
Sfinţii Apostoli Petru și Pavel, ocrotitori ai celor aflaţi în detenţie, 
să-i aibă neîncetat în paza lor pe toți cei care au suferit, în timpul 
regimului comunist din România, în temnițe, lagăre de muncă și 

deportări. 


Introducere 


Între anii 1949 şi 1953, acţiunile represive dirijate de către 
Securitate “braţul înarmat al partidului” au atins paroxismul. Era perioada 
de început a comunismului în România. Partidul Comunist trebuia să își 
consolideze poziţia. Acest lucru se putea realiza doar prin anihilarea 
opoziţiei politice și timorarea unei mari părți a populaţiei. În anii 1954 și 
1955 s-a înregistrat un reflux al represiunii. Moartea lui Stalin, în martie 
1953, dar şi dorinţa României de a fi primită în cadrul ONU au determinat 
o oarecare relaxare. Din anul 1956, s-a trecut gradual la cea de-a doua 
perioadă de represiune, 1958-1960. Revolta din Ungaria (1956) a 
determinat guvernul de la Bucureşti să adopte masuri pentru prevenirea 

unor posibile reacţii ale “dușmanilor democrației populare”. Retragerea 
trupelor sovietice, în anul 1958, a avut un efect neașteptat: tocmai când 
Armata Roşie părăsea România, Gheorghiu-Dej relua campania de măsuri 
represive. El dorea să convingă Moscova de faptul că regimul comunist de 
la Bucureşti putea funcționa și fără protecția oferită de prezența militarilor 
sovietici. Începând cu anul 1960, acţiunile represive au scăzut în 
intensitate, regimul Dej considerându-se stăpân pe situație. Decrete 
succesive de grațiere şi amnistie din 1960, 1961, 1962, 1963, 1964, au adus 
eliberarea deținuților politici care au reușit să supraviețuiască regimului de 
exterminare din închisori şi colonii de muncă. Aceștia însă s-au confruntat, 
după eliberare, cu discriminările sociale. Cei mai mulți dintre ei şi-au găsit 
casa ocupată, iar obținerea unui loc de muncă (chiar și la “munca de jos”) 
era îngreunată de eticheta de fost deţinut politic. Familiile acestor persoane 
au fost şi ele afectate. Au fost înregistrate numeroase cazuri de divorţ 
impus. Copii foştilor deţinuţi, având “origine nesănătoasă”, erau 
împiedicaţi să intre la facultăţi, pe baza interdicţiei de “fii de exploatatori” 
sau “duşmani ai poporului”, facultățile umaniste (Litere, Istorie, Filozofie, 
Drept) fiindu-le inaccesibile. La toate acestea se adaugă urmărirea în 
continuare de către Securitate a fostului deținut politic, chiar şi după ce se 
întorcea acasă. 

Cartea neagră a comunismului din România cuprinde 240 unităţi de 
detenție, între care 44 penitenciare, 61 locuri de anchetă, depozit şi 
surghiun, 72 lagăre (colonii) de muncă forțată, 63 centre de deportare şi 
domicilii obligatorii, 10 azile psihiatrice cu caracter politic, la care se 
adaugă 93 de locuri de asasinate, execuţii, lupte cu Securitatea soldate cu 
morți și posibile gropi comune și 100 sedii regionale/ raionale/ judeţene, 
unde se desfășurau anchetele Securităţii, rezultând un total de aproape 450 
locuri de detenţie şi represiune. 

În aşa numitul “gulag românesc” au fost deportaţi intelectuali şi 
studenţi, elita politică a României interbelice, întreaga ierarhie a Bisericii 
greco-catolice, militari, dar şi numeroşi preoți ortodocşi, ţărani care s-au 
opus colectivizării forțate, uneori sate întregi, în special din Banat. Alţi 
condamnați cu pedepse corecționale au fost chiaburii, rudele “trădătorilor 
de patrie” (cei care au fugit peste graniţe), foştii legionari, etc. Aceştia au 
fost trimiși în închisori sau în colonii (lagăre) de “reeducare prin muncă” 
numite şi unități sau locuri de muncă obligatorie, înființate pentru 
internarea celor care nu lămuriseră infracțiuni, dar aveau un trecut și o 
comportare incompatibile cu standardele regimului de “democraţie 

populară” şi “construirii socialismului” Scopul real nu a fost “reeducarea 
prin muncă”, ci supunerea la un regim de exterminare. 

Represiunea şi-a atins scopul ascuns, mii de deţinuţi politici murind 
în închisori și lagăre, alte mii de deţinuţi politici, aflați într-o stare de 
epuizare şi boală extremă, murind în primele luni de la sosirea acasă, după 
eliberarea din închisori și lagăre de muncă forţată. 


Condamnarea administrativă (internarea administrativă) 
consta într-o decizie prin care persoanele vizate erau trimise într-o unitate 
de muncă obligatorie pe o perioadă ce varia între 6 luni, 2 ani şi chiar 5 - 6 
ani, în funcție de legislația în vigoare la data respectivă. Avea o dimensiune 
profund ilegală, ea încălcând legile Republicii Populare Române și chiar 
Constituţia noului regim, care prevedea: “Nimeni nu poate fi arestat şi 
deţinut decât în baza hotărârilor judecătoreşti în conformitate cu legea.” 
Condamnarea administrativă a constituit o formă de represiune 
extrajudiciară, fenomen apărut în momentul în care instanțele n-au mai 
putut face față ritmului și dimensiunilor represiunii politice. A reprezentat o 
metodă simplă și eficientă de a îndepărta din societate categorii sau grupuri 
de persoane considerate incomode. Erau condamnați administrativ cei care 
erau percepuți ca o amenințare pentru regimul de “democrație populară” 
dar nu fuseseră condamnați de un tribunal, precum și cei care fuseseră 
condamnaţi de un tribunal, își ispăşiseră pedeapsa și fuseseră eliberaţi sau 
urmau să fie eliberaţi, însă erau considerate insuficient “reeducate”. 

Ca formă a detenţiei politice, în perioada 1949-1964 pentru 
condamnaţii administrativi, au fost înființate peste 70 de colonii, unități şi 
locuri de muncă obligatorie, devenite parte integrantă a sistemului 
penitenciar. Între acestea remarcăm pe cele de la: Arad, Baia Mare, Baia 
Sprie, Bârcea Mare, Bicaz, Borzeşti, Brad, Brâncoveneşti, CRM Bucureşti, 
Buzău, Capu Midia, Castelu, Cavnic, Câmpulung, Cernavodă — cu trei 
colonii —, Chilia Constanţa, Chirnogi, Crâscior, Culmea, Deduleşti, 
Doiceşti, Domnești, Dorobanţu, Dudu, Fântânele, Fundulea, Galeşu , 
Giurgeni, Ghencea, Iaşi, Iţcani, Km. 31, Lucăceşti, Mărculeşti, Mogoşoaia, 
Nistru, Oneşti, Oneşti Baraj, Peninsula/Valea Neagră, Periprava, Periş, 
Poarta Albă, Roşia Montană, Roşia Pipera, Roznov, Salcia, Grădina, 
Băndoiu, Strâmba, Stoeneşti, Piatra-Frecăţei, Saligny, Sibiu, Simeria, 
Slatina, Spanţov, Tătaru, Târnăveni, Toporu, Vlădeni, Zlatna, etc. 


Coloniile de muncă erau organizate, ca și lagărele, în barăci de 
deţinere în comun, deplasarea la și de la locurile de muncă realizându-se pe 
Jos, în pas forțat, la distanţe de până la 10 km, fapt ce epuiza pe condamnați 
chiar înainte de a ajunge la punctele de lucru. La întoarcere, datorită 
acumulării efortului de peste zi, epuizarea ar fi putut doborâ pe oricine. Pe 
timpul nopţii condamnaţii trebuiau să facă de planton, iar pe timpul zilei, 
cât le mai rămânea timp, aveau obligaţii gospodărești (curăţarea 
alimentelor, spălatul lenjeriei, curăţenie, reparaţii, alte activităţi în interesul 
coloniei de muncă). Legăturile de familie pe timpul executării pedepsei 
erau aproape imposibile, corespondența fiind redusă de la o carte poştală pe 
lună la una la şase luni, ceea ce rupea efectiv existența deținutului de 
realitatea vieţii, condamnându-l la alienare şi disperare. 

Deţinuţii nu aveau acces la instrumente de scris, cărți, ziare, 
emisiuni radiofonice, acestea fiind strict interzise. Nici discuţiile cu 
personalul de pază nu erau permise decât în condiţii oficiale şi numai la 
inițiativa administrației coloniei de muncă. Pedepsele se dădeau uşor, şi nu 
de pedepsele legale se temeau condamnaţii, ci de cele care nu figurau în 
regulamente, cele inventate de gardieni, de comandanții de secţii, de 
locțiitori sau comandanţi, pedepse care mai de care mai abuzive şi mai 
chinuitoare. Retragerea dreptului la pachet şi vizite era aplicată ca 
pedeapsă, iar izolarea simplă sau severă de 1-15 zile putea fi aplicată la 
nivel maxim şi repetat, pentru cea mai mică abatere reală sau inventată. Din 
valoarea normată, în bani, a muncii extenuante depuse în timpul detenţiei în 
colonia de muncă, condamnatul primea la eliberare doar 3-5%, restul 
aparținând de drept statului. 

Asistenţa medicală se realiza de obicei cu medici-deţinuţi. Deși 
normele prevedeau asigurarea cu medicamente şi materiale sanitare, 
acestea nu existau în realitate. Regimul coloniei de muncă, considerat mai 
uşor decât cel penitenciar, avea rolul de a epuiza fizic şi moral pe 
condamnaţi, astfel că la plecarea acasă aceştia să nu mai poată opune nici 
un fel de rezistenţă puterii comuniste. 

Condiţiile dure de muncă și lipsa de experiență a deţinuţilor politici 
au determinat producerea a numeroase accidente de muncă din care au 
rezultat morți şi răniți. Numărul lor nu se ştie exact deoarece multe din 
accidente sau decese nu au fost raportate sau consemnate. Viaţa deţinuţilor 
politici nu valora aproape nimic. 


Deși existau practic din anii 1949 — 1950, baza funcţionării 
coloniilor de muncă a constituit-o două decrete: Decretul nr. 6 din 14 
ianuarie 1950, când au fost create Unităţile de Muncă forțată şi Decretul nr. 
1554 din 22 august 1952, (prezentat integral în această carte — nota 
noastră) prin care unitățile de muncă forţată au primit o nouă reglementare 
juridică, fiind transformate în Colonii de Muncă. 

Sarcina lagărelor - coloniilor, conform art. 3 din Regulamentul 
penitenciarelor din 1955, era aceea „de a izola pe condamnaţi, de a-i pune 
în imposibilitate să săvârşească orice fel de acţiuni care ar putea aduce 
prejudicii statului de democraţie populară, de a reeduca pe condamnaţi prin 
muncă, de a-i obişnui cu ordinea şi de a-i califica in diferite meserii, pentru 
ca, după expirarea termenului de pedeapsă ei să devină elemente folositoare 
societăţii.” 

Deşi art. 6. din Regulamentul penitenciarelor din 1955 prevedea 
expres faptul că „în colonii se deţin numai cei condamnați, adică cei cu 
sentințe definitive de condamnare pronunţate de Tribunale”, se cunosc 
numeroase cazuri de deţinuţi, fără condamnare, internaţi administrativ. 
Acesta este încă o dovadă că actele normative din acea perioadă puteau fi 
încălcate oricând prin ordinele verbale venite de la conducerea statului din 
acea perioadă. 

Mai mult chiar, în depoziția din 1968 a fostului locţiitor al 
comandantului Direcţiei Generale a Penitenciarelor şi şef al coloniilor de 
muncă, se arăta că aceste arestări în baza măsurilor administrative se făceau 
arbitrar, în funcţie de nevoile de braţe de muncă. Direcţia de Anchete 
penale a Securităţii asigura numărul de persoane solicitate de comandanții 
de lagăre, operând reţineri în teritoriu, după tabelele propuse de Direcţiile 
Regionale şi aprobate de ministrul de interne. 

Adevărul despre metodele de “reeducare prin muncă” este 
prezentat în Rechizitoriul nr 7/27 februarie 1954 întocmit de Procuratura 
Militară pentru unitățile M.A.I., în care se spune: “ Fără nici o justificare 
mulți deținuți au fost bătuți cu ranga de fier, cazmaua, lopata, cravașa, unii 
dintre ei murind în urma traumatismelor, iar alții rămânând schilozi pentru 
toată viaţa; asasinarea prin împușcare; interzicerea tratamentului medical 
deținuților bolnavi şi scoaterea lor la muncă în mod forțat, contrar 
prescripțiilor medicale, fapt ce a dus la moartea unora; introducerea 
deţinuţilor în carcere descoperite iarna, îmbrăcaţi sumar sau chiar în pielea 
goală; obligarea deţinuţilor de a intra în apă până la brâu, în anotimpurile 
friguroase, ca să taie stuf şi papură; alergarea deţinuţilor de către 

supraveghetori călare şi călcarea lor în copitele cailor; scoaterea deţinuţilor 
la lucru dezbrăcaţi în timp de iarnă şi pedepsirea unora de a sta până la brâu 
în apa îngheţată; legarea unor deţinuţi de mâini şi ținerea lor în pielea goală 
vara, ziua şi noaptea pentru a fi mâncaţi de țânțari; profanarea cadavrelor 
deţinuţilor; îngroparea unor deținuți de vii.” 

În perioada 1950-1954 au fost internate în colonii de muncă 22.077 
persoane. Cifra reprezintă doar numărul persoanelor cărora li s-au întocmit 
acte. În coloniile de muncă au fost internate însă zeci de mii de persoane 
fără să li se întocmească acte de evidență, numai pe baza unor tabele 
nominale, mulți dintre ei având pedepse expirate. O statistică asupra 
categoriilor sociale internate în colonii în perioada 1953-1954 situa pe 
primele locuri ţăranii opozanți ai colectivizării, în număr “oficial” de 4.865 
persoane şi muncitorii, în număr de 4.624 persoane. Arestările se făceau 
după nevoile şantierului pe lângă care era constituită colonia de muncă şi 
nu după vina anumitor elemente dușmănoase. 

La fel stau lucrurile şi în privința numărului celor decedați în 
timpul internărilor. Astfel în 1967 într-un document statistic întocmit de 
Serviciul Dispecerat al M.A.I. se atestă cifra de 656 decedați înregistrați în 
toate coloniile de muncă din ţară, la care se adaugă alți 1.304 decedați 
cărora nu li se întocmiseră acte, decesele nefiind înregistraţi în nici o 
evidență, lipsind și din registrele Consiliilor populare din localitățile de 
domiciliu. 

La 11 martie 1954 a intrat în vigoare H.C.M. nr 337, care prevedea 
desfiinţarea coloniilor de muncă, eliberarea deţinuţilor, deferirea către 
organele de urmărire penală pentru faptele comise sau fixarea domiciliului 
obligatoriu pentru acele persoane care dovedesc că nu s-au reeducat şi 
prezintă pericol pentru securitatea statului. 

Ulterior prin Decretul 89 din 17 februarie 1958 se înființează 
locurile de muncă obligatorii, iar prin H.C.M. 282/1958 se stabileşte 
măsura internării în locuri de muncă pentru anumite categorii de persoane, 
în special pentru foştii legionari. 


Domiciliul obligatoriu a fost o formă a exilului din perioada 
regimului comunist din România prin care indivizi sau grupuri erau 
deportaţi în scopul dezrădăcinării socioculturale, dar şi al unui control mai 
eficient asupra celor supuşi unei asemenea forme de represiune. Măsura i-a 
vizat la început pe foștii moşieri şi familiile lor, ulterior extinzându-se şi la 
persoane suspecte de “activități dușmănoase”: foşti exploatatori; membrii 

Mişcării Legionare; cei care au fost condamnaţi pentru “activitate 
contrarevoluționară”, familiile lor, precum şi cei care i-au sprijinit material 
şi moral; naționaliști, sârbi, germane, maghiari, basarabeni, etc. 

Persoanele eliberate din penitenciare sau colonii de muncă primeau 
domiciliu obligatoriu dacă erau considerate “indezirabile” sau “insuficient 
reeducate”. Din datele oficiale rezultă că în perioada 1949- 1961 au fost 
dislocate şi li s-a stabilit domiciliu obligatoriu unui număr de aproximativ 
60.000 persoane. 


Cronologic legiferării domiciliului obligatoriu a decurs astfel: 

Decretul 83 din 23 martie 1949, completând dispozițiile Legii nr 
187 din 23 martie 1949 - Legea pentru reforma agrară, stabileşte primele 
măsuri pentru dislocări şi fixarea domiciliului forțat obligatoriu. Prin acest 
decret, semnat în ajunul plenarei de partid care a decis colectivizarea 
agriculturii, sunt deportate 2.972 familii de mari proprietari (7.804 
persoane) în domiciliu obligatoriu. 

Prin H.C.M. 1145 din 26 octombrie 1950 şi H.C.M. 344 din 15 
martie 1951 se impun alte noi prevederi pentru domiciliul obligatoriu. 

Pe 18 iunie 1951, în noaptea de Rusalii, 44.000 de locuitori ai zonei 
de frontieră cu Iugoslavia au fost duşi în Bărăgan. Au rămas acolo până în 
1955-1956 când s-au reîntors la casele lor, care între timp fuseseră 
confiscate. În locul lor au ajuns în Bărăgan deţinuţii politici pentru un 
supliment de pedeapsă de 24, 60, 72 luni. Decretul 838 din 4 decembrie 
1952 a ratificat dislocările efectuate deja în 1951 şi 1952. 

H.C.M. 337 din 11 martie 1954 stabileşte durata domiciliului 
obligatoriu de la 6 luni la 5 ani, stabilind și lista comunelor pentru 
domiciliul obligatoriu. H.C.M. 1108 din 2 august 1960 schimbă lista 
comunelor pentru domiciliul obligatoriu. 

Cele 18 „comune speciale“ pe care le-au format deportații în 
Câmpia Bărăganului s-au numit: Dropia, Pelican, Ezerul, Olaru, Măzăreni, 
Zagna, Rubla, Schei, Bumbăcari, Brateş, Fundata, Viişoara, Dâlga, 
Salcâmi, Valea Viilor, Răchitoasa, Movila Gâldăului, Lăteşti şi făceau 
parte din raioanele Călăraşi, Brăila, Călmățui, Galaţi, Slobozia, Lehliu şi 
Feteşti. În 1956, după eliberarea deportaților, aceste comune au devenit 
„domicilii obligatorii“ pentru deţinuţii politici „recalcitranți“ care îşi 
executaseră anii de condamnare şi erau trimişi aici pentru „supliment de 
pedeapsă“. 

Frumuşița ® 


Localități înființate de cei 
deportaţi în Bărăgan 

În 1964, după grațierea generală, casele au fost demolate, pământul 
a fost arat şi, astfel, urmele au fost şterse. Toţi deţinuţii politici aflaţi în 
domiciliu obligatoriu au fost eliberați, amprentaţi, unii fiind rugaţi să 
devină “colaboratori” ai Securităţii. În 1968 au fost abrogate actele 
normative pentru domiciliul obligatoriu. Ulterior acestei date restricțiile 
domiciliare au fost folosite la o scară mult redusă. 


Azilurile psihiatrice cu caracter politic au fost prezentate pentru 
prima dată într-un raport din 1978 al Amnesty International. Aceste locuri 
de detenție psihiatrică erau: 


- spitalele psihiatrice obişnuite, în care au fost construite pavilioane 
speciale, cu gratii la ferestre şi păzite, 

- secţiile de psihiatrie ale spitalelor - penitenciar şi 

- instituţiile psihiatrice speciale pentru bolnavii psihici periculoși, 
aici fiind incluse și persoanele suferind de boli incurabile sau care 
comiseseră fapte penale. 

În lista acestora pot fi cuprinse cel puţin spitalele Penitenciar Jilava, 
Spitalul Nr. 9 - Dr. Gh. Marinescu din București, cu o anexa la Popeşti- 

Leordeni, Jud. Ilfov; Bălăceanca, Jud. Ilfov; Voila (lângă Câmpina) şi 
Urlaţi, Jud. Prahova; Săpoca, Jud. Buzău; Poiana Mare şi Podari, Jud. Dolj; 
Timişoara, Gătaia - mai ales în anii 1950 - şi Jebel, Jud. Timiş; Ștei - Dr. 
Petru Groza, Jud. Bihor; Oneşti, Jud. Bacău; Socola şi Răducăneni, Jud. 
Iaşi; Cluj- Napoca, Jud. Cluj. 

În baza art. nr. 114 din Codul penal 1968, a Decretul lege nr. 
12/1965 şi a Decretul 313/1980 privind internarea obligatorie a bolnavilor 
psihici, mii de persoane socotite periculoase au fost internate în spitalele 
psihiatrice. În aceste spitale ale morţii, adevărate temnițe, au pierit mii de 
bărbați şi femei, în chinuri groaznice, cu diagnostice fabricate de doctorii 
securităţii, precum: Atac de cord; Tuberculoză; Paralizie progresivă; Sifilis; 
Icter; Hepatită; Cancer galopant; etc. 

Internările legate de evenimente politice, pentru prevenirea 
manifestațiilor ostile regimului, au antrenat grupuri întregi de oameni, 
intimidând sute de oameni sănătoşi, sau pacienţi în stare de remisiune, unii 
reintegrați în familii. Un exemplu concludent al tratamentului aplicat îl 
reprezintă modul în care Securitatea a acţionat în preajma Universiadei 
organizate în România în 1981, un eveniment important pentru imaginea 
externă a regimului Ceauşescu. Toţi "potenţialii tulburători” ai acestui 
eveniment (circa 600 de persoane) au fost ridicați de pe stradă sau din 
casele lor şi internați în spitale de psihiatrie. Laolaltă, aceşti "nebuni 
periculoși" s-au trezit în dube, fiind duşi la Spitalul nr. 9 şi la o secție din 
afara Bucureştiului, la Popeşti-Leordeni, unde au fost închişi în saloane 
special amenajate, unde li s-au administrat medicamente neuroleptice. 

După externare, “pacientul” era supus supravegherii organelor 
sanitare teritoriale, obligat la tratament medical - neuroleptizat - 
ambulatoriu. Din acest motiv, protestatarul declarat "bolnav psihic" putea fi 
oricând răpit de acasă sau de pe stradă, fără alte formalități, doar pe baza 
antecedentelor sale. 

Calificarea ca "bolnav psihic" făcea ca instrumentarea "cazului" de 
către procuror, într-un proces politic, să fie evitată, persoana rămânând însă 
cu un dosar de securitate ca urmărit, adesea foarte cuprinzător. Urmărirea 
pe perioade lungi de timp, a unei persoane, de către Securitate era urmată în 
marea majoritate a cazurilor de abuzul psihiatric, foarte rar procedurile 
penale fiind respectate. Un exemplu în acest sens este cazul lui Mihăilă 
Nicolae, tipograf, născut în 1915, care fusese avertizat de către Securitate 
de trei ori, în perioada 1966 — 1967, iar în 1974 a fost internat cu 

diagnosticul: "sindrom paranoid; bolnav cu delir politic, acționează prin 
scrisori şi demersuri la ministere". 

“Bolnavii” nu aveau nici un cuvânt de spus, fapt ce genera 
resentimente şi conflicte pe care la rândul lor membrii personalului 
spitalicesc le rezolvau prin mijloace autoritare: loviri, bătăi, tratament 
forțat, sistem de pedepse şi recompense. 

O altă caracteristică a spitalului psihiatric de tip carceral o 
constituia 1erarhizarea după un sistem totalitar, puterea fiind distribuită 
piramidal şi dând şefului de secție puteri dictatoriale. Acesta era numit, în 
fapt, pe viaţă, în funcție de atașamentul său politic și față de Securitate. 
Şeful de secție trebuia neapărat să fie agreat de către partid şi Securitate. El 
monopoliza întreaga putere, lua practic toate deciziile importante, dădea 
toate avizele de internare, punea diagnosticele la ieșire, decidea data 
externării, transformându-i pe ceilalți medici în simple mecanisme 
depersonalizate şi supuse. Şeful putea favoriza sau persecuta pe oricine fără 
a da explicaţii şi putea distribui preferențial sarcini. 

Ca şi în alte cazuri de colaborare cu opresorul, foloasele materiale, 
favorurile personale, funcțiile politice, cariera universitară, călătoriile în 
străinătate, posibilitatea publicării unor lucrări, remunerarea financiară 
superioară față de colegii de breaslă şi realizarea unor "relații" speciale cu 
autoritățile comuniste, au fost câteva dintre beneficiile colaborării. 
Majoritatea acestor medici au ocupat funcții importante în sistemul sanitar, 
de directori sau responsabili politici în spitale. La toate acestea se adăuga şi 
activitatea din cadrul P.C.R. sau al Securităţii, activităţi remunerate aparte, 
în funcţie de "valoarea" muncii prestate. 

Dr. lon Vianu, un reputat medic psihiatru, profesor la medicină în 
Bucureşti până în 1977, când a emigrat (fost, printre altele, membru al 
Asociației Internaţionale împotriva Abuzurilor Politice ale Psihiatriei şi 
fervent activist internațional pentru respectarea drepturilor omului în 
menţionatul context politico-medical) declara: ” Fenomenul represiunii 
psihiatrice de dinainte de 1989 este o temă , spun din păcate, încă văduvită 
la noi de atenția publică necesară, din varii motive... Poate pentru că mulți 
din cei care s-au ocupat în manieră psiho-represivă de cazuri precum cel al 
lui Paraschiv încă mai profesează; poate pentru că dovezile sunt mai greu 
de obținut; poate pentru că tăgăduirea unor certificate medicale “oficiale” 
din epocă este anevoioasă; poate pentru că nici un decident politic nu şi-a 
luat inima în dinți, după 1990, suficient cât să transforme o problemă 
aparent medicală într-una de justiţie morală şi chiar penală; poate altele sau 

poate toate acestea la un loc...” (Vasile Paraschiv a fost una dintre 
victimele psihiatriei politice. Atunci când regimul politic mai găsea un om 
care spunea pe față adevărul, îl declara nebun. Vasile Paraschiv a fost unul 
dintre aceştia, un sindicalist, un semnatar al Scrisorii lui Paul Goma. A fost 
persecutat, hărțuit mereu de Securitate, maltratat chiar în azilele psihiatrice. 
Până la urmă, a reușit să plece la Paris, cu sprijinul sindicatelor şi al presei 
franceze. Acolo a fost expertizat de o comisie de psihiatri și declarat, 
evident, normal. Ceea ce în România era socotit anormal, într-o ţară liberă 
s-a dovedit că era normal). 

Nici până astăzi, numeroasele victime ale psihiatriei nu au beneficiat de 
reabilitarea promisă prin Decretul 118/1990, privind acordarea unor 
drepturi persoanelor persecutate din motive politice de dictatura instaurată 
cu începere de la 6 martie 1945, precum şi celor deportate în străinătate ori 
constituite în prizonieri. Se vorbește chiar de existenţa unor cazuri de 
internări psihiatrice abuzive şi după 1989. 


kkk 


Considerând deținut politic pe cineva care a fost privat de libertate 
cel puțin două luni de zile, fie în penitenciare, aresturi ale securității, 
locuințe conspirative, lagăre de muncă, zone de deportare sau spitale 
psihiatrice, batalioane militare de pedeapsă, etc. cifra globala a victimelor 
"Holocaustului Roşu" în România se situează între 500.000 şi 2.000.000 de 
persoane. Cifra este aproximativă deoarece mulți deținuți politici nu au 
existat “oficial” sau au fost camuflaţi în deţinuţi de drept comun ( în special 
țăranii “sabotori ai colectivizării” din anii 1950 sau unii dizidenți din anii 
1980). 

Dr Petru Groza Târgu Mures 


A spitale (azile) psihiatrice 
Principalele repere ale hărții sistemului concentraționar din România, 1945-1989. 
AINST 
Oneşti (Gh. Gheorghiu - Dej) — colonie ( lagăr) de muncă forţată; Oneşti (Gh. Gheorghiu - 
Dej) — spital (azil) psihiatric; Borzeşti - colonie (lagăr) de muncă forțată; Tg. Ocna, Bacău — 
închisori de exterminare. 


Hotărârea Nr. 1554 din 22 august 1952 
pentru înfiinţarea coloniilor de muncă, a domiciliului obligatoriu şi a 
batalioanelor de muncă 


Consiliul de Miniştri al Republicii Populare Române 
Hotărăşte 
Capitolul I. 


Art. 1. Având în vedere rezistenţa tot mai activă a elementelor duşmănoase 
şi faptul că acestea încearcă în continuu să saboteze în mod obişnuit 
măsurile Guvernului şi Partidului îndreptate spre întărirea dictaturii 
proletariatului şi construirea cu succes a socialismului; pentru a uşura 
supravegherea activității elementelor duşmănoase şi străine de clasa 
muncitoare, pentru a le trage la munca de utilitate socială şi pentru a curăţi 
cele mai importante centre vitale ale ţării de elementele duşmănoase, se va 
admite ca măsură excepțională, provizorie, internarea administrativă pentru 
efectuarea muncii obligatorii. 

În acest scop se organizează: 

1. Colonii de muncă 

2. Domiciliu obligatoriu 

3. Batalioane de muncă 


Capitolul II. 


Colonii de muncă 

Art. 2. În colonii de muncă vor fi reţinuţi şi internaţi toţi cei care prin 
faptele sau manifestările lor, direct sau indirect, primejduesc sau încearcă 
să primejduiască regimul de democraţie populară, îngreunează sau încearcă 
să îngreuneze construirea socialismului în Republica Populară Română, 
precum şi acei care, în acelaşi mod, defăimează puterea de stat sau organele 
sale, dacă aceste fapte nu constituiesc, sau nu pot constitui — prin analogie - 
„infracțiuni şi anume: 

a. acei ce lansează sau răspândesc zvonuri alarmiste, tendenţioase, 
duşmănoase; ascultă şi difuzează propaganda deşănţată a posturilor de 
radio imperialiste 

b. acei ce aduc injurii Partidului Muncitoresc Român, conducătorilor săi, 
Guvernului Uniunii Sovietice şi conducătorilor săi şi ţărilor de democraţie 
populară; 

c. acei cetăţeni români care întrețin legături de prietenie cu legaţiile 
imperialiste, care au frecventat sau frecventează manifestările 
propagandistice ale legațiilor imperialiste, precum şi toți cei ce sunt în 
relaţii cu familiile funcționarilor ambasadelor imperialiste, dacă faptele lor 
nu constituiesc şi nu pot constitui — prin analogie — infracțiuni. 

d. acei ce aţâţă la manifestări rasiale şi şovine; 

e. instigatorii la nesupunere sau neexecutare — cei ce duc acţiuni 
duşmănoase, atât la sat. cât şi la oraş — în contra măsurilor Guvernului, în 
special cu privire la: 

Gospodării Agricole Colective, întovărăşiri, colectări, planuri de cultură, 
comasări etc.; 

- Elemente cu trecut reacționar cunoscut sau foşti exploatatori care ocupă 
încă în producție posturi de răspundere şi care dovedesc continuu, prin 
atitudinea lor, delăsare gravă -— nejustificată prin incapacitatea lor 
profesională — atitudine care atrage după sine defecţiuni vizibile sau 
frânarea producţiei; 

f. toți acei care, sub masca religioasă, fac prozelitism (diferite religii şi 
secte), speculând sentimentele religioase ale cetăţenilor, pentru a-i 
determina la atitudini ostile, duşmănoase regimului (minuni), prelegeri cu 
substrat duşmănos, şovin etc.; 

g. acei care prin corespondenţă internă sau internațională iau atitudine 
duşmănoasă, transmit ştiri  tendenţioase,  alarmiste,  duşmănoase, 
reacționare, instigă; 

h. cadre active ale foştilor grupări şi partide fasciste şi burghezomoşiereşti 
cum sunt: cadre legionare, cuziste, imrediste, nylasiste, sioniste, partide 
hitleriste, național ţărăniste (maniste), liberale (brăieniste), titeliste, 
tătărăsciene, bejeniste; 

i. vechea agentură a fostului serviciu special de informaţii (S.S.I.), vechea 
agentură a marelui Stat Major a Siguranţei, Poliţiei, Agentura germană de 
spionaj şi contra-spionaj şi maghiară; 

j. foştii condamnaţi pentru trecerea frauduloasă a frontierei, începând cu 
1945; 

k. Chiaburii care sabotează măsurile luate de Guvern; 

|. foştii condamnaţi pentru sabotaj — începând cu 1945; 

m. foştii condamnaţi pentru speculă — începând din 1945, care au avut o 
condamnare dela trei ani în sus; 

n. rudele trădătorilor de patrie şi spioni care au fugit peste graniţă din 1945 
(tată şi copii majori bărbaţi); 

o. rudele elementelor duşmănoase regimului nostru, care au fugit peste 
graniță înainte de 1944 (ale fostelor cadre legionare, membrii de vază ai 
fostelor partide burgheze-moşiereşti care duc activitate de defăimare a 
regimului nostru); tată şi copii majori bărbaţi; 

p. condamnaţii pentru infracțiuni împotriva Securităţii Republicii Populare 
Române care la expirarea executării pedepsei, prin comportarea lor, nu 
prezintă încredere de a fi folositori societăţii; 

r. recidiviştii de drept comun care au mai mult de trei condamnări şi care 
reprezintă un pericol pentru liniştea şi asigurarea avutului oamenilor 
muncii. 

Art. 3. Durata reeducării în coloniile de muncă va fi de şase luni până la 
cinci ani. 

Art. 4. Internarea în coloniile de muncă se face prin Decizia unei Comisii 
speciale care va fi înfiinţată în cadrul Ministerului Afacerilor Interne şi care 
va lua hotărâri pe baza propunerilor Direcției Generale a Securității Statului 
şi Direcției Generale a Miliției. 

Art. 5. Părăsirea coloniei de muncă se consideră evadare şi se pedepseşte 
conform legilor în vigoare. 


Capitolul III. 


Art. 6. Se va stabili domiciliu obligatoriu şi locul de muncă 
obligatoriu elementelor duşmănoase şi suspecte din oraşe şi centre 
muncitoreşti, în locurile stabilite de Guvern, pentru: 

a. toţi foştii exploatatori: foşti moşieri, foşti bancheri, foşti mari negustori 
care au avut comerţ cu ridicata sau amănuntul, care au fost expropriați sau 
ale căror bunuri au fost naționalizate pe baza legilor în vigoare, foşti 
fabricanți ale căror intreprinderi au fost naţionalizate prin legea din Iunie 
1948 sau ulterior. Fac excepţie foşti patroni ai farmaciilor, drogheriilor, 
micilor ateliere şi micilor magazine. 

b. rudele trădătorilor de patrie şi spioni care au fugit peste graniţă din 1945 
(mamă, soră, tată); 

c. rudele trădătorilor de patrie, elementele duşmănoase regimului nostru 
care au fugit peste graniţă, înainte de 1944 şi duc activitate duşmănoasă de 
defăimare a regimului nostru (mamă, soră, tată); 

d. familiile condamnaților pentru crime: trădare de patrie şi spionaj. 

Art. 7. Din categoriile enumerate la capitolul anterior, punctele a,b,c,d, fac 
excepție marii artişti, sculptori, pictorii, compozitorii, academicienii, dacă 
au dovedit că muncesc cinstit şi sunt folositori societăţii. 

Art. 8. Deasemeni nu se va stabili domiciliu obligatoriu părinților care au 
un fiu în armată, până la rezolvarea situaţiei în armată a fiului lor. 

Art. 9. Toţi acei care părăsesc domiciliul obligatoriu vor fi trimişi în 
judecată, fiind pasibili de pedeapsă dela 15-20 de ani. 

Art. 10. Toţi acei cărora li s'au stabilit domicilii obligatorii şi locul de 
muncă obligatoriu, care refuză să muncească în condiţiile şi locul destinat, 
vor fi trimişi în judecată, fiind pasibili de pedeapsă dela treicinci ani de 
închisoare. 

Art. 11. Stabilirea domiciliului obligatoriu va fi făcută de către o comisie 
regională formată din: secretarul de partid, şeful Regiunii Securităţii 
Statului şi şeful Regiunii de Miliție care vor studia dosarele şi propunerile 
pregătite şi prezentate de Securitate şi Miliție (fiecare organ pentru 
elementele care intră în componenţa lui). După aprobarea comisiei 
regionale, tot materialul cu concluziile şi propunerile acestei comisii, va fi 
înaintat comisiei centrale, care va fi formată la Ministerul Afacerilor 
Interne. 

După aprobarea Comisiei M.A.I., hotărârea rămâne definitivă şi, prin 
Decizia acestei Comisii, ea va fi dusă la îndeplinire de către organele 
competente. 


Capitolul IV. 


Art. 12. Vor fi obligaţi a munci în batalioane de muncă, acolo unde va avea 
necesităţi, toți bărbaţii apți de muncă ce vor fi dovediţi că cca şase luni pe 
an nu muncesc şi că nu au o ocupaţie precisă şi permanentă. 
Art. 13. În batalioanele de muncă vor fi trimise elemente ca: misiţi, micii 
speculanţi, meseriaşi fără autorizaţie şi neîncadraţi în câmpul muncii, cei ce 
trăiesc prin vânzarea obiectelor personale acumulate şi care nu se 
încadrează în câmpul muncii, etc. 
Art. 14. În batalioane de muncă oamenii vor fi mobilizați pentru muncă şi 
vor munci sub pază. 

Art. 15. Ei vor fi salariaţi primind un salariu asemănător cu al muncitorilor 
care prestează aceeaşi muncă. 

Art. 16. Ce-i mobilizați pentru muncă în batalioane de muncă vor fi 
demobilizaţi atunci când vor termina lucrarea sau dacă au avut merite în 
muncă. 

Art. 17. Hotărârea de trimitere în batalioane de muncă va fi luată de aceeaşi 
comisie regională instituită pentru cei cu domiciliul obligatoriu. În plus, 
această comisie regională, după luarea hotărârii, o va trimite unei a doua 
comisii care va fi formată din: reprezentantul sfatului popular regional, 
reprezentantul Regiunii de Securitate şi reprezentantul Regiunii de Miliție. 
Această comisie va avea ca sarcină de a-l chema pecetăţean, a-i comunica 
hotărârea de mobilizare pentru lucru şi de a-l repartiza şi încadra pe loc în 
unitatea de muncă respectivă. 

Art. 18. Toţi acei care vor fugi din batalioanele de muncă vor fi trimişi în 
judecată, fiind pasibili de pedeapsă dela cinci-zece ani de închisoare. 


Capitolul V. 


Art. 19. Ministerul Afacerilor Interne va întocmi instrucţiuni dezvoltătoare 
pentru aplicarea prevederilor Decretului, fiind autorizat să organizeze 
colonii de muncă, batalioane de muncă şi organul necesar de conducere şi 
coordonare. 

Art. 20. Unităţile de muncă înfiinţate pe baza decretului Lege Nr. 6/1950 se 
transformă automat în colonii de muncă. 


Preşedinte al Consiliului de Miniştri al Republicii Populare Române 
ss. Gheorghe Gheorghiu-Dej 

Coloniile de muncă forţată de la 
Oneşti şi Borzești 


Prin H.C.M. nr 1635 din 1952, se prevedea ca în regiunea Bacău, 
raionul Târgu Ocna, să se construiască Grupul Industrial Borzeşti şi oraşul 
muncitoresc Oneşti. Bogatele resurse minerale existente în zona Târgu- 
Ocna şi în bazinele Moineşti şi Comăneşti au reprezentat unul dintre 
principalele motive pentru această decizie. Zona industrială urma să se 
construiască la nord-est de fostul sat Borzești, între calea ferată şi râul 
Trotuş, suprafaţa ei depăşind-o pe cea a orașului Onești. 

Ca urmare, din anul 1952, încep să se construiască coloniile pentru 
muncitorii constructori şi temeliile primelor blocuri. 

Oraşul Onești s-a construit între anii 1952 — 1990, în şase etape. În 
prima etapă 1952 - 1960 s-a construit pe vatra fostului sat Oneşti, cartierul 

Tineretului şi Cașin, axat pe cele două bulevarde, b-dul Republicii şi b-dul 
Oituz, cu o orientare convergentă spre nord-est, la podul de peste Caşin, de 
unde, în continuare, se face legătura cu gara feroviară. 

În 1953 a început construcţia Termocentralei Borzeşti, care va 
asigura energia electrică şi termică industriei din această zonă şi Oneştiului. 
În 1956 când Oneştiul devine oraș, este pusă în funcţiune Rafinăria R10 
Oneşti ( actuala Rafo S.A.), cea mai mare rafinărie din Moldova, şi începe 
construcția Combinatului Chimic Borzești ( actualul Chimcomplex S.A.). 
În 1958 începe construcția Combinatului de Cauciuc Sintetic şi Produse 
Petrochimice Onești (actualul Carom S.A.). 

Pentru construcția unor locuinţe din Oneşti, a Termocentralei şi a 
unor obiective din cadrul Rafinăriei Nr. 10 aparținând Combinatului 
Petrochimic de la Borzeşti - Oneşti, au fost aduşi deţinuţi politici 
(constituindu-se aici un veritabil lagăr de muncă forțată), care împreună cu 
deţinuţii de drept comun au muncit la: 

- drumurile de acces spre zona industrială Borzești; 

- barajul şi canalul de aducțiune apa (în lungime de 7 km) de la râul 
Trotuş la Termocentrala Borzești; 

- barăci pentru cazarea muncitorilor; 

- la săpături şi apoi la umplerea acestora cu beton, pentru fundaţiile 
unor clădiri industriale şi locuinţe din Oneşti (între care fundaţiile 
Blocurilor de intervenție, din apropierea Rafinăriei Nr. 10 Onești ) 

- activități de zidărie, dulgherie, tencuieli, munci necalificate; 
- canalizări, etc. 

Coloniile de muncă de la Oneşti și Borzești au devenit pe deplin 
funcţionale după moartea lui Stalin, din 5 martie 1953. La început, 
majoritatea deținuților politici au provenit din coloniile de la Bicaz şi 
Canalul Dunăre - Marea Neagră. Astfel, în coloniile penitenciare de la 
Oneşti şi Borzeşti, au fost încarceraţi: legionari, Martori ai lui Iehova, 
membri ai Oastei Domnului, din gruparea “Graiul Sângelui”, “refuznici” la 
cooperativizare, frontierişti. În plus, s-au mai aflat aici tineri din Frăţiile de 
Cruce, maghiari, preoți ortodocşi, membrii ai diferitelor partide istorice, 
ofițeri de armată sau poliție, etc. La Borzești şi Onești au fost aduşi la săpat 
şanţuri și turnat betoane peste 450 preoți. 

În lipsa unor informaţii despre organizarea coloniilor de muncă 
forțată de la Onești și Borzeşti, iată cum arăta colonia de muncă Dodeni de 
pe șantierul hidrocentralei de la Bicaz, din anul 1951: „Lagărul 
dreptunghiular era înconjurat de o dublă rețea de sârmă ghimpată, înaltă de 

cel puţin 3 metri, cele 2 șiruri de pari și de sârmă ghimpată fiind la câțiva 
metri unul de altul, străjuite fiind la colțuri, de câte un observator înalt 
deschis spre cele 4 puncte cardinale. Lângă poartă se afla administrația 
lagărului unde îşi avea biroul comandantul, dar unde locuiau şi securiştii și 
militarii. Deţinuţii locuiau în barăci lungi de circa 20 de metri înşirate în 
paralel. Întru-cât geamurile barăcilor în care erau închişi aceştia aveau 
vedere spre drumul naţional, conducerea lagărului, de teama ca nu cumva 
unul dintre deţinuţi, în cursul nopții să semnalizeze cu surse luminoase la 
persoane aflate în exterior, a dispus ca în dreptul fiecărui geam să fie bătute 
paravane din scânduri, la o distanță de 20 de cm, atât cât să permită intrarea 
doar pe lateral a luminii solare. Atunci când erau scoși la muncă, de la lagăr 
până la baraj, numeroşi soldați însoțeau convoiul, întreg traseul, populația 
civilă neavând voie să se apropie de deţinuţi.” 

În trimestrul I al anului 1954 în zona Oneşti — Borzești, conform 
documentelor din arhiva D.G.P. — M.A.I., funcționau următoarele colonii: 


I. ONESTI R10 - FORMAȚIUNEA 0665 


Oneşti R10 - 0665, era lagăr de categoria I-a, fiind declarată 
“oficial” colonie de muncă pentru deţinuţi de drept comun, cu pedepse sub 
5 ani. Înființată la 1 aprilie 1953, ea s-a desființat (ca indicativ) la 15 aprilie 
1954, prin ordinul M.A.I. nr. 79/ 08 aprilie 1954. Nu s-a putut identifica 
locația exactă a lagărului. 


- Capacitate de cazare = 3600 locuri; 
-  Efective existente = 3004 deținuți, folosiți la lucrări de construcții; 


Colonia de muncă Oneşti R10 — 0665 a început să funcționeze în 
urma semnării unui contract între Direcţia Generală a Lagărelor și 
Coloniilor de muncă şi Sovrompetrol Ploieşti, cu scopul asigurării 
necesarului de forță de muncă al întreprinderii mixte sovieto-române, în 
special pentru lucrări de construcții. Deţinuţii încarcerați la Oneşti au 
ispăşit atât pedepse pentru delicte politice (sabotori, contrarevoluţionari, 
condamnați şi internați D.G.M.), cât şi de drept comun. Deţinuţii din 
această colonie de muncă lucrau la construcţia Rafinăriei nr. 10 aflată în 
antrepriza SOVROMPETROL şi la construcţia de locuinţe în Oneşti. 

A funcționat după 1 iulie 1956, prin reorganizare, ca secție 

subordonată a noii colonii Borzești R.10 - 0694. 

La comanda acestei colonii au fost următorii ofițeri (datele fiind 
uşor confuze, în toate sursele consultate): 


0 


. lt. Traian Halale (1953) - comandant, 

2. mr. Gheorghe Timofte (martie 1953 — mai 1954) — comandant. 
Director al Şantierului de Construcţii R.10, din acel timp, a fost tot 
maiorul Gheorghe Timofte. Înainte de Oneşti el a fost comandant al 
Coloniei de muncă de la Poarta Albă (noiembrie 1949 - februarie 
1950 şi mai 1950 - mai 1951), 

col. loan Alexoaie (1954 - 1955) — comandant, 

It-col. loan Pojoran (1957) (?) — comandant, 

It. maj loan Căldăraru - ofiţer politic (1953 - 1954), 

Sblt. Constantin Istrate - locţiitor comandant pentru pază şi 
regim (decembrie 1953 — mai 1954). 

Conform documentelor care atestă decesul deţinuţilor, identificate 
în Arhiva Administraţiei Naţionale a Penitenciarelor, în acest interval a 
decedat „oficial” doar un deținut, imediat după transferul său la Spitalul din 
Bacău. 

Ulterior Istrate Constantin ajunge locţiitor al comandantului de la 
Penitenciarul Gherla și un adevărat torționar al deţinuţilor politici 
încarceraţi acolo. Între 1 august 1957 şi 31 octombrie 1962, cât a fost 
locțiitor al comandantului pentru paza şi regim, dar şi în perioada în care 
Constantin Istrate a fost comandant la Gherla aici au decedat 216 deţinuţi, 
nouă dintre aceştia în cele trei luni în care el a fost comandant. 

În 2014, când a şi murit, Constantin Istrate urma să fie judecat 
pentru crime împotriva umanității în legătură cu persoanele internate 
administrativ şi condamnaţi aflați în executarea pedepselor privative de 
libertate. 


Se 


7. lt. maj. Iordache Ioan Dumitru - ofiţer politic (aprilie 1953 — 
iunie 1954) (?). 


II. ONEȘTI BARAJ —- FORMAȚIUNEA 0680 


Oneşti Baraj - 0680, era lagăr de categoria a III-a, fiind declarată 
“oficial” colonie de muncă pentru deţinuţi de drept comun, cu pedepse 
până la 5 ani, nerecidivişti. 

- Capacitate de cazare = 700 locuri; 
-  Efective existente = 467 deținuți, folosiți la săpături şi lucrări de 
construcții; 

Colonia Oneşti-Baraj s-a înființat în 1953, la puţin timp după 
Colonia de muncă Onești R10 — 0665 şi era subvenţionată de întreprinderea 
românească "Energoconstrucția". Lagărul era situat pe malul râului Trotuș, 
lângă baraj (astăzi, zona străzii Avântului, mun. Oneşti, jud Bacău). 
Deţinuţii de aici au lucrat în special la construirea barajului de pe Trotuș şi 
a canalului de aducțiune apă, în lungime de 7 km, de la râul Trotuș spre 
Termocentrala Borzești. Unul din șantierele de lucru se numea “Punctul 6 
aducțiune”. 

De la 1 iulie 1956, cu ordinul M.A.I. nr. 889/ 3 iulie 1956 (ordin 
postdatat zilei de 1 iulie), colonia Oneşti-Baraj a devenit, prin reorganizare, 
secţie subordonată a noii colonii Borzeşti R.10 — 0694. 

Dintre ofițerii aflați la comanda coloniei sunt cunoscuţi foarte puţini 
(datele fiind foarte puține, în toate sursele consultate): 


1. lt. maj. Iordache Ioan Dumitru (iunie — 31 octombrie 1954) — 
comandant, 

2. lt. maj. Anton Gheorghe Ion (1954 — 1955) — comandant. 
Anterior a mai fost comandant la Cernavodă. Ulterior a fost 
comandant la Comăneşti, Bârcea Mare - Hunedoara şi Ostrov (1957 
— 1962). 


3. lt-col. Ion Gheorghe Diaconeasa - şef supraveghetor (7 
noiembrie 1953 - 1 martie 1954), 
- comandant pluton supraveghere (1 
martie - 1 iunie 1954), 
- comandant companie pază (1 iunie 
1954 - 1 iunie 1955), 
- locţiitor comandant pentru pază şi 
regim (1 iunie 1955 - 1 martie 1956). 


HI. BORZEȘTI - FORMAȚIUNEA 0652 


Borzești - 0652, era lagăr de categoria a Il-a, fiind declarată 
“oficial” colonie de muncă pentru deţinuţi de drept comun cu pedepse până 
la 5 ani, nerecidiviști. Înfiinţată în 1953, s-a desfiinţat ( ca indicativ) la 1 
octombrie 1954, prin ordinul M.A.I. nr. 257/ 25 octombrie 1954 (printr-un 

ordin postdatat zilei desființării). Lagărul era situat undeva peste drum de 
Biserica din Borzești (astăzi, în mun. Oneşti, jud Bacău). 
- Capacitate de cazare = 1459 locuri; 
-  Efective existente = 1458 deținuți, folosiţi la lucrări de construcții; 
A funcționat după 1 iulie 1956, prin reorganizare, ca secție 
subordonată a noii colonii Borzești R10 — 0694. 
Dintre ofițerii aflați la comanda coloniei sunt cunoscuţi doar: 


1. cpt. Dumitru Stelea (1954) — comandant, 


2. lt. maj Vasile Anton Băsescu — locţiitor politic (23 august 1953- 
15 mai 1954), 
— instructor politic (15 mai-15 
octombrie 1954). 


IV. BORZEȘTI R.10- FORMAȚŢIUNEA 0694 (ONEȘTI) 


În 1956, ca urmare a unei H.C.M. privind reducerea efectivelor 
M.A.I., a apărut Colonia de categoria a l-a — Borzești R.10 - 0694 
(desfiinţată prin ordinul M.A.I. nr. 3650/ 1 noiembrie 1959) care a înglobat 
vechile lagăre Onești R.10 — 0665, Oneşti-Baraj — 0680 şi Borzești - 
0652, devenite acum secţii. Noua colonie era compusă din: secția Borzești 
R10, secția Borzeşti, secția Oneşti oraş şi secția Oneşti Baraj. Beneficiarul 
muncii deținuților din această formaţiune era Ministerul Construcţiilor. 

Penitenciarul coloniei din localitatea Borzeşti era cunoscut drept 
spațiu de încarcerare cu regim nu foarte dur. Totodată era cunoscut și 
pentru nereguli ale administrației, precum sustragerea alimentelor de către 
gardieni și falsuri în gestiune pentru acoperirea furturilor. 

Comandanți cunoscuţi ai acestei colonii au fost ofițerii: 


1. col. loan Ficioru — şef de secţie ( martie — aprilie 1956), 
- comandant (aprilie 1956 — septembrie 
1958), 


Într-o şedinţă de analiză a muncii DGPCM care a avut loc la 28 
august 1956, locotenentul major loan Ficioru a luat cuvântul pentru a 
semnala unele probleme cu care se confrunta formațiunea 0694 Borzești. 
Ficioru semnala conducerii DGPCM că la această colonie s-au trimis mai 
mulți deţinuţi „ciungi şi orbi” care nu puteau fi folosiți la munci şi care 


27 


îngreunau munca celor 3 sanitari ai unității. De asemenea, Ficioru mai 
preciza că la această fuseseră trimişi deţinuţi fără haine şi echipament iar 
din punctul de vedere al cazării deţinuţilor situaţia se prezenta dramatic. 
Ficioru atrăgea atenția că deţinuţii nu puteau da randament, pe şantierul 
Trustului de Energo Construcţii, deoarece paturile în care dormeau aceştia 
erau vechi şi pline de ploşniţe. 

Este retrogradat pentru că este acuzat de „imoralitate”: întreținerea 
de relații intime cu fiica unui deţinut, cu soția casierului și cu două femei 
„de moravuri uşoare” de serviciile cărora se bucurau și angajaţii de la 
Direcția Generală a Penitenciarelor, când veneau în control la Borzești. De 
asemenea, ofițerul a mai fost acuzat că la Borzeşti a organizat o serie de 
chefuri cu unele cadre din unitate, la care au luat parte mai mulți ofiţeri din 
aparatul central al DGPCM (căpitanul Bâra Anghel şi locotenentul Păun 
Dumitru) şi chiar ofiţerul de contrainformaţii al coloniei — locotenentul 
major de securitate Pruteanu Constantin. Acuzaţiile aduse ofițerului Ficioru 
au fost recunoscute de acesta. 

Anterior coloniei Borzesti, Ficioru a fost comandant la Colonia de 
muncă Poarta Albă/formaţiunea 0893 (17 iunie 1953 — 3 ianuarie 1955) şi 
comandant la penitenciarul Suceava (ianuarie 1955 — 1 martie 1956). 

De la Borzesti ajunge la Periprava/formaţiunea 08308, unde a 
deținut funcțiile de locţiitor comandant pentru pază şi regim la (1 
septembrie 1958 — 1 octombrie 1960) şi comandant (1 octombrie 1960 — 1 
septembrie 1963). Aici Ficioru si-a dovedit adevăratele calități de torționar. 
Din cauza condiţiilor inumane din această colonie şi a normelor de lucru 
imposibil de realizat la Periprava numărul deceselor era foarte mare. 
Potrivit mărturiilor, în lagăr mureau în fiecare noapte câte 2-3 deţinuţi. 
Când se adunau mai multe cadavre, gardienii le îngropau în gropi comune. 

Din 2013, torţionarul loan Ficioru este pus sub acuzare pentru 
genocid, în dosarul privind moartea unor deţinuţi de la Colonia de muncă 
Periprava. 


2. col. Marin Martalogu (1959) — comandant, 

3. cpt. Vasile Popa — locţiitor comandant pentru servicii (1956- 
1959), 

4. lt-col. Gheorghe Ion Diaconeasa — locţiitor comandant pentru 

paza regim (martie 1956- noiembrie 1959), 

5. cpt. Mircea Vasiliu — ofiţer politic (1956), 

6. mr. Constantin Manea — ofiţer politic (1958 - 1959). 


28 


Colonia Borzești R.10 - 0694 avea în 1959 un efectiv total de 238 
angajaţi, dintre care 16 ofiţeri, 182 sergenți şi 40 angajaţi civili. Aceeaşi 
colonie de muncă în anul 1958 avea 231 angajaţi. 


Statul de organizare 
al Coloniei de categoria I-a Borzești R.10 operativ 
Grad şi retribuţie 
Denumire funcţie (nr angajaţi) (lei), fără sporuri şi 
alte drepturi 
Şef penitenciar, categ. I-a operativ Colonel/ 2760 
(comandant) 
Locţiitor şef penitenciar ctg. I-a operativ 
oua politic) LP i i Teea a 
Locţiitor şef penitenciar ctg. I-a operativ Lt. colonel/ 2510 
(pază şi regim) LPR 
Locţiitor şef penitenciar ctg. I-a funcțional Lt. colonel/ 2040 
(spate) LPS 
Lucrător prim cadre Lt. major/ 1220 
Secretariat 
Secretar dactilograf 600 - 775 
Cultural Educativ 
Educator penitenciare şi colonii 800 - 1100 
(2 poziţii) 
Birou evidenţă deţinuţi 
Şef birou evidenţă deţinuţi 1050 - 1200 
Lucrător principal evidență deținuți 825 — 950 
(2 posturi) 
Lucrător evidență deţinuţi (2 poziţii) 650 — 825 
Birou Financiar - Contabil 
Şef birou financiar contabil 1150 - 1350 
Contabil principal (2 poziţii) 825 - 950 
Casier principal 700 - 850 
SPATE 
Şef evidenţă de bază (2 poziţii) 1050 - 1200 
Contabil principal 825 - 950 


29 


Şef popotă 950 - 1000 
Şef depozit (magazin deţinuţi) 850 - 1000 
Magazioner principal (3 poziţii) 700 - 850 
Achizitor principal (2 poziţii) 600 - 725 
Sergent magazioner (A.G.T.) 2 poziţii) Plutonier/ 680 


Sergent cond. auto (2 poziţii) 


Plutonier/ 620 — 700 


SANITAR 
Medic penitenciar rural ( medicină generală) 1300 - 1650 
(2 poziţii) 
Felcer sau oficiant sanitar I (3 poziţii) 720 — 900/ 620 - 770 
PRODUCȚIE 
Tehnician principal ptr. Producție 850 - 1125 
(2 poziţii) 
Contabil principal 825 - 950 
Normator (2 poziţii) 650 - 825 
Sergent supraveghetor (10 poziţii) Sergent major/ 620 
SECTIA BORZEȘTI R.10 
Şef secție operativ Maior/ 2030 


PAZĂ ŞI REGIM 


Ofiţer servicii prim operativ (pregătire luptă) 
(3 poziţii) 


Lt. major/ 1220 


Sergent punct control (3 poziţii) Plutonier/ 680 
Supraveghetor principal (16 poziţii) Plutonier/ 680 
Sergent supraveghetor (13 poziţii) Sergent major/ 620 
Sergent escortă exterior (29 poziţii) Sergent/ 580 
SPATE 
Contabil principal 825 - 950 
Magazioner principal 700 - 850 
SECTIA BORZEȘTI 
Şef secție operativ Maior/ 2030 
SECRETARIAT 
Secretar dactilograf 600 - 775 
PAZĂ ŞI REGIM 
Ofiţer servicii prim operativ (pregătire luptă) 


(2 poziţii) 


Lt. major/ 1220 


Sergent punct control (3 poziţii) 


Plutonier/ 680 

Supraveghetor principal (6 poziţii) 


Plutonier/ 680 


Sergent supraveghetor (8 poziţii) Sergent major/ 620 
Sergent escortă exterior (24 poziţii) Sergent/ 580 
SPATE 
Contabil principal 825 - 950 
Magazioner principal 700 - 850 
SECTIA ONESTI ORAȘ 
Şef secție operativ Maior/ 2030 
SECRETARIAT 
Secretar dactilograf 600 - 775 
PAZĂ ŞI REGIM 
Ofiţer servicii prim operativ (pregătire luptă) Lt. major/ 1220 
Sergent punct control (2 poziţii) Plutonier/ 680 
Supraveghetor principal (3 poziţii) Plutonier/ 680 
Sergent supraveghetor (7 poziţii) Sergent major/ 620 
Sergent escortă exterior (19 poziţii) Sergent/ 580 
SPATE 
Contabil principal 825 - 950 
SECTIA ONESTI BARAJ 
Şef secție operativ Maior/ 2030 


PAZĂ ŞI REGIM 


Ofiţer servicii prim operativ (pregătire luptă) 


Lt. major/ 1220 


Sergent punct control (3 poziţii) Plutonier/ 680 
Supraveghetor principal (4 poziţii) Plutonier/ 680 
Sergent supraveghetor (8 poziţii) Sergent major/ 620 
Sergent escortă exterior (20 poziţii) Sergent/ 580 
SPATE 
Magazioner principal 700 - 850 


Treptat deţinuţii politici din Coloniile de la Oneşti și Borzești au 
fost fie eliberaţi, fie au fost expediaţi la securitățile, din zona de domiciliu, 
pentru continuarea cercetărilor, fie însoţiţi de milițieni au luat drumul 
domiciliului obligatoriu din Bărăgan, în apropiere 
seama de starea lor de sănătate. Între cei deportaţi în Bărăgan, la un 
moment dat, se găsea şi un român care-şi pierduse vederea şi avea nevoie 
de însoțitor. Umanismul comunist nu l-a trimis acasă ci l-a adus tot în 
această Siberie românească, pentru a-l chinui în continuare. 

de Călăraşi, fără a ține 


Note explicative: 


Locţiitorul comandantului pentru paza-regim (LPR) era 
membru în personalul de conducere al lagărelor, coloniilor şi 
penitenciarelor din timpul regimului comunist şi era responsabil pentru 
paza şi regimul unităţii, fiind subordonat comandantului, având îndatoririle 
acestuia și dublându-l în exercitarea funcţiei sale. El era răspunzător de 
paza condamnaților, de structura împrejmuirii lagărului, a perimetrelor 
interzise, a punctelor de supraveghere, de întreţinerea şi starea de 
funcționare a armamentului şi muniției. El răspundea, de asemenea, de 
întreaga activitate a lagărului și prelua toate obligațiile comandantului în 
lipsa acestuia. Se ocupă cu organizarea escortării condamnaților şi era 
însărcinat să ia absolut toate măsurile necesare pentru reducerea riscului de 
evadare sau de comunicare a condamnaților cu exteriorul. Conducea 
operaţiunile de percheziţionare a deținuților, gestiona primirea pachetelor şi 
ordinea la vorbitor a condamnaților, pedepsea pe cei care nu-şi îndeplineau 
atribuțiile de serviciu prestabilite, etc. 

Cei mai mulți locţiitori pază-regim s-au remarcat prin exces de zel, 
comițând abuzuri şi ilegalităţi față de deţinuţii politici, mergând chiar până 
la suprimarea fizică a unora dintre aceștia. 


Locţiitorul politic sau Ofiţerul politic (LP) era adjunctul 
comandantului unității, responsabil pentru activitatea în domeniul politic. 
El era principalul instrument prin care partidul comunist îşi exercita 
controlul asupra activităţii din penitenciare, colonii şi unități de muncă, în 
cele trei direcţii: politică, de cadre, de educare. În locurile de detenţie avea 
o importanță şi o autoritate, care adeseori, le depășeau pe cele ale 
comandantului. 


Locţiitorul comandantului pentru servicii (LPS) sau spate, avea 
atribuții orientate spre asigurarea materială a coloniilor şi penitenciarelor cu 
tot ce era necesar funcționării acestora. El avea în subordine următoarele 
birouri: armament; cazarmare, investiţii, reparaţii, construcţii; alimente, 
furaje, veselă; gospodărie agrozootehnică, producție vegetală și animală; 
achiziții uniforme, echipament deţinuţi, inventar mobilier, etc. Deţinuţii 
selectionaţi erau folosiţi la bucătăria condamnaților, depozitele de alimente, 
furaje, la depozitele de legume, magazii frigorifice, spălătoria deținuților, 
atelierele de cizmărie şi croitorie, reparaţii curente la apă, canal, curent, 

zugrăvirea şi curăţenia încăperilor, îngrijirea animalelor şi a culturilor 
agricole, întreținerea maşinilor şi utilajelor, etc. 

Condiţiile de hrană și detenție din perioada comunistă au produs 
moartea sau îmbolnăvirea gravă a mii de condamnaţi. 


Graiul sângelui a fost o organizaţie clandestină antibolşevică 
înfiinţată în 1944 din iniţiativa lui lon Vulcănescu, secretar al generalului 
Rădescu. Nucleul său era la Bucureşti şi era formată mai ales din militari 
activi şi deblocaţi, conduşi de vechi generali. Numele şi l-a luat după 
instaurarea guvernului Petru Groza. A intrat în vizorul Siguranţei, care 
semnala la acea vreme existența ei ca organizație subversivă, 
antiguvernamentală şi antisovietică, cu 2.000 de membri în Bucureşti şi 
3.000 în restul ţării. 

La 7 mai 1946 lansează un manifest-program care trata tematica 
naţionalismului, a specificului naţional, a claselor sociale, organizarea 
națiunii sau relaţiile între capital, muncă şi monedă. Organizaţia a fost 
desfiinţată, iar conducătorii săi judecaţi în "lotul Graiul Sângelui" şi 
condamnaţi la ani grei de puşcărie sau muncă silnică. 


Frăţiile de Cruce (FDC) au fost structuri de baza alături de 
cuiburile legionare, funcționând ca organizaţii în Mișcarea Legionară. 
Frăţiile de cruce reprezentau secțiunea elevilor de liceu, apărută în 1924, 
sub numele Legiunea “Arhanghelul Mihail”, fiind precursoarea Mișcării 
Legionare şi pepiniera ei totodată. 

Deținuți politici din Coloniile de 
muncă forţată de la Oneşti şi Borzești 
(anii 1953 — 1954) 


“Nu toate victimele au fost martiri, dar toate ne roagă, 
din cerul lor, să nu le uităm. ” 


După stingerea din viața pământească, prin februarie 1952, în 
sanatoriul-închisoare din Târgu Ocna, a Sfântului închisorilor Valeriu 
Gafencu, şi după ce, cu paşii săi, părintele ieroschimonah Nil Dorobanțu 
“cel nebun pentru Hristos” a măsurat pământul dintre Măgura Ocnei și 
Mănăstirea Bogdana, în 1953 se înfiinţau Coloniile de muncă forţată de la 
Oneşti şi Borzești. 

Astfel, pe lângă elanul muncitoresc, oraşul Oneşti şi platforma sa 
industrială de la Borzeşti au fost ridicate, la începuturile lor, şi în pasul 
cadențat al deţinuţilor politici în zeghe, în murmurul Rugăciunii lui lisus şi 
în tăinuite cântări din Sfânta Liturghie. 

kkk 

lată câteva destine de români, găsite prin ziare şi cărți, prin pagini 
de internet, din miile de deţinuţi politici care au trecut pe aici: 


Părintele Savian Bunescu s-a născut în 3 februarie 1911 în 
localitatea Stăneşti, Craiova. A făcut şcoala primară în comuna natală, 
seminarul la Râmnicu-Vâlcea, apoi a făcut teologia la Bucureşti. A fost un 
student exemplar, având o voce deosebită. 


În anul 1937 a fost hirotonit preot paroh al Bisericii cu hramul 
Sfântul Nicolae din satul Drăgănescu - Giurgiu. A fost arestat în anul 1952 
şi închis timp de 2 ani la coloniile Galeş, Valea Neagră, Oneşti, Borzeşti şi 
Canal. Motivul oficial: legătura cu legionarii, lucru pe care părintele l-a 
negat. Motivul real: nu era pe placul regimului comunist pentru că la 
slujbele părintelui Savian, biserica era totdeauna plină de credincioşi. 


A fost preot cu har. A efectuat lucrări de mărire a bisericii şi de 
dezvoltare arhitecturală. În anul 1967 a adus la biserică pe ieromonahul 
Arsenie Boca (fost deţinut la Poarta Albă) care timp de 15 ani cu răbdare, 
îndemânare şi rugăciune, a pictat biserica în duh şi adevăr. 


pa 


Iisus în zeghe, 
pictat în biserica Drăgănescu de părintele Arsenie Boca 

Părintele Savian Bunescu a fost preot paroh al acestei biserici cu 
hramul Sf. Nicolae între anii 1937- 1999. A adormit în Domnul la data de 5 
februarie 2005. 


Părintele Ilie Lăcătușu s-a născut la data de 6 decembrie 1900, în 
satul Crăpăturile, judeţul Vâlcea, într-o familie cu şapte copii, el născându- 
se al doilea. Părinţii lui, Marin şi Maria s-au remarcat ca nişte oameni 
simpli, gospodari şi cu mare credință în Dumnezeu. Tatăl său era dascălul 
bisericii, premisă ce la apropiat pe tânărul Ilie de Sfânta Biserică. 


După terminarea claselor primare, tânărul Ilie va merge la 
Seminarul Teologic din Râmnicu-Vâlcea, unde va şi studia între anii 1923- 
1930. Aici, el va termina şcoala cu Diplomă de Virtute, în fruntea căreia 
stătea scris: "Pentru aptitudini sufletești care îl disting între colegii lui." La 
Bucureşti între anii 1930-1934 va studia la Facultatea de Teologie. În 
timpul facultății, Ilie Lăcătuşu se va căsători cu învăţătoarea Ecaterina 
Popescu. Părintele şi soţia lui vor naşte şi crește cinci copilaşi. 

Ilie Lăcătuşu va fi hirotonit preot în data de 1 septembrie 1934, pe 
seama parohiei Osica de Jos, judeţul Olt. El va sluji în această biserică până 
în luna noiembrie 1934, când este trimis în satul Buiceşti, tot din judeţul 
Olt. Părintele slujea neîncetat la biserică şi în familie. 

Începând cu anul 1942, părintele Ilie Lăcătuşu este trimis ca preot 
misionar peste Nistru, în Odessa și judeţul Rîbnița. În următorul an, 
părintele se va întoarce acasă, la soţie şi copii. 

Anul 1952 îi va pregăti părintelui Ilie o mare încercare. În data de 
19 iulie este arestat şi cercetat pentru activitate legionară (în perioada 
guvernării legionare a fost cooptat în calitate de şef de cuib, a cărui 
activitate însă s-a rezumat la iniţiative gospodăreşti). Fără nici o 
condamnare scrisă, este închis în colonia de muncă silnică de la Canal, în 
colonia Galeșu şi ulterior colonia Peninsula, Constanţa. 

Anul următor îl va găsi pe părintele Ilie Lăcătuşu în 
închisoarea Târgu Ocna, unde va fi mutat din pricina stării proaste de 
sănătate şi incapacității de muncă. Din septembrie 1953 până în aprilie 
1954, părintele a fost mutat la formațiunea de muncă 0680 din Oneşti, de 
unde la 26 aprilie 1954 a fost eliberat. 

Întors în biserica satului Buicești, el va sluji sfintele slujbe, până la 
următoarea arestare din 1 iulie 1959. Părintele primeşte o pedeapsă de cinci 
ani, fiind trimis la Periprava, în Delta Dunării, unde îl va întâlni 
pe părintele Iustin Pârvu. Abia în data de 6 mai 1964 el se va întoarce 
acasă. 

Chiar dacă a fost eliberat, părintele nu a avut linişte. Necredincioșşii 
i-au stabilit domiciliu forţat în Bolintinu, unde a fost silit să lucreze ca 
zidar. Abia în data de 20 decembrie 1964, părintele Ilie Lăcătușu a putut să 
slujească din nou în biserică, de astă dată în judeţul Teleorman, în parohia 
Gărdeşti. În anul 1970 părintele Ilie este mutat într-un sat din comuna 
Răsuceni, județul Giurgiu. Aici, el va sluji până la pensionare, care va veni 
la 11 ianuarie 1978. 

Spre finalul vieții, părintele Ilie Lăcătuşu a ajuns în spital, din 
pricina numeroaselor suferinţe și greutăți întâmpinate pe parcursul vieții. 
Părintele a adormit în Domnul în data de 22 iulie 1983, în Spitalul Panduri, 
din București. Trupul părintelui Ilie Lăcătușu a fost înmormântat în 
Cimitirul Adormirea Maicii Domnului, din Bucureşti. La data de 29 
septembrie 1998, după 15 ani de la trecerea în rândul celor drepți, 
trupul preotului Ilie Lăcătușu a fost găsit intact și răspândind bună 
mireasmă. Trupul neputrezit avea o greutate de 7-8 kg, fiind găsit în 
condiţiile corespunzătoare sfintelor moaşte: nestricăcios, frumos mirositor, 
uscat şi uşor, pielea de culoarea alunului, păstrându-și dimensiunile și 
aspectul, pe care privindu-l nu provoacă spaimă, ci bucurie duhovnicească, 
dând impresia unui om care doarme. 

În prezent, moaştele părintelui se află într-o criptă din cimitirul 
unde a fost înmormântat, Biserica Ortodoxă Română deschizându-i 
părintelui Ilie Lăcătuşu un dosar de canonizare. 


Preotul profesor universitar 
doctor Gheorghe I. Drăgulin, s-a născut 
la 14 aprilie 1929, în Scutelnici (Meteleu), 
jud. Buzău. 

Studiile şi le face la Seminarul “ 
Chesarie Episcopul" (1942- 1948) şi la 
Liceul B. P. Haşdeu" din Buzău (1948- 
1950), apoi cursurile de licenţă (absolvite 
1956) şi de doctorat (absolvite 1959) - 
pentru Teologie  Fundamentală - la 
Institutul Teologic Universitar din 
Bucureşti, teza fiind susținută la 23 iunie 
1979. 


Este preot la bisericile “Ceauş 
Radu" (1963-1977) şi “ Hagiu" (1977 - a: 
2010) din Capitală; asistent (1990), apoi lector (1991) si conferenţiar (din 
1994) la Facultatea de Teologie din Bucureşti. 

Având origine nesănătoasă, în calitatea sa de student la Teologie și 
pentru că s-a împotrivit verbal noii orânduiri a fost încarcerat pentru 24 luni 
începând cu anul 1953, trecând pe la Ghencea, Jilava, Văcăreşti, Castelul, 
Capul Midia, Năvodari, Oneşti. 

Părintele Gheorghe Drăgulin îşi aminteşte: 

Când eram la Năvodari (...), a vrut însă Bunul Dumnezeu, care 
conduce istoria aceasta, şi a murit Stalin. Ne întrebam toţi: “De ce bat, măi, 
toate clopotele astea? Care să fi murit dintre dracii cei mari?” I-am luat pe 
rând. Nici un paznic n-a avut curaj să ne spună şi nouă evenimentul 
salvator. Nici nu ştiau ce regim să ne mai aplice. Nu ne-au dat drumul, ne- 
au dus la Oneşti, să săpăm la Trotuş. 

Eram cu părintele Constantin Sburlan de la Pogoanele şi nu mai 
ştiu cu care şi zăream departe, peste apă (apa Trotușului- nota noastră), 
biserica lui Ștefan cel Mare, cu stejarul din Borzeşti. Și prin faptul că 
vedeam zilnic peisajul acesta căpătam o speranţă, ne gândeam la 
Dumnezeu, la Maica Domnului, vedeam biserica, auzeam clopotul, era 
ceva optimist în realităţile religioase. 

Câmpia dintre Onești și Borzești ne-a primit pe cei veniţi de la 
Midia-Năvodari ca acea priveliște a osemintelor din profeția lui Isaia. 
Prin munca forțată a atâtor mii de deţinuţi, piesele risipite de aici au 
putut fi montate într-o rafinărie. Aceasta era de provenienţă sovietică şi 
ni se spunea că ea reprezintă „culmea ” progresului ştiinţific din vremea 
noastră. 

Duminica însă ne desfătam privirea cu silueta Bisericii lui Ștefan 
cel Mare de la Borzești. Sfântul locaş se pitula în marginea acestei 
depresiuni şi parcă se ruşina el însuşi de omul robit și schingiuit, chiar la 
sfârşitul mileniului al II-lea, de fratele lui. 

Totuşi în anumite zile de primăvară ne odihneam cu mintea, 
închipuindu-ne că suntem copiii cu care celebrul domnitor se jucase 
odinioară la stejarul acestor amintiri. Am fi socotit, de asemenea, un 
mare privilegiu să putem Sta liniștiți, fără paznici, în vreo Strană a acestei 
biserici istorice. (după Ziarul Lumina, Memoria bisericii, Adrian Nicolae 
Petcu) 


Politicianul şi scriitorul Mircea Ionescu-Quintus s-a născut la 
Cherson, Ucraina, la 18 martie 1917 şi a copilărit la Ploieşti, judeţul 
Prahova. Quintus era pseudonimul literar al tatălui său, Ion Ionescu, avocat 
şi fruntaș liberal, refugiat în Ucraina, care la întoarcerea în ţară a devenit 
nume pe actul de naștere al fiului său Mircea. 

A absolvit Facultatea de drept din cadrul Universităţii Bucureşti în 
anul 1938. În timpul studenţiei, în 1936, a adoptat ideile liberale și i-a avut 
ca mentori pe I. G. Duca şi Nicolae Iorga. S-a înscris oficial în P.N.L. în 
1945, în aceeaşi zi cu soţia sa, Viorica. În perioada 1940-1987 a fost avocat 
la Baroul Prahova, iar în 1991 a devenit profesor universitar de Drept 
constituțional la Universitatea de Inventică din Ploieşti, deținând această 
funcție până în 1993. 

A luptat pe front în al doilea război mondial, la Cotul Donului şi a 
fost deţinut politic în perioada regimului totalitar. În 1952, când era deținut 
la Canal, s-a născut singurul său fiu, Răzvan Ionescu Quintus. 

Deţinutul politic Ionescu Quintus Mircea a fost eliberat pe 30 
aprilie 1954. Locul ultimei detenţii a fost lagărul de muncă de la Borzești. 

Am plecat cu un libret CEC pe care era trecută suma de doi lei, 
adică ceea ce am realizat în aproape trei ani de muncă silnică, mai ales 
la Canal”, povesteşte el "cea mai emoţionantă amintire” care îl leagă de 
Borzești. Cu libretul CEC în buzunar, Mircea Ionescu Quintus s-a 
îndreptat spre halta Borzești. Aici, primul lui gând a fost să telefoneze 
acasă, la Ploiești, pentru a-și anunța soția. Bilet de tren avea, aşa că a 
întrebat cât îl costă trei minute de convorbire telefonică. "Opt lei”, a 
venit, sec, răspunsul. "În acel moment, am îngheţat”, povesteşte fostul 
deținut politic, după care, rugător, i-a arătat funcţionarei libretul CEC cu 
cei doi lei înscriși pe el. "Domnișoara de acolo şi-a dat seama imediat de 

unde vin și mi-a spus că îmi face legătura și nu o să mă coste nimic”, îşi 
aminteşte Mircea Ionescu Quintus de clipa eliberării. 


Mircea Ionescu Quintus este legat de Borzeşti nu numai prin 
amintirile anilor de detenţie, ci şi prin filele de poezii, pe care le-a îngropat 
într-un perete. După 47 de ani, aceste poezii au fost incluse în volumul 
"Moara dracilor", scos la Editura Ion Creanga, în 1999. Mircea Ionescu 
Quintus a stat la Borzești timp de un an. Faţă de alte lagăre, aici a putut să 
facă rost de hârtie, pe care a scris câteva dintre versurile publicate acum. 
Numai că nu a putut să ia hârtiile cu el, astfel că le-a pus într-o cutie de 
tablă pe care a zidit-o într-unul dintre pereţii blocului, la construcția căruia 
participase. Cutia este și acum îngropată în acel perete, asemeni mesajelor 
către posteritate pe care le zidesc constructorii. 


NERĂBDARE 


Tren eşti, sau ce naiba ești, 
că te-aştept din zori de zi 
şi de-aci, de la Borzeşti, 
mă tot uit şi nu mai vii. 


Tren eşti tu, sau fiară ești, 
că n-ai milă nicidecum, 
te tot pufăi şi te-opreşti 
şi n-ai mai porni la drum. 


Tren eşti tu, sau râmă ești, 
de te târâi făr-de zor, 

când îmi zboară spre Ploieşti 
inimă, şi gând, şi dor! 


În schimb, versurile nu le-a uitat și au fost trecute în volumul de 
poezii. Mare parte dintre poezii au fost create la Canal unde, drept 
pedeapsă, deţinuţii erau puşi să muncească la un concasor ce spărgea piatră 
ca o adevărată "moară a dracilor”. 

A  fostpreședinte al Partidului Naţional Liberal între 1993- 
2001, deputat şi senator PNL, fost Ministru al Justiției, fost președinte al 
Senatului, actualmente fiind liderul de onoare al PNL. Este general de 
brigadă în retragere şi membru al Uniunii Scriitorilor din România. A 

primit Ordinul Coroana României cu spade și panglică pentru virtute 
militară şi este Cetăţean de Onoare al orașelor Ploieşti şi Orşova. 

A scris versuri, epigrame, articole de presă şi a primit Premiul 
Omnia pentru întreaga operă în cadrul Festivalului Internațional de Poezie 
Nichita Stănescu. 


Părintele Alexandru Şendrea s-a născut la 27 iunie 1896, într-o 
familie de credincioşi ortodocşi din Nicoreştii Tecucilor. 


După clasele primare, a urmat Şcoala Normală de la Bârlad, tânărul 
Şendrea dorind să ajungă învăţător. După Războiul de Reîntregire, el a 
ajuns să profeseze la Grozeşti, jud. Bacău (1919-1921), apoi în Ardeal, mai 
întâi la Câmpeni (1921-1926), jud. Alba, iar mai târziu la Iara (1926-1927), 
jud. Cluj. Însă misionarismul ortodox declanşat în Ardeal după Marea 
Unire avea nevoie de cât mai mulţi slujitori ai altarului. Astfel, între 1928 şi 
1932, învățătorul Alexandru Şendrea a urmat cursurile Academiei 
Teologice din Cluj. În 1929, a fost hirotonit pe seama Parohiei Iara, care 
funcţiona într-o capelă amenajată chiar în locuinţa sa. De asemenea, în 
perioada interbelică, preotul Şendrea a fost angrenat în politică, ca membru 
al Partidului Liberal. Activitatea sa politică s-a intensificat în timpul 
campaniei electorale din vara anului 1946, atunci când a militat împotriva 
legitimării la putere a nou veniţilor cu ordin de la Moscova. Aceste 
antecedente politice au rămas în evidenţele organelor de represiune 
comuniste, astfel încât în noaptea Adormirii Maicii Domnului din 1952, 

părintele Şendrea a fost ridicat din mijlocul familiei şi trimis într-o colonie 
de muncă. 

Părintele  Şendrea a cunoscut universul concentraţionar în 
Penitenciarul Cluj şi pe şantierele de muncă forţată de la Borzeşti şi 
Oneşti, fiind eliberat la 16 ianuarie 1954. (după Ziarul Lumina, Memoria 
bisericii, Adrian Nicolae Petcu) 


Părintele Alexandru Mazilu s-a născut la 14 decembrie, 1909, în 
ținutul Bacăului, în familia unui miner din Asău. 


# : H TA = N A îl 
După scoală. pima da AE (1917- T urmează Seminarul 


„Veniamin“ din Iaşi (1923-1931), apoi cursurile Facultății de Teologie din 
Cernăuți (1931-1935). Se căsătoreşte cu fiica preotului Ion Cojan, pentru ca 
un an mai târziu să primească darul preoţiei pe seama parohiei din 
Băhnăşeni, localitate aflată lângă ținutul natal. În timpul guvernării 
legionare i se pune în vedere că, dacă doreşte mutarea la o altă parohie 
(soția era bolnavă şi avea nevoie de spitalizare îndelungată), atunci trebuie 
să activeze în Mişcarea Legionară. Se înscrie în această organizație 
politică. Este numit chiar şef de sector legionar, însă numai până la 1 
decembrie 1940. În vederea mutării la o altă parohie, părintelui Mazilu i se 
cere o adeverinţă care să dovedească activitatea în rândurile Legiunii. La 
28 decembrie 1940, responsabilii legionari locali îi răspund: „Întrucât 
sunteți un membru necunoscut şi cu activitate inexistentă nu vi se poate 
elibera“. Din acest motiv demisionează din Mişcarea Legionară. După 
rebeliunea din ianuarie 1941, părintele Mazilu este urmărit permanent de 
autorităţile de ordine. Deşi nu activează politic, din excesul de zel al 
autorităților antonesciene, părintele Mazilu este filat, percheziționat 

frecvent şi nu i se permite plecarea din localitate fără aprobare. Cu astfel de 
documente ale organelor informative antonesciene, după 23 august 1944, 
părintele intră în vizorul noilor autorități prosovietice. Este arestat la 19 
noiembrie 1944 şi internat în lagărul de la Tg. Ocna. De aici, a fost 
transferat în ianuarie 1945 la penitenciarul Bacău. În sprijinul său, enoriașii 
şi primăria din Băhnăşeni înaintează memorii, în care se afirmă cu tărie 
nonparticiparea părintelui la activităţile legionare. În cele din urmă, în urma 
unei anchete a Comisiei de epurare, la 31 ianuarie 1945 este eliberat. 
Părintele Mazilu revine între păstoriţii săi. Însă numai până în noaptea de 
18 spre 19 iulie 1952, când este arestat de Securitate. La percheziţie, 
practic, i se devastează casa, prin spargerea pereţilor şi scoaterea 
duşumelei. Apoi este legat la ochi, aruncat în dubă şi trimis în arestul 
Securităţii din Bacău. De aici este trimis la Bucureşti, în ancheta Direcţiei 
Generale de Securitate. Nu recunoaşte nimic din acuzaţiile care i se aduc, 
nu se aduc probe împotriva sa, dar în concluzia anchetei se arată: „Este un 
bandit al regimului nostru”. În consecinţă, părintelui Mazilu i s-a dat o 
decizie administrativă de 24 de luni în colonie de muncă. A fost trimis la 
Centrul de Triere Bucureşti, apoi în coloniile de muncă de la: Peninsula 
(decembrie 1952), Valea Neagră (14 ianuarie 1953), Borzeşti (august 
1953) şi Oneşti (martie 1954). A fost eliberat la 13 mai 1954 din colonia de 
muncă de la Oneşti. Din cauza muncii forţate, anchetelor şi torturilor la 
care a fost supus în detenţie, părintele Mazilu a contactat o boală foarte 
grea, numită poliglobulie, un soi de cancer la sânge. Hăituit de Securitate şi 
slăbit de boală, părintele Alexandru Mazilu a decedat la 5 octombrie 1978. 
(după Ziarul Lumina, Memoria bisericii, Adrian Nicolae Petcu) 


Preotul Gheorghe Barbu s-a născut 
la 30 mai 1903 în casa învățătorului Ion 
Barbu din localitatea doljeană Coşovenii de 
Sus, ca singurul fiu al părinţilor săi. A fost 
admis la Seminarul Teologic "Sfântul 
Nicolae" de la Râmnic, unde s-a pregătit opt 
ani. A fost întotdeauna printre fruntaşii 
clasei, însă în mod deosebit s-a remarcat 
prin vocea sa deosebită. 

S-a înscris la Facultatea de Teologie 
din Bucureşti şi a urmat în paralel şi 
Conservatorul de Muzică, la clasa de teorie 

şi solfegii a maestrului I.D. Kiriac şi la clasa de armonie a lui Norma 
Otescu. În timpul studiilor a candidat pentru un post de solist la Opera 
Română, alături de prestigiosul tenor Joseph Schmit, pe care l-a surclasat. 
Dotat cu o putere de muncă deosebită, a fost cântăreţ şi dirijor de cor la 
Biserica "Sfinţii Voievozi" - Biserica Albă din Bucureşti (1 nov. 1924 - 1 
dec. 1930), bibliotecar al Ministerului Cultelor şi Artelor (1925 - 1928), 
cântăreţ la Teatrul de Operă (15 septembrie 1926 - 31 decembrie 1927 şi 1 
iunie 1928 - 31 iulie 1930) şi funcţionar al Consiliului Central Bisericesc 
(1926 - 1927). 

A primit hirotonia întru diacon de la Vartolomeu Stănescu, 
episcopul Râmnicului. A fost numit diacon III la catedrala chiriarhală şi 
profesor la Şcoala de cântăreţi de la Mănăstirea Cozia. În anul 1933, 
tânărul slujitor a revenit acasă, în Craiova sufletului său. A fost hirotonit 
preot la 15 octombrie 1933, pe seama Catedralei mitropolitane "Sfântul 
Dumitru", care încă nu se deschisese cultului. 

La 9 februarie 1940 a fost încorporat în cadrul Regimentului 26 
Dorobanţi Rovine, cu gradul de căpitan. Ulterior, a ajuns confesor al 
corpului I armată. Mai mult decât atât, în perioada 1940 - 1947, părintele 
Barbu a devenit confesorul regimentului de gardă şi implicit al regelui 
Mihai I şi al mareşalului Antonescu. A participat la numeroase acţiuni 
ale armatei române din timpul celui de-al Doilea Război Mondial. În 
clipele de grea cumpănă, preotul Barbu a botezat ostaşi şi copii în catedrala 
de la Chişinău la data de 1 august 1941. A trecut Nistrul în fruntea trupelor 
cu Evanghelia şi Sfânta Cruce în mână. Dincolo de Bug a botezat şi 
împărtăşit nu mai puţin de 4.000 de prunci şi tineri necreştinaţi. Pentru 
faptele sale de curaj, credinţă şi devotament faţă de cauza naţională, 
părintele Gheorghe Barbu a fost ridicat la rangul de general. 

Instaurarea regimului ateist a însemnat începutul Golgotei părintelui 
general. Toate gradele şi meritele obținute pe front i-au fost anulate. Casa i- 
a fost percheziționată, bunurile i-au fost confiscate, biblioteca personală i-a 
fost distrusă. Percheziţia locuinţei a durat ore întregi. În perioada 
anchetelor a fost bătut de căpitanul de Securitate, unghiile i-au fost smulse, 
a fost lovit în rinichi şi stomac cu bastonul de cauciuc. Anchetele, aproape 
neîntrerupte, au continuat până la 24 iunie 1950. 

În sentinţa finală, venerabilul preot a fost acuzat de crime de război 
şi uneltire împotriva populaţiei civile şi a Uniunii Sovietice. Pentru toate 
acestea a fost condamnat la muncă silnică în colonia de la Bragadiru şi apoi 
la canalul Dunăre-Marea Neagră. Aici şi-a ajutat în repetate rânduri colegii 

de suferință, muncind în locul lor. După canal a fost deportat în temniţele 
de la Bicaz şi Oneşti. 

La întoarcerea din închisoare n-a avut nici un mijloc de subzistență. 
A activat o perioadă cântăreţ în corul Ansamblului "Nicolae Bălcescu" din 
Craiova şi profesor la Şcoala Generală nr. 9 şi Colegiul "Fraţii Buzești" din 
Craiova, de unde s-a pensionat la data de 1 septembrie 1965. A trecut la 
cele veşnice la 23 noiembrie 1976 şi a fost înmormântat în Cimitirul 
Ungureni din Craiova. (după Ziarul Lumina, Ediţia de Oltenia, Actualitate 
religioasă, Ana Maria Rădulescu) 


Preotul Marin Alecu, născut la 6 mai 1910 în localitatea 
Independenţa, Călăraşi, era paroh în comuna Alexandru Odobescu când, pe 
15 august 1952, a fost arestat pentru "uneltire contra ordinii sociale" şi 
condamnat la doi ani de închisoare. A fost închis la Slobozia, Călăraşi, 
Galeş, Canal - Poarta Albă, Oneşti şi Borzeşti. 


Preotul Gheorghe Buda din Bucureşti, parohia Oţelari, născut la 
28 iunie 1917 în localitatea Cărpiniştea, judeţul Buzău, a fost arestat în 
1952 pentru "uneltire împotriva clasei muncitoare". A fost închis cinci ani 
la Canal, Borzești, Oneşti, Aiud şi Jilava. 


Părintele Gheorghe Cârstoiu s-a născut la 23 februarie 1911, într- 
o familie de agricultori din localitatea Jiblea, jud. Argeş. 


FOTOGRAFIA 

După absolvirea Facultății de Teologie din Bucureşti, tânărul 
Cârstoiu a urmat calea preoţiei, ajungând să slujească la Sălătrucelu, jud. 
Argeş. Începând cu 1948, alături de alţi localnici şi preoţi argeşeni, 
părintele Cârstoiu 1-a ajutat cu găzduire, în mai multe rânduri, cu hrană şi 
cu medicamente pe cei care luptau în munţi, în grupul de rezistență 
anticomunistă condus de avocatul Dumitru Apostol din Şuici. Tot el a fost 
cel care a creat o legătură între grupul de rezistenţă Dumitru Apostol şi cel 
din munţii Vâlcei. Numai că, în primăvara anului 1949, Securitatea a trecut 
la o amplă operaţiune de lichidare a grupului de rezistență, părintele 
Cârstoiu fiind arestat la 9 mai sub acuzaţia: "uneltire impotriva ordinii 
sociale”. Câteva zile mai târziu au fost arestaţi şi membrii grupului de 
rezistență. A fost anchetat la Râmnicu Vâlcea, Piteşti şi Craiova şi bătut 
bestial. Părintele Cârstoiu nu a fost condamnat, ci, după o detenție 
prelungită la Securitatea din Piteşti, a primit o condamnare administrativă 
în colonie de muncă pentru 48 de luni. La expirarea pedepsei a primit un alt 
termen administrativ pentru colonia de muncă, apoi i s-a fixat un domiciliu 
obligatoriu în Bărăgan, la Dâlga (1954-1957). Cu toate încercările 
patriarhului Justinian, din 1958, pentru a obţine eliberarea părintelui 
Cârstoiu, Securitatea i-a dat o altă detenţie administrativă pentru lagăr de 
muncă, pe o perioadă 36 de luni. În 1961, comisia Ministerului de Interne a 
propus eliberarea părintelui Cârstoiu, dar generalul Pintilie, şeful 
Securităţii, a dispus trimiterea acestuia în lagăr de muncă pentru alte 36 de 
luni. A prestat muncă obligatorie la Valea Neagră (1952), Peninsula (1952- 
1953), Borzeşti (1953), Oneşti (1954), Periprava (1959 şi 1963). A fost 
eliberat la 8 mai 1964, din lagărul de muncă de la Periprava. La eliberare 
organele de Securitate au aprobat reîncadrarea părintelui Cârstoiu în 
preoţie, cu precizarea că „nu poate fi plasat în comuna unde lucra la data 
arestării”. (după Ziarul Lumina, Memoria bisericii, Adrian Nicolae Petcu) 


Preotul Ioan Mazilu, născut la 27 februarie 1902 în comuna 
Ciulniţa, judeţul Argeş, paroh la Gorganu de Jos, Argeş, a fost arestat la 22 
octombrie 1952 şi închis la Penitenciarul ( lagărul ) Oneşti. Condamnat la 
doi ani de închisoare pentru favorizarea infractorului, a fost eliberat după 
şapte luni, fiind achitat în urma recursului. 


Preotul Gheorghe Rotărescu, paroh în localitatea Zoreşti, Buzău, 
a fost arestat în perioada 1952 - 1954 şi închis la Ghencea - Bucureşti, 
Coasta Galeş, Peninsula şi Oneşti. 

Compozitorul Cornel Rusu (8 octombrie 1924 — 2 aprilie 1995), 
născut în Petrila, jud Hunedoara, a fost şef de secție la Combinatul 
Siderurgic Hunedoara și dirijor al corului bisericii ortodoxe “Înălțarea 
Domnului” din Simeria. A fost frate în Oastea Domnului şi prieten apropiat 
cu Traian Dorz, fiind arestat în ziua Naşterii 
Domnului din anul 1952 pentru "activitate 
religioasă intensă”. Eliberat în 1954, a fost 
arestat în 1959 alături de alţi lideri ai Oastei 
Domnului, fiind acuzat de “uneltire” şi 
ulterior condamnat la 8 ani de închisoare 
corecțională, cinci ani degradare civilă şi 
confiscarea averii. 

A trecut pe la Gherla, Oneşti, 
Periprava, Salcia, Grindu, Strâmba, etc. În 
urma sa au rămas peste 20 de scrieri 
religioase şi două volume de cântări 
religioase inedite. 


Preotul Petru Sabadac (Sabodoc) născut în 29 iunie 1910 la 
Micleşti, Vaslui, a fost paroh la Dăneşti, Portari-Zăpodeni şi Draxeni- 
Rebricea, Vaslui. A fost arestat în perioada 19.07.1952 - 1.02.1955 şi între 
25. 09.1959 - 31.07.1964, a doua oară fiind condamnat la opt ani de 
închisoare prin sentinţa 80/1960 a Tribunalului Militar Iaşi pentru "uneltire 
împotriva ordinii sociale". A trecut pe la Canal, Borzeşti, laşi, Jilava, Aiud 
şi Ostrov. 


Preotul Dumitru I. Șerbănescu, născut în Izmişa, Mehedinţi, fiind 
paroh în Recea, Punghina, Mehedinţi, a fost arestat în perioada 1952 - 1954 
la Craiova, Ghencea, Canal şi la Oneşti-Borzeşti, iar din 1959 până în 
1964 la Craiova şi Periprava, fără să fie judecat şi condamnat oficial. 


Părintele Ştefan Veleşcu s-a născut la 9 aprilie 1921 în localitatea 
Poienile de Jos, comuna Roşiori, judeţul Bacău, ca al şaselea copil al 
familiei Titus şi Catinca Veleşcu. După absolvirea Seminarului Teologic 
Liceal Ortodox „Sfântul Gheorghe“ din Roman, va începe în anul 1943 
Facultatea de Teologie Ortodoxă de la Cernăuţi, pe care o va termina în 
anul 1947, la Suceava, date fiind schimbările politice provocate de cel de-al 
Doilea Război Mondial. În 1944 este mobilizat pe frontul de vest, în corpul 

7 de armată, iar pentru acţiunile sale curajoase va fi decorat în numele 
Maiestăţii sale, Regele Mihai, cu medalia Bărbăție şi Credinţă, clasa a 3-a 
pentru ofiţeri. În anul 1948 se căsătoreşte cu învăţătoarea Maria Paveliuc 
din comuna Plopana, judeţul Bacău, în acelaşi an fiind hirotonit preot pe 


seama parohiei Buhoci, judeţul Bacău. 
Ta) 1 : 


În anul 1952, pentru că propovăduia fără rezerve cuvântul 
Evangheliei, va fi arestat, fără a fi condamnat, pentru „propagandă 
religioasă şi instigare la misticism“. A fost reţinut la Securitatea din Bacău, 
apoi două luni la Ghencea, opt luni la Canal şi şase luni la Oneşti. Detenţia 
sa va dura până în 1955. În 1956 e numit preot în comuna Podoleni, 
comună în care va sluji până la trecerea sa la cele veşnice, nu mai puţin de 
55 de ani. 


Părintele Ioan Vladoviciu s-a născut la 22 februarie 1920 în 
localitatea Şeica Mare, Sibiu, unde mai târziu a funcţionat ca preot. În 1948 
a fost arestat şi condamnat la 15 ani de închisoare. A trecut pe la Aiud, 
Ocnele Mari, Oneşti, Canal, etc. 


Preotul Gheorghe N. Zidăroiu, născut în 13 noiembrie 1910 la 
Oţetelişu, Bălceşti, Vâlcea, paroh în satul natal, a fost deţinut în perioada 
august 1952 - mai 1954, la Bicaz şi Oneşti. Arestat din nou în iulie 1959, a 
fost judecat în martie 1961 şi condamnat pentru uneltire, la 16 ani de 
muncă silnică şi confiscarea averii, prin sentinţa nr. 18/22.03.1961 a 
Tribunalului Bucureşti. A executat a doua condamnare la Craiova şi Aiud, 
până în 1964. 

Părintele Gheorghe 
Corlăţeanu a văzut lumina zilei pe 
20 ianuarie 1916, într-o veche 
familie preoțească din localitatea 
mehedinţeană Prislop. A urmat mai 
întâi cursurile şcolii primare din 
localitatea natală. În 1934 a absolvit 
Colegiul Național "Traian" din 
Drobeta-Turnu Severin şi apoi 
Facultatea de Teologie din 
Bucureşti, pe care a terminat-o 
printre primii. A fost apreciat în 
mod deosebit de profesorii Mihai 
Burlacu şi Ioan G. Coman, care l-au 
ajutat să meargă cu bursă de studii la Facultatea Protestantă din Strasbourg. 
Aici a rămas din păcate doar un an (1938-1939), până la începerea 
războiului, când a fost nevoit să se reîntoarcă în ţară. 

În 26 octombrie 1942 a primit hirotonia întru diacon sub omoforul 
primului mitropolit al Olteniei, Nifon Criveanu, în Catedrala "Sfântul 
Dumitru" din Craiova. Două zile mai târziu a fost hirotonit preot pe seama 
bisericii cu hramul "Sfântul Nicolae" din Filiaşi. A slujit aici până în anul 
1946, când a fost transferat în Parohia Pârşcoveni, în judeţul Romanați. 

Din 1951, viaţa părintelui Gheorghe s-a schimbat radical. Fusese 
monitorizat încă din timpul facultăţii de Securitate pe motiv de "simpatie 
pentru cauzele legionare". L-au acuzat că deţine documente interzise şi că 
militează pe ascuns împotriva orânduirii ţării. La 1 octombrie 1951, a fost 
mutat forțat cu familia în satul Pârşcoveni. În noaptea de 18 spre 19 iulie 
1952, părintele a fost în lagărul Ghencea şi, după 15 zile, la Canal, la 
Galeşu. După trei luni, la începutul lui noiembrie 1952, a fost mutat la 
Peninsula, tot pe Canal, unde a lucrat cu concasorul (spărgător de pietre), 
zis Moara Dracilor, până la oprirea lucrărilor de pe Canal, la 18 iulie 1953. 

În august 1953 a fost dus la Borzeşti, colonie cu regim ceva mai 
blând decât la Canal, unde a lucrat la săpături şi apoi la umplerea 
acestora cu beton, pentru temeliile termocentralei şi ale fabricii de 
acolo şi de la Oneşti ale locuinţelor. Aici s-a întâlnit cu alţi preoți: 
Alexandru Cioltan din Mătăsari Mehedinţi, Aurel Mihailovici, din 
Banat, preotul unit Aurel Marcu din jud. Alba, Iacob Panga din Zalău 
şi preotul Ciolbaru din Constanţa. O singură mulţumire a avut preotul 

acolo: l-au îmbrăcat în zeghe, putând astfel să-şi salveze puţinele haine 
pe care apucase să le ia la el când îl arestaseră. A fost eliberat la 25 
iunie 1954 şi a revenit lângă familie la Pârşcoveni, iar după 15 septembrie 
1956, s-a întors la vechiul domiciliu, la Pristol". 

Singurul lucru care l-a ţinut în viaţă a fost credinţa în Dumnezeu: 
"De fiecare dată, în fiecare încercare, Dumnezeu mi-a dat în suflet putere şi 
credinţă să trec mai departe. Când ne rugam, ne rugam singuri, în sufletul 
nostru, ca să audă numai Dumnezeu". În fiecare duminică şi sărbătoare, 
părintele a săvârşit Sfânta Liturghie pe patul din celulă, rostind în şoaptă 
rugăciunile pentru a nu fi descoperit de gardieni. 

A fost reţinut din nou la 23 iunie 1959. Înaintea lui se deschidea un 
alt episod dramatic: stufărişul din Periprava, locul destinat exclusiv 
preoţilor olteni. A fost eliberat abia în 1964 şi cu greu a reuşit să revină în 
viaţa de parohie. A trecut, timp de două luni, şi prin colonia Salcia, din 
Balta Brăilei, unde mărturiseşte că "am îndurat mizerie mai mare decât la 
Periprava, iar munca era mai grea decât oriunde, căci norma era din zi în zi 
mărită". 

După eliberare, a fost preot în parohiile Întorsura din Dolj şi 
Smadoviţa de Mehedinţi. În perioada 1966-1975, a fost preot la Vârvor, jud 
Dolj, o parohie destinată exclusiv preoților cu antecedente. A ieşit la pensie 
din Parohia Goicea Mare, jud Dolj, unde a slujit între anii 1975 şi 1982. 

S-a stabilit în Craiova şi figurează printre ctitorii Bisericii "Ziua 
Crucii", unde a slujit până la vârsta de 90 de ani. (după Ziarul Lumina) 


Iosif Busuioc din Verendin, comuna Luncaviţa, judeţul Caraş- 
Severin a fost arestat la 28 februarie 1952, fiind suspectat de legături cu 
partizanii, grupul Dumitru Mutaşcu — Dumitru Ișfănuţ. Dus la sediul 
Securităţii din Teregova, a fost “bătut în 21 de zile de 13 ori. Mi-au tras 
două unghii de la piciorul drept, mi-au distrus trei degete de la picior, mi-o 
rupt degetul ăsta de la mâna şi 9 zile nu mi-o dat apa şi mâncare. Dar nu 
puteam să spun, că trăgeam 100 de familii după mine în puşcărie”. Ulterior 
a fost transportat la Caransebeş, unde a fost alimentat artificial timp de trei 
săptămâni. Şi sora lui a fost arestată şi bătută la Securitatea din Caransebeş, 
pierzând o sarcină (era în luna a şasea). Pentru ajutorul dat partizanilor, 
tatăl lor, Pavel Iosif, a fost şi el închis timp de două luni, fiind bătut, 
“distrus”. Cu toate bătăile îngrozitoare la care a fost supus, Iosif Busuioc a 
refuzat să spună ceea ce doreau securiştii să afle — unde erau partizanii, 
cine îi aproviziona etc. — dar cu toate acestea a fost condamnat la doi ani de 

închisoare corecțională şi confiscarea averii. Pedeapsa şi-a executat-o la 
Jilava, Bicaz, Oneşti şi Aiud. Deoarece nu a fost pus în libertate la 
termenul legal, a făcut greva foamei, în cele din urmă având câștig de 
cauză. Însă după alte cinci luni a fost rearestat și închis pentru încă şapte 
luni. A reuşit să câştige la recurs, în iulie 1955. 


Preotul Gheorghe Giurgiu, fost 
slujitor la Fărău, lângă Luduş, Alba, acum 
paroh la Călăraşii de lângă Turda, jud. 
Cluj, s-a înscris după 1945 în Comitetul 
Judeţean Turda al Partidului Liberal. 

El spera, ca mulți alţii, că, prin 
alegeri, comuniştii vor fi marginalizaţi în 
lumea politică românească. Totuşi, după 
principiul "partidul care organizează 
alegerile trebuie să le şi câştige", 
comuniştii s-au legitimat la putere. In 
1952, partidul conducător a ordonat 
arestări masive în rândul preoților care 
deținuseră funcții de conducere. În noaptea 
Adormirii Maicii Domnului, părintele Gheorghe Giurgiu a fost ridicat din 
mijlocul familiei, anchetat la Securitatea din Cluj şi trimis pentru trei ani în 
colonia de muncă de la Oneşti. După eliberare s-a întors la parohie, slujind 
altarului pentru care îşi dedicase viaţa. (după Ziarul Lumina, Memoria 
bisericii, Adrian Nicolae Petcu) 


Părintele Anton D. Alexandru, născut la 4 octombrie 1915 în 
localitatea Gropniţa, judeţul Iaşi, a fost hirotonit preot la data de 6 august 
1942, în actuala Republică Moldova. A fost arestat în iunie 1945 şi reţinut 
timp de trei luni în lagărul de la Galata, Iaşi fără să fie judecat. În 19 iulie 
1952 a fost arestat şi condamnat la 60 de luni de închisoare, apoi trimis în 
colonia de muncă de la Bicaz, de unde a fost transferat după un an în 
colonia de muncă de la Borzești. A fost eliberat în 1954. Motivul arestării 
l-a constituit faptul că "în perioada 1940 - 1941 a fost şef sector legionar”. 
În 24 septembrie 1959 a fost arestat din nou şi, după o anchetă care a durat 
opt luni, judecat şi condamnat de către Tribunalul Militar laşi la opt ani de 
închisoare corecțională şi confiscarea totală a averii. A trecut pe la Jilava şi 
Aiud. A fost eliberat în 1964, la 31 iulie (pe baza Decretului nr. 411/1964). 

Preotul Gheorghe Baranoschi, născut la 16 octombrie 1911, paroh 
în Suhuleţ, Iaşi, a fost arestat în 1952 şi condamnat administrativ la doi ani 
de închisoare, pedeapsă pe care a executat-o în colonia Galeş, la Peninsula 
şi Borzeşti. 


Preotul Vasile Lupu, născut la 27 martie 1911, paroh în Fereşti, 
Vaslui, a fost închis în temniţele comuniste în perioada iulie 1952 - aprilie 
1954. A trecut și prin coloniile de la Borzești și Oneşti. (date incomplete - 
nota noastră) 


Mihai Dim. Sturdza este strănepot al lui Mihail Sturdza, 
domnitorul Moldovei (1834-1849). Născut la Bucureşti în 1934, absolvă 
Liceul "Dimitrie Cantemir" din Bucureşti în 1952. Este arestat în iulie 
1952, la vârsta de 17 ani, şi condamnat la 3 ani ( executând 22 luni de 
detenție ) trecând ca deţinut politic prin Fortul Jilava, Lagărul de la 
Ghencea și lagărele de muncă forțată de la Bicaz şi Onești, de unde a fost 
eliberat în noaptea de 30 aprilie spre 1 mai 1954. În 1960 îşi ia licenţa la 
Facultatea de Filologie a Universităţii din București. În decembrie 1963 
pleacă în Franţa. 


Preotul loan Gogancea 
s-a născut la 17 noiembrie 1906 
în familia plugarului Tănase 
Gogancea, din satul Blidarele, 
comuna Cârligele, județul 
Vrancea. După şcoala primară A A 
din satul natal, tânărul loan Ys: 

Gogancea a urmat Liceul -k i 

„Unirea“ din Focşani (1920- M Aa ; 

1924), Liceul „Alexandru Papiu Ilarian“ din Târgu Mureş, apoi Semina 
Teologic din Dorohoi (1925-1929). 

Ulterior, ca student al Facultății de Teologie din Bucureşti, la 28 
octombrie 1931, Ioan Gogancea a primit darul preoţiei pe seama Parohiei 
Muceşti, comuna Alexandru Odobescu, județul Râmnicu-Sărat. După 
finalizarea studiilor superioare, la 1 decembrie 1935, părintele Gogancea s- 
a transferat la parohia din Coteşti, județul Vrancea. În politică s-a implicat 
abia în noiembrie 1940, ca membru al Mişcării Legionare, sub ameninţarea 
iminentei transferări la o altă parohie. În această calitate a fost numit şef de 
garnizoană legionară, implicarea sa în politică rezumându-se la o activitate 

53 


formală. La rebeliunea legionară nu a participat, dar a fost anchetat de către 
organele antonesciene. La fel de formală a fost implicarea sa în Frontul 
Plugarilor, după 1945, sau în activitatea de „socializare a agriculturii“. 
Pentru antecedentele politice, la 19 iulie 1952, a fost arestat, apoi anchetat 
de Securitate. A primit o decizie administrativă de 24 de luni muncă 
silnică. A cunoscut coloniile de muncă de la Peninsula-Valea Neagră 
(noiembrie 1952 - august 1953), Borzeşti (august 1953) şi Oneşti 
(februarie 1954), apoi penitenciarul de la Văcăreşti. La 30 aprilie 1954, o 
subcomisie a Ministerului Afacerilor Interne hotărăşte eliberarea părintelui, 
pe motiv că nu mai reprezintă un pericol pentru regim. Eliberarea sa este 
amânată, astfel încât, începând cu 20 octombrie 1954, părintele Gogancea 
intră din nou în malaxorul anchetelor de la Securitatea regiunii Bârlad, cu 
suspiciunea de „activitate intensă contra clasei muncitoare“, o culpă abia 
introdusă în Codul penal, care îi privea pe cei „vinovați“ de luptă 
anticomunistă în perioada interbelică. Părintele Gogancea nu recunoaşte 
nimic din acuzaţiile care i se aduc în anchetă şi de către unii martori ai 
acuzării si primeşte o condamnare de 2 ani şi 8 luni închisoare corecțională 
pentru „activitate intensă contra clasei muncitoare“, prin computare din 
iulie 1952. Astfel, părintele Gogancea este eliberat. Reuşeşte să revină la 
altar, prin încadrarea la Parohia Movilenii de Sus, judeţul Galaţi, începând 
cu 18 iulie 1955. Trei ani mai târziu este arestat din nou de Securitate. La 
24 ianuarie 1958, prin ordin al ministrului afacerilor interne este trimis în 
lagărul de muncă de la Periprava pentru 36 de luni. Culpa era aceeaşi, 
nedovedită de autoritățile comuniste. După eliberare, la 1 noiembrie 1961, 
reuşeşte să se încadreze la Parohia Movileni, până la 1 mai 1966, când este 
transferat la Goleşti, lângă Focşani. La 30 martie 1968 iese la pensie, iar la 
23 mai 1976 trece la cele veşnice. (după Ziarul Lumina, Memoria bisericii, 
Adrian Nicolae Petcu) 


Preotul Axinte Iepure 
s-a născut la 14 octombrie 1906 
într-o familie de creştini din 
satul Sălicea, comuna Curila, 
judeţul Turda. După şcoala 
primară din localitate, tânărul 
Axinte a urmat Liceul "Gh. 
Barițiu" din Cluj, iar între 1926 
şi 1929, cursurile Academiei 


Teologice din Blaj. 

În 1929 a fost hirotonit pe seama Parohiei Cacova Ierii, jud. Cluj, 
doi ani mai târziu slujind la Ploscoş. În preajma alegerilor din 1946, 
părintele Iepure consimte să se angreneze în lupta politică, ca membru în 
delegaţia permanentă a Partidului Liberal din judeţul Turda, sperând astfel 
că noii politicieni veniţi cu ordin de la Moscova vor fi marginalizaţi. 
Totuşi, în urma alegerilor din 1946 şi a noii Constituţii din 1948, a urmat 
instalarea comunismului în România. 

Ulterior, în toamna anului 1948, la sugestia şi cu eforturile puterii 
comuniste s-a consumat procesul revenirii greco-catolicilor la Ortodoxie, 
un deziderat mai vechi al românilor ortodocşi transilvăneni. 

La 19 noiembrie 1948, părintele Axinte lepure a semnat pentru 
revenirea la dreapta credinţă. El a slujit în continuare în parohia sa până în 
1952, când liniştea i-a fost curmată de organele de represiune. Era suspectat 
de opoziţie la procesul de colectivizare şi pentru faptul că în 1946 se 
angrenase în lupta politică alături de liberali. În noaptea Adormirii Maicii 
Domnului a anului 1952 a fost ridicat din mijlocul familiei, casa 1-a fost 
Securităţii din Cluj. Părintele Iepure a primit o pedeapsă de 60 de luni de 
muncă silnică. A fost trimis la muncă forţată în lagărul de la Oneşti, apoi în 
cel de la Borzeşti. La 26 februarie 1954, părintele Iepure a fost eliberat din 
colonia de la Oneşti. Părintele a revenit în parohia sa de suflet de la 
Ploscoş, de unde la 1 mai 1969 s-a retras la pensie. (după Ziarul Lumina, 
Memoria bisericii, Adrian Nicolae Petcu) 


Părintele Mihai Enescu s-a născut la 7 februarie 1903, în 
localitatea Bughea de Jos, judeţul Muscel. După absolvirea Seminarului 
Teologic „Sfântul Nicolae“ 
din Râmnicu Vâlcea, în 1924, 
se înscrie la Facultatea de 
Teologie din Bucureşti. 

Din cauza greutăților 
materiale nu reuşeşte să 
urmeze decât un an şi 
jumătate. Se întoarce în 
locurile natale, se căsătoreşte, 
pentru ca la 21 decembrie | 
1930 să fie hirotonit preot pe --~- -- „di 


seama Parohiei „Sfântul Nicolae“ din Voineşti, comuna Lereşti, judeţul 
Muscel. Slujeşte vreme de doi ani, pentru a se muta apoi la Parohia Valea 
Româneştilor din Câmpulung Muscel. Un an mai târziu se angrenează în 
lupta politică inițiată de Mişcarea Legionară care proclama deviza 
„România creştină“. Pentru aşa-zisă participare la rebeliunea legionară, la 
15 februarie 1941 este condamnat de Tribunalul Militar Craiova la cinci 
luni închisoare corecțională. Întors între parohienii săi, preotul Enescu 
înţelege eşecul luptei politice şi caută să se implice numai în slujirea 
altarului. Pentru trecutul său politic este urmărit permanent, arestat, internat 
de mai multe ori în lagăre şi anchetat, deşi nu mai activa în nici un fel. Este 
apreciat de credincioşi, după cum se consemna în notele Securităţii din 
1951: „Se bucură într-o oarecare măsură de încredere în rândul maselor, 
deoarece depune activitate religioasă, însă aduce şi greutăţi organelor 
administrative. Nu priveşte cu ochi buni regimul nostru democrat şi 
măsurile luate de guvern“. Din aceste motive şi, se pare, pentru suspiciunea 
de relaţii cu membrii grupului de rezistenţă anticomunistă „Arnăuţoiu“, în 
noaptea de 14 spre 15 aprilie 1952, părintele Enescu este arestat. După o 
anchetă sumară la Securitatea din Piteşti, la 30 iunie 1952 primeşte o 
detenţie administrativă de 24 de luni. Este trimis la muncă forţată la Capul 
Midia (1953), Borzeşti (august 1953) şi Oneşti (septembrie 1953). La 
eliberare este din nou anchetat la Piteşti, mai apoi, prin Sentința nr. 2634 
din 24 decembrie 1954 a Tribunalului Militar Bucureşti, condamnat la 15 
ani muncă silnică, pentru infracţiunea de „uneltire contra ordinii sociale“. 
În februarie 1955 este trimis la penitenciarul Gherla, iar din iulie acelaşi an, 
la Aiud. Este torturat fizic şi psihic în anchete şi pedepse cu izolarea, încât, 
la începerea reeducării orchestrate de colonelul Crăciun, părintele Enescu, 
practic, devenise o umbră de om. De altfel, chiar colonelul Crăciun 
încearcă să-l instrumenteze împotriva altor deţinuţi. În schimb, părintele 
Enescu a preferat să fie trimis în izolator, uneori manifestând 
comportamente psihice anormale. La puţin timp, trupul său a cedat. 
Conform certificatului medical, părintele Mihai Enescu a murit la 22 iunie 
1959, orele 20:00, în închisoarea Aiud, cu diagnosticul „insuficiență 
cardio-pulmonară acută, bronhopneumonie, psihoză“ (după Ziarul Lumina, 
Memoria bisericii, Adrian Nicolae Petcu) 


Elevul Septimiu Râmboiu s-a născut la 24 octombrie 1928, în 
Cluj, ca fiul lui Nicolae şi al Elenei. Arestat în 1948 şi torturat la 
Securitatea din Cluj. Detenţia în penitenciarul Târgşor, unde a făcut parte 


56 


din grupul celor ce s-au opus „reeducării”. A fost transferat, pedepsit, în 
penitenciarul Jilava şi de acolo în lagărul de la Peninsula, unde s-a dovedit 
un mare caracter. I s-au mai adăugat 12 luni pedeapsă administrativă, prin 
decretul 377/30 august 1951, majorată ulterior cu încă 24 de luni. A 
executat pedeapsa la Bicaz și Oneşti. A fost eliberat la 6 mai 1954. A fost 
rearestat la 16 septembrie 1959 şi condamnat la 6 ani închisoare 
corecțională. (date incomplete - nota noastră) 

După 1989, este ales, alături de alți foşti deţinuţi politici de marcă, 
vicepreşedinte la nivel național al A.F.D.P.R. sub conducerea preşedintelui 
Constantin Ticu Dumitrescu. 


Inginerul Dumitru (Tache) Funda 
(1916 — 1999) s-a născut la Hrupista, în 
Macedonia grecească. În anul 1930 se stabileşte 
cu familia în Cadrilater. 

Fiind student la Şcoala Politehnică din 
Bucureşti, aderă la Mişcare Legionară, în care 
desfăşoară o activitate susținută. Primeşte de la 
Corneliu Zelea Codreanu distincţia Crucea 
Albă (Crucea Albă era decorația acordată 
legionarilor pentru vitejie non-violentă, pentru 
desăvârşire sufletească), în urma unui marş în 
Cadrilater în 1937. 

În timpul masacrului ordonat de Carol 
al II-lea la 21/22 septembrie 1939, se afla în 
Spitalul Militar Braşov, secția deţinuţi politici. Este unul dintre 
supraviețuitorii masacrului elitei legionare, scăpând de moarte dintr-o 
eroare a autorităţilor: era trecut pe listele aromânilor din lagărul de la 
Vaslui, în care se aflase cu puţin timp înainte (toţi aromânii arestaţi au fost 
asasinați). 

Devine ofițer de rezervă în 1942. Arestat în 1943 pentru solidarizare 
cu românii din Ardealul ocupat, este trimis pe front pentru "reabilitare". 
Luptă în Crimeea. 

În mai 1948 este arestat de regimul comunist şi trece prin mai multe 
închisori şi colonii de muncă (inclusiv Oneşti ) până în 1953, când i se 
stabileşte domiciliul forțat în Bărăgan, în comuna Fundata. În 1958 este din 
nou anchetat şi condamnat la 20 de ani muncă silnică. În 1964 este eliberat. 

După 1989 are colaborări la Buna Vestire, Armatolii, România 
Liberă, Cuvântul Românesc (Statele Unite), Dreptatea. A scris volumele: 
După 60 de ani mistificarea adevărului continuă (1998); Foştii deţinuţi 
politici - o şansă ratată (1999). 


Preotul Constantin Sburlan, născut la 28 septembrie 1912 în 
comuna Zilişteanca, Buzău, paroh în Ponoagele, Buzău, a fost închis în 
perioada februarie 1949 - august 1950 la Buzău şi Braşov, apoi la Canal, 
Borzești -Baraj şi Oneşti din septembrie 1952 până în iunie 1954, iar a 
treia oară la Ploieşti, Jilava, Aiud şi în Deltă în intervalul februarie 1958 - 
august 1964, în urma condamnării la opt ani de închisoare pentru uneltire, 
de către Tribunalul Militar Galaţi. 


Profesorul universitar, jurist, 
istoric Constantin C. Angelescu 
(16 februarie 1905 — 15 octombrie 2000) a 
absolvit liceul în Paris (1923). 

Studii universitare la Facultatea de 
Drept din Bucureşti (1923-1926). Diplomat 
în studii superioare de drept public la 
Universitatea din Paris (1928). Diplomat în 
studii superioare de economie politică la 
Universitatea din Paris (1930). Diplomat al 
Şcolii de Ştiinţe Politice (1931). Doctor în 
drept al Universităţii din Paris. Prodecan al 
Facultăţii de Drept din Iaşi (1942). Decan 
al Facultăţii de Drept din Iaşi (1944-1945). 
Asistent onorific la catedra de Drept administrativ a Universităţii din 
Bucureşti (1934). Profesor agregat la catedra de Drept constituţional 
comparat a Universităţii din Cernăuţi (noiembrie-decembrie 1936). 
Profesor la catedra de Drept constituţional şi administrativ a Universităţii 
din Iaşi (1937-1950). Bibliotecar la Biblioteca Universităţii laşi şi la 
Biblioteca Filialei laşi a Academiei Române (1950-1952). Fiind arestat pe 
motive politice (1952-1955), a trecut şi pe la Borzești şi Oneşti. Cercetător 
ştiinţific la Institutul de Istorie din Iaşi (1955-1975). Şef al sectorului de 
Istoria modernă a României din cadrul Institutului de Istorie din Iaşi (1967- 
1975). 

Opera sa cuprinde numeroase studii şi articole de drept 
constituțional, de istorie a dreptului public şi de istorie a românilor. A 
colaborat cu studii substanţiale la realizarea unor volume colective. 

A fost director al revistei trimestriale „Arhiva de drept public” din 
Iaşi (1939-1941). Decorat cu ordinul „Coroana României” cu panglică de 
„Virtutea Militară”. 


Preotul greco-catolic Gheorghe Radeş din comuna Berivoi, 
judeţul Braşov, şi-a început calvarul în 27/28 octombrie 1948, când în casa 
sa se aflau episcopul greco-catolic loan Suciu, venit în zonă pentru vizitaţii 
canonice, şi preoţii uniţi: dr. Leon Sarbu, Covoran din Făgăraş, Gheorghe 
Ivan, vicar foraneu în Făgăraş, Ghedeon Socol din Berivoii Mari şi Andrei 
Radeş din Voila. Pe la miezul nopţii, episcopul loan Suciu s-a dus, însoțit 
de părintele Gheorghe Radeş, să facă o vizită la Sfântul Sacrament al 
Euharistiei. La ora unu noaptea când s-au întors, o echipă de securişti au 
năvălit în casă, devastând-o şi arestându-l pe episcopul loan Suciu, pe care 
l-au dus legat la ochi şi l-au urcat într-o maşină aflată în stradă. Apoi, un alt 
securist l-a dus pe preot, împreună cu soţia sa, în cămara de la bucătărie, 
ameninţându-i cu revolverul în mână că, dacă se va afla ceva în sat, din 
ceea ce s-a întâmplat, n-o să mai vadă soarele nici unul dintre ei. 

În duminica următoare, un delegat împuternicit de Securitate, l-a 
anunţat pe părintele Gheorghe Radeş că nu mai are voie să săvârşească 
Sfânta Liturghie în ritul greco-catolicilor şi l-a somat să predea biserica, 
ceea ce el nu a făcut. Au luat-o şi fără consimţământul lui. 

A slujit însă mai departe Sfânta Liturghie acasă la el, cu participarea 
multor credincioşi. Fiind urmărit de Securitate, s-a văzut silit să părăsească 
locuinţa, pentru a nu fi arestat. La 6 mai 1950, la ora 1 noaptea, a fost 
arestat de către doi securiști, iar locuinţa percheziționată. A fost transportat 
la Securitate la Făgăraş. Acolo erau arestaţi mai mulţi, printre care şi 
preotul Gheorghe Covoran. La Făgăraş, preotul Radeş a fost anchetat, apoi 
trimis la Braşov. De aici au fost transportaţi în lagărul de la Ghencea - 
Bucureşti. Aici au fost maltrataţi de către ofiţerul de serviciu, care punea 
țiganii să-i lovească pe deţinuţi cu nuiele. De aici au fost expediaţi la 
Canalul Dunăre - Marea Neagră. Ajuns la Midia, preotul Radeş a fost pus 
să care pământ cu roaba. 

După un timp, preotul Radeş este transferat la Cernavodă, la 
încărcat de pământ şi de lemne în vagoane. Aici l-a întâlnit pe călugărul 
Arsenie de la Sâmbăta de Sus. Aici era şi preotul Gheorghe Covoran. La 

brigada lor a fost adăugat şi un lot de 30 de femei deţinute, dintre care şase 
erau călugăriţe catolice. 

De la Cernavodă, părintele Gheorghe Radeş este mutat la colonia 
Bicaz, unde curățau terenul pentru construirea liniilor ferate. De aici este 
trecut la Bicaz - Hidrocentrală, de unde a fost eliberat. 

Ajuns acasă, a slujit Sfânta Liturghie şi de aceea a fost din nou 
arestat. A urmat detenţia pe "vechiul drum": Făgăraş, Braşov, Ghencea 
Bucureşti şi Canal, cu deosebirea că de data aceasta l-au dus la Canal în 
lagărul Coasta Galeş. Aici l-a întâlnit pe preotul profesor Simion Crişan de 
la Blaj. Apoi a fost transferat la colonia Oneşti, de unde a fost eliberat. 

Fiind mereu persecutat de autoritățile comuniste, după ce s-a întors 
acasă, a plecat la Braşov în 14 august 1962. Aici a muncit ca manipulant, 
merceolog, etc. După decembrie 19809 a reînceput să slujească în vechea sa 
biserică. 


Părintele 
Nicolae Chiorcea, s-a 
născut la 31 august 
1906 în familia unui 
agricultor harnic din 
localitatea vrânceană 
Valea Seacă. Încă din 
1931 este hirotonit 
preot pe seama unei 
parohii din Mărăşeşti, 
unde slujeşte doar un 
an, pentru a se transfera la Cucova, lângă Adjud. 

În dorința de a fi lângă părinții săi, la 13 aprilie 1943 s-a transferat 
în localitatea natală. După 23 august 1944 a acceptat să devină membru al 
Comitetului județean al PNL, însă fără a milita. Din acest motiv, pe 16 
august 1952 este arestat de Securitate, primind o detenție administrativă de 
60 de luni, care un an mai târziu avea să fie redusă la 24 luni. A cunoscut 
coloniile de muncă de la Midia (noiembrie 1952 - iulie 1953) şi Oneşti 
(august 1953 - iunie 1954). A fost eliberat la 5 iunie 1954 din colonia 
Oneşti. (după Ziarul Lumina, Memoria bisericii, Adrian Nicolae Petcu) 


Preotul profesor Radu Simion s-a născut la 18 noiembrie 1906, 
într-o familie de oameni simpli şi credincioşi din Mohu, județul Sibiu. 

Activitatea didactică şi-a început-o ca profesor suplinitor de religie la 
Liceul Comercial şi Gimnaziul, ambele din Haţeg. La 30 octombrie 1933 a 
fost hirotonit preot de către arhiereul-vicar Vasile Stan, cel care îi fusese 
profesor la şcoala din Braşov. Profesorul Radu a urmat cursurile Facultăţii 
de Filozofie, obţinând licenţa în 1944. Ulterior, s-a înscris la doctorat la 
Facultatea de Teologie din Bucureşti, devenind doctor în teologie în anul 
1949, sub îndrumarea părintelui Dumitru Stăniloae. Din 1950 a fost numit 
de mitropolitul Nicolae Bălan pe un post de asistent, la Secţia Sistematică 
din Institutul Teologic din Sibiu. 

În noaptea de 15 spre 16 august 1952 a fost arestat de Securitate. A 
fost anchetat la Sibiu pe motiv că, după 1945, ar fi făcut parte din comitetul 
orăşenesc al PSD Sibiu. În realitate, arestarea sa, ca şi a altor clerici sibieni, 
era o acțiune a Securităţii de intimidare a mitropolitului Nicolae Bălan. 
Iniţial, părintele Radu a primit o detenţie administrativă de 60 de luni, 
ulterior fiind mult diminuată în cadrul eliberărilor masive efectuate în anii 
următori. În timpul detenţiei, părintele a fost trimis la muncă forţată în 
coloniile Capu Midia (noiembrie 1952-iulie 1953) şi Oneşti. A fost eliberat 
la 1 mai 1954 din colonia de la Oneşti. A revenit în Sibiul lui drag, reuşind 
reîncadrarea la institut în 1955. În 1969 a ieşit la pensie, iar în 1995 a trecut 
la cele veşnice. (după Ziarul Lumina, Memoria bisericii, Adrian Nicolae 
Petcu) 


Părintele Nicolae Pogan s-a născut la 11 februarie 1906, în familia 
agricultorului Ioan Pogan din Bârseşti, judeţul Putna. În 1931 primeşte 
darul preoţiei pe seama parohiei vrâncene Spulber. La îndemnul preotului 
Vasile Boldeanu, Nicolae Pogan se înscrie în Mişcarea Legionară. 
Activează convins fiind de justeţea proclamării devizei creştine pe care o 
lansase această organizaţie politică. Însă aceeaşi convingere nu o mai avea 
în timpul guvernării național-legionare, când a fost rezervat. După 
instaurarea regimului comunist, este urmărit permanent de autorităţi, numai 
şi pentru faptul că era păstor de suflete. 

Este arestat la 28 aprilie 1949. Este anchetat permanent la 
Securitatea din Focşani în privinţa trecutului său politic, adică împotriva 
„mişcării muncitoreşti din România“. Deoarece nu existau probe împotriva 
sa, în martie 1951, părintelui Pogan i s-a dat o decizie de internare 
administrativă în colonie de muncă pentru 24 de luni. La 27 martie 1951 
este trimis în colonia de muncă de la Midia, apoi, în iulie 1953, mutat la 
Oneşti. Este pedepsit pentru încercările sale de a-şi alina suferinţele fizice. 

De pildă, la 16 ianuarie 1952, este găsit la şantierul Ecluză-Port cum se 
încălzea „la un foc făcut din traverse de cale ferată“. Detenţia 
administrativă, adică termenul de muncă forţată, i se prelungeşte cu alte 24 
de luni. Prin Sentința nr. 389 din 26 septembrie 1955 a Tribunalului Militar 
laşi, Nicolae Pogan este condamnat la 6 ani temniță grea pentru 
infracţiunea de „activitate intensă contra clasei muncitoare“. Deoarece 
instanţa a socotit prevenţia începând cu aprilie 1949, atunci părintele Pogan 
a fost eliberat în data de 27 septembrie 1955. A revenit acasă, între 
păstoriții săi de la Spulber. Dar bucuria a fost de scurtă durată. La 25 
ianuarie 1958 este „prevenit“ de Securitate, pentru ca o lună mai târziu să 
primească o decizie de trimitere în lagăr de muncă pentru 36 de luni. A fost 
trimis la Periprava, la recoltarea stufului. La 23 februarie 1961 a fost 
eliberat. Nu s-a mai putut întoarce în parohia sa de suflet, ajungând să 
slujească în localitatea vrânceană Vintileasca. Aici a slujit până în 1983, 
când a ieşit la pensie. La 15 septembrie 1984 a trecut la cele veşnice, fiind 
înhumat în cimitirul Mănăstirii Cernica, de lângă Bucureşti. (după Ziarul 
Lumina, Memoria bisericii, Adrian Nicolae Petcu) 


Părintele Vasile Cenuşă s-a născut la 19 ianuarie 1909, în comuna 
Moldoveneşti, satul Porceşti, judeţul Neamţ. În 1930, tânărul Cenuşă este 
hirotonit şi numit pe seama Parohiei Traian, din comuna Săbăoani, 
majoritar catolică, pentru ca doi ani mai târziu să fie transferat la 
Bătrâneşti, din comuna Icuşeşti, ambele în judeţul Neamţ. În timpul 
guvernării legionare, preotul Vasile Cenuşă este numit şef de plasă 
legionară, activând până la evenimentele din ianuarie 1941. După instalarea 
regimului comunist, părintele Vasile Cenuşă a fost trimis în detenţie 
administrativă pentru 24 de luni de muncă forţată. În ianuarie 1953 a fost 
trimis să muncească mai întâi la Canal, în colonia Valea Neagră, apoi, din 
august acelaşi an, în lagărul de la Borzeşti. De aici, la 15 iunie 1954 a fost 
preluat de Securitatea regiunii laşi şi anchetat din nou asupra unor 
presupuse fapte săvârşite împotriva mişcării muncitoreşti. Este trimis în 
Justiție pentru învinuirea de „activitate intensă contra clasei muncitoare“. 
Totuşi, prin Sentința nr. 227 din 4 iunie 1955 a Tribunalului Militar Iaşi, 
este achitat de orice penalitate. Este eliberat la 6 iunie 1955, revenind în 
slujire la Parohia Văleni, din judeţul Neamţ. Mai apoi a slujit la parohiile 
Vulpăşeşti şi Nicolae Bălcescu, de unde s-a retras la 1 octombrie 1987. 
(după Ziarul Lumina, Memoria bisericii, Adrian Nicolae Petcu) 

Luscan Traian Romulus Dezideriu Pompiliu, născut la 13 
ianuarie 1933, la Sibiu. Condamnat la 5 ani pentru delict de uneltire în 
Lotul “Beiuşenilor”. Dosarul securităţii s-a constituit în jurul acuzaţiei 
inventate de “organizaţie subversivă paramilitară cu caracter legionar” în 
care ar fi fost înscrişi 25 de inşi, 20 de băieţi şi 5 fete, din care pentru 23 au 
fost întocmite acte pentru trimiterea în judecată şi condamnarea lor. 
Execută 2 ani și 11 luni. Perioada de detenție: 12 decembrie 1951 - 7 
octombrie 1953; 1965 - 1967. A fost închis la penitenciarul Oradea, Jilava, 
lagărul Oneşti, Borzeşti, Aiud, Mina de plumb Valea Nistrului, Alba Iulia. 


Elev loan Briscan, născut la 11 ianuarie 1935 în localitatea Mizieş, 
jud. Bihor. Condamnat la 3 ani închisoare în Lotul “Beiuşenilor”, (sub 
acuzaţia de activitate legionară), pedeapsă redusă la 1 an în urma 
recursului. Perioada de detenție: de la 13 decembrie 1951, timp de 1 an si 7 
luni. Centre de detenţie: Oradea, Oneşti. 


Petru C. Baciu s-a născut la 12 iulie 1922, în Bacău, unde a 
absolvit Liceul Comercial. Datorită activității sale naționalist-creștine din 
Frăția de Cruce Bacău, a fost arestat şi deținut, în perioada 1941-1942, la 
Siguranța Statului din Bucureşti şi în temniţele de la Galaţi şi Văcărești. 


Petru C. Baciu 


Aa; lign OKL ASCUNSE 
ó 

Tânărul naționalist a participat la 
Campania de eliberare a Ardealului de Nord. 
După terminarea războiului, s-a înscris la 
Academia de Înalte Studii Comerciale şi 
Industrie din Bucureşti. Evenimentele ce au urmat nu l-au lăsat să-şi ducă 
studiile la bun sfârşit. 

După 23 august 1944 îndeplineşte funcţia de şef al organizației 
Rezistenței naţionale Anticomuniste din județul Bacău. În această calitate 
are legătură directă cu emisari ai Exilului, precum şi cu liderii Rezistenței 

la nivel de ţară: Nicolae Petraşcu, Gabriel Bălănescu, Costache Oprişan şi 
alții. Va organiza echipe mobile de luptă și informaţii, culegând date 
strategice cu privire la efectivele, pozițiile armatei sovietice, precum şi la 
aspectele economice importante în cazul izbucnirii unui conflict, atât de 
aşteptat, între aliaţii occidentali şi URSS. 

La 14 mai 1948 în pragul unei noi prigoane împotriva legionarilor, 
Baciu s-a retras în munţi, împreună cu studentul Gheorghe Ungurașu şi un 
grup de 13 tineri elevi şi studenţi, în regiunea Uturea —Solonţ, unde au 
organizat un punct de rezistența anticomunistă armată. Locul numit Uturea, 
situat la 12 kilometri nord de Moineşti, în județul Bacău, trebuia să devină 
cel mai puternic centru de rezistență din Moldova, aici construindu-se un 
adăpost-buncăr destinat depozitării armamentului și muniției, dar care 
putea fi utilizat şi ca loc de refugiu și centru de rezistenţă în caz de nevoie. 
Situat pe Valea Trotușului, în cazul izbucnirii războiului între americani si 
ruși, grupul de "partizani" constituit aici ar fi împiedicat trecerea trupelor 
sovietice către apus, dar şi retragerea lor. În buncăr a fost depozitat 
armament din abundență: puști ZB, mitraliere, grenade, pistoale, muniție. 

Batalioanele securității îi capturează acolo pe camarazii săi, 
studenții Eugen Berza, Gheorghe Mihuţ şi muncitorul Mihai Erguveanu, 
participanți la construirea buncărului. Scăpaţi cu greu, Gheorghe Unguraşu 
şi Petru Baciu s-au retras în munţi împreună cu oameni din satele vecine. 

Pe 15 noiembrie 1948, după şase luni în care a fost hăituit de 
securitate, Baciu a coborât din munți, la ordinul Comandantului Mișcării 
Legionare, pentru a trece frontiera spre Triest, cu un grup de studenţi. În 
Bucureşti, grupul a fost arestat de securitate pe 29 noiembrie 1948, în urma 
unei trădări. Justiţia manevrată politic l-a condamnat pe Baciu la 10 ani de 
temniță grea. A fost pus în libertate abia în 1961. 

Din cauza caracterului inflexibil și refuzurilor repetate de a 
colabora cu organele Securităţii, Petru Baciu va fi din nou arestat şi 
condamnat pe 10 octombrie 1975, la 6 ani de închisoare, pentru activitate 
împotriva orânduirii socialiste, executând pedeapsa până în august 1977, 
când a fost eliberat din Zarca Aiudului. 

În cumpliţii ani de detenţie a trecut prin închisorile: Ministerul de 
Interne — arestul I si II — Văcărești, Galaţi, Suceava, Rahova, Iași, Bacău, 
Piteşti, Craiova, Jilava, Aiud, Zarca Aiudului, Poarta Albă, Peninsula, 
Capul Midia, Grindu, Periprava, Bac, Borzești, Constanţa, Oneşti, a 
executat 16 ani de temniță pentru “vina” de a fi un bun roman şi un 
apărător al credinţei creștine. Din cauza regimului de exterminare din 

sistemul concentraţionar comunist, va contacta numeroase boli, ale căror 
sechele le va purta întreaga viaţă, împreună cu stigmatul de "fost deţinut 
politic" și "duşman al clasei muncitoare". 

Aproape toți din grupul Uturea au pierit în anchete, în temnițe sau 
au fost împușcați. Singurul rămas în viață până azi, după 16 ani de 
închisoare comunistă, este Petru Baciu. Singura mângâiere că le-a 
supraviețuit camarazilor săi este aceea că a mărturisit despre jertfa lor în 
cartea sa autobiografică "Răstigniri ascunse”. 

După 1989, participă activ la reorganizarea vechilor luptători şi la 
recrutarea și formarea a numeroşi tineri în spiritul ideilor naţionale, creștine 
şi al valorilor Statului de Drept. În calitatea sa de scriitor şi ultim legionar 
băcăuan, va participa activ la conferinţe publice, simpozioane ştiinţifice, 
precum şi la ridicarea monumentului martirilor Rezistenței anticomuniste 
din Parcul Cancicov, Bacău. 

Luptător pentru credința strămoșească, scriitor și publicist, a fondat 
împreună cu alți camarazi revista de atitudine românească “Crezul nostru”. 
Este autorul a două volume de poezii: “Cine?” şi “Inimi Zăvorâte” mesaj 
plămădit din zbuciumul și drama unei generații mult chinuită, trecută prin 
vâltoarea a trei dictaturi. A colaborat la revista “Buna vestire”, periodic al 
Fundației române pentru cultura și educaţie; “Puncte Cardinale”, periodic 
independent de orientare Naţional Creştină; “Buciumul”, curierul Partidului 
“Pentru Patrie”; “Permanenţe”, periodic cultural-politic-social, editat de 
Fundația “Profesor George Manu”, etc. 


Viorel Tănase (24 mai 1908 - 5 
mai 2011), a fost instructor legionar. A 
înfiinţat în 1932 primul cuib din Sibiu, 
numit "Avram Iancu". A cunoscut 
legionarismul în vremea studenției sale la 
Şcoala Superioară de Comerț din Cluj, pe 
care a absolvit-o. A fost coleg de şcoală 
primară cu lon Banea (şeful Ardealului 
Legionar) şi de facultate cu Bănică Dobre 
(membru al echipei "Moţa - Marin" şi 
martir al Mişcării Legionare). A cunoscut 
personal pe: Ionel Moţa, Traian Cotigă, 
Radu Mironovici, Corneliu Georgescu, 
Radu Gyr, etc. 

Absolvent al Şcolii de Ofiţeri de Cavalerie din Târgovişte, în iunie 
1941 a plecat pe front, luptând pentru eliberarea Basarabiei, ajungând până 
la Cotul Donului. 

După război a profesat ca economist în Ministerul de Finanţe, 
repartizat pe lângă Administrația financiară a judeţului Sibiu, fiind în 
acelaşi timp şi portarul echipei de fotbal "Şoimii" din Sibiu, apoi arbitru. 


Din ianuarie 1949 până în august 1964, refuzând să devină turnător 
la Securităţii, ulterior fiind acuzat de “crimă de uneltire contra ordinii 
sociale”, va executa 14 ani de închisoare, trecând prin penitenciarele Sibiu, 
Codlea, Braşov, Văcăreşti, Piteşti, Aiud, Jilava, Galaţi şi prin lagărele de 
muncă forțată de la Oneşti —Borzești şi Salcia. 

După 1990 şi-a continuat activitatea legionară, de-a lungul timpului, 
ziarele Sibiului publicând ample articole despre "omul cu un secol de 
istorie în spate", "legenda vie Tănase Viorel”, etc. 


Profesorul universitar Petre 
Botezatu (1911-1981) a absolvit Liceul 
Naţional din Iaşi în 1929, urmând apoi în 
cadrul Universității din laşi cursurile 
Facultăţii de Drept, între anii 1929-1934 şi 
ale Facultăţii de Litere şi Filosofie, între 
anii 1929-1935. Cu acest prilej 
frecventează cursurile lui I. Petrovici, Şt. 
Zeletin, Al. Claudian, P. Andrei, M. Ralea, 
D. Bădărău.  Desfăşoară o activitate 
didactică intensă la liceele militare din 
Chişinău, între anii 1935-1939 şi Iaşi, între 
anii 1939-1945, ca profesor secundar de 
filosofie şi drept. Îşi susţine teza de 
doctorat în 1945. Este şef de lucrări, între anii 1945-1951 şi conferenţiar în 
anul 1951 la Catedra de psihopedagogie a Universităţii din laşi. A fost 
arestat în 1952 şi condamnat la cinci ani de detenție într-o colonie de 
muncă, dar a fost eliberat în 1954. Dintr-un proces-verbal de interogatoriu 
rezultă că a făcut parte "din grupul din jurul lui Al. Claudian, fost şef al 
Partidului Social Democrat - Independent Iaşi”. În timpul reţinerii a fost 
internat în coloniile de muncă de la Coasta Galeş, Km 32, apoi la Midia, 
unde a stat până în septembrie 1953, când a fost transferat la Oneşti, unde a 

muncit până la eliberare. S-a arătat "foarte refractar la muncă", dar dintr-o 
fişă de pontaj (lucra ca săpător) aflăm că presta, de regulă, 11-13 ore de 
muncă pe zi, în total 218 zile de muncă, realizând un procent de 112% din 
norma coloniei. La ieşire dă o declaraţie prin care se angajează să nu 
discute cu nimeni despre cele văzute și auzite în legătură cu locurile de 
detenţie sau despre procesul de încarcerare. 

După eliberarea sa a fost corist la Filarmonica din laşi, psiholog 
principal şi şef al Laboratorului de psihologie C.F.R. din Iaşi (1954-1964) 
şi cercetător ştiinţific (1956-1957) la Institutul de Ştiinţe Pedagogice din 
Iaşi. Este conferenţiar la Facultatea de Filosofie a Universităţii ieşene, între 
anii 1957-1967, apoi profesor titular. Aici predă cursuri de logică generală 
şi teoria sistemelor logice. Este profesor universitar emerit din 1973. Se 
pensionează la cerere în 1975. 

Presat de Securitate, din 1957 s-a izolat complet în casă. Este vizitat 
doar de intimii de altădată, ca profesorii Stere și Pascu de la Filarmonica 
lași. ÎL mai întâlnea pe Claudian. Există note care dezvăluie că i se 
interceptau corespondenţa şi convorbirile telefonice. "Sursele" din jurul său 
erau active, informând Securitatea despre orice. 

A fost membru fondator al Uniunii Compozitorilor şi Muzicologilor 
(1949), membru corespondent al Academiei de Ştiinţe Sociale şi Politice 
(1970). A primit Premiul „Vasile Conta” al Academiei Române (1969). În 
timp ce era urmărit prin toate mijloacele, era considerat unul dintre cei mai 
importanţi profesori din universitate, reper pentru multe generaţii de tineri. 
Portretul său se găsește în Sala Senatului Universităţii din lași. 


Învățător Sandu Stan ( 1912 — 1986 ), director al școlii din Titu- 
Târg, jud. Dâmboviţa. A fost condamnat administrativ pentru 60 de luni. 
Detenţie executată la Ghencea, Peninsula, Borzești și Onești, de unde s-a 
eliberat în 1954. (date incomplete - nota noastră) 


Grigore V. Popa, născut la 31 iulie 1919 în Podeni, Cluj. A fost 
arestat la 16 august 1952 şi internat administrativ pentru 60 de luni. A fost 
închis la Peninsula, Borzești, Oneşti. A fost eliberat la 1 mai 1954. 
Rearestat la 2 septembrie 1958, a fost condamnat la 22 de ani muncă 
silnică. A fost închis la Gherla și Aiud. A fost eliberat la 1 august 1964. 


Mihai Moţa, ( 1928 — 1992) fiul liderului legionar Ionel Moţa. A 
fost arestat la 4 mai 1951 şi internat administrativ pentru 24 de luni, 

pedeapsă prelungită ulterior cu alte 24 de luni. A fost închis la Deva, 
Castelu, Galeşu, Oneşti. A fost eliberat la 30 aprilie 1954. 


Radu Flondor, născut la 20 februarie 1900 în Cernăuţi. A fost 
arestat la 20 iulie 1949 şi condamnat la 2 ani şi 6 luni de închisoare 
corecțională. A fost închis la Galaţi, Aiud, Jilava. La expirarea pedepsei, a 
fost internat administrativ pentru 12 luni. A fost închis la Bicaz, Borzești. 
A fost eliberat la 23 ianuarie 1954. 


Andrei Frank, medic din Bucureşti, arestat în iulie 1952. Este 
trimis la muncă forțată în lagărele de la Midia şi Oneşti. Este eliberat în 
aprilie 1954. Este rearestat în 1960, împreună cu soția, pentru găzduirea 
avocatului Radu Rene Policrat, fiind condamnat, în 1961, la 12 ani 
închisoare şi confiscarea averii. A cunoscut rigorile închisorilor comuniste 
din Uranus, Jilava şi Gherla. A fost "grațiat" în 1964, cu Decretul 411. 


loan Măduţa, din Sebiş, com Drăgănești, a fost arestat la 
28.03.1948, la Beiuş, pentru că a participat în 1947 la o întâlnire a unui 
grup de elevi-profesori din Liceul Samuil Vulcan cu Regele Mihai. A fost 
deținut, fără judecată, la Beiuş şi Oradea până în 1949. 

Judecat la Tribunalul Militar Cluj pentru "crima de uneltire 
împotriva statului”, a fost în acelaşi lot cu dl. Negruţ — preot şi profesor al 
liceului. A fost dus la Aiud, apoi la Târgușor, la Colonia de muncă Poarta 
Albă, Capul Midia şi la Castelul, pe Canalul Dunăre Marea Neagră. De aici 
a fost transferat la Oneşti, apoi trimis cu domiciliu obligatoriu în comuna 
Dropia, jud. Călăraşi. A executat 6 ani de detenţie şi 2 ani de domiciliu 
obligatoriu. 


Învățătorul Gheorghe Popa s-a 
născut la 25 ianuarie 1898, în comuna 
Băsești, de pe Valea Tazlăului. În 1916, la 
18 ani, s-a înscris ca voluntar în războiul de 
întregire a României şi a urmat Şcoala de 
Ofiţeri de Rezervă de Infanterie. În 1917 a 
fost avansat sublocotenent. A participat la 
luptele de la Nămoloasa, iar la 6 august 1917 
a fost rănit la Cireşoaia, după ce îşi înlocuise 
comandantul, care murise eroic. A fost 

decorat cu “Virtutea militară”. După război, 

a avut un rol important în ridicarea satului. În toamna lui 1918, a înființat 
Banca Populară “Unirea luptătorilor din Băseşti”, filială a Federaţiei 
Trustului din Bacău, a pus bazele Căminului Cultural “Mântuirea” şi a 
construit un monument în cinstea celor 183 de oameni din Băseşti care 
muriseră în războiul de reîntregire a țării. A fost membru al Partidului 
Țărănesc, vicepreşedinte al organizației Bacău şi al Cooperativelor din 
Moldova. În 1925, a candidat pe lista pentru Camera Deputaţilor a 
Partidului Țărănesc din Bacău. În perioada împroprietăririlor, a fost arestat 
de câteva ori, împreună cu comitetul său din comună, pentru că urmărise 
aplicarea cu strictețe a legii şi împroprietărirea corectă a celor care aveau 
dreptul. În 1928, a ajuns revizor şcolar al judeţului Bacău. Era un om iubit 
în regiune: cununase 57 de perechi de tineri. 

În 1946, a condus campania electorală a P.N.Ţ.-ului din zonă. Este 
arestat de câteva ori şi supravegheat în permanenţă, începând cu martie 
1948. S-a ascuns prin multe locuri. Verile şi toamnele şi le-a petrecut pe 
câmp sau în şurile oamenilor. De acasă 1 se ridicaseră toate produsele 
agricole, aşa că a fost obligat să cumpere, pentru a-și putea plăti cotele 
cerute de statul comunist. Dădea până și cote pentru animalele pe care nu le 
avea. Este arestat la 15 august 1952. Detenţie la Km. 31 și la Capul Midia, 
fiind supus regimului de exterminare prin muncă forțată. După 2 ani, a fost 
trimis pe șantierul de la Oneşti, unde a mai muncit încă 1 an. În loc să fie 
eliberat, a fost condus de un milițian, la Olaru, în Bărăgan, lângă Călărași, 
unde a petrecut o iarnă, în domiciliu obligatoriu. 


Generalul Leonard  Mociulschi 
(27 martie 1889 Siminicea, Suceava - 15 
aprilie 1979 Brașov) şi-a început cariera 
militară în 1910 la Şcoala de Ofiţeri de 
Infanterie, pe care o termină în 1912 ca 
sublocotenent. 

Participă la campania României din 
Războiul Balcanic (1913). La începutul 
Primului Război Mondial, era Comandantul 
Companiei a 10-a din cadrul Regimentului 
29 Infanterie Dorohoi. Remarcându-se în 
luptele de la Oituz şi Soveja, a fost decorat 
de Regele Ferdinand și de generalul 
Berthelot. 

După război este avansat maior. Apreciat la superlativ de 
comandantului Corpului Vânătorilor de Munte, Principele Carol, care-l 
caracteriza în anul 1922 ca "un valoros ofițer, de nădejde, înzestrat cu 
deosebite calități”. 

În 1932 este numit la comanda unui batalion de munte în Sighetul 
Marmației unde a primit gradul de locotenent colonel, până în 1937, când 
este avansat colonel. 

În 1940 este desemnat comandant adjunct al Brigăzii 1 Mixtă 
Munte. În 1941 pentru curajul şi dârzenia de a-şi fi condus trupele, la 
forțarea Nistrului, a fost decorat cu Ordinul "Mihai Viteazul" cl. a III-a, în 
grad de cavaler. A participat la asaltul asupra Crimeei condus de von 
Manstein. Este numit comandant adjunct al Diviziei 4 Vânători de Munte. 
Din 1942, este promovat la comanda Diviziei 3 Munte şi a fost decorat cu 
Ordinul "Mihai Viteazul" cl. a Il-a Leonard Mociulschi a participat în 
calitate de comandant al trupelor române de vânători de munte care au 
luptat alături de forțele militare naziste împotriva URSS-ului. Pentru 
meritele sale, Mociulschi a fost decorat cu 5 decorații ale armatei germane. 

Din octombrie 1942 până în august 1943, Divizia 3 Munte, a 
desfășurat lupte în peninsula Taman din Caucazul de Vest. 

În cadrul campaniei împotriva Germaniei este numit la comanda 
Grupului Crişuri, participând la eliberarea Ţării Crişurilor (Transilvania de 
Vest). După eliberarea Ardealului au urmat luptele din Munţii Bukk 
(Ungaria), în Slovacia, victoriile din masivele Javorina unde este decorat cu 
Ordinul "Mihai Viteazul" cl. a III-a cu spade. 

Generalul Leonard Mociulschi a fost ultimul comandant al Corpului 
de Munte la sfârșitul celui de al Doilea Război Mondial. 

A fost arestat pe baza unor acuzaţii false. Din lipsa probelor este 
achitat. În 1947 este trecut în rezervă. 

În 12 august 1948 fiind acuzat ca "element reacţionar și ostil 
R.P.R." a fost din nou arestat şi închis fără proces "pentru conduită contrară 
regimului democrat" şi trimis în închisorile comuniste, respectiv în colonia 
de la Canalul Dunăre-Marea Neagră şi la Oneşti. 

Mociulski, ca mulți alții, este cunoscut pentru degradarea sa morală 
din închisori. La „Luminiţa”, şantier din colonia de exterminare Capul 
Midia, lângă lacul Taşaul, Mociulschi, punea nadă la roabă ca să poată 
încărca mai mult. Avea putere, dar asta însemna că făcea rău celor care abia 
se târau şi aceştia erau peste 90%. Se ploconea la toţi pentru un supliment 
de mâncare. La Oneşti, într-una din nopţi, când era planton Mociulski, a 

venit în control un miliţian caporal. După ce a observat că totul e în ordine, 
a întrebat „Ce ai fost tu, mă, înainte de a veni aici?" „General, să trăiţi, 
domnule caporal." Astfel în închisoare şi-a pierdut galoanele de general. 

Este eliberat, în baza Deciziei Tribunalului Bucureşti nr. 
2496/01.10.1955, pe 10 octombrie 1955 din penitenciarul Jilava, dar i se 
stabileşte domiciliul forțat în Blaj. În august 1960 se mută în satul 
Purcăreni, judeţul Braşov, iar în decembrie 1964 în Braşov. A fost nevoit să 
lucreze ca salahor la CFR. 

În 1966, însă, în urma vizitei oficiale a preşedintelui Franţei, 
Charles de Gaulle, Mociulschi este reabilitat. Asta deoarece de Gaulle şi-a 
amintit şi s-a interesat de generalul care fusese decorat în 1916 cu “Croix 
de Guerre” de către generalul Berthelot. După asta, viaţa lui s-a mai 
schimbat un pic în bine — a primit înapoi uniforma militară şi şi-a putut 
publica memoriile, dar financiar a stat la fel de prost. 

A încetat din viaţă la 90 de ani împliniţi, şi a fost incinerat conform 
ultimei sale dorințe. Cenuşa sa a fost împrăștiată de cercetaşii Batalionului 
21 V.M. peste crestele Carpaţilor. 


Gheorghe Deculescu, născut în 1914, este fiul lui Dumitru 
Deculescu (arestat în 1949). A fost doctor în științe economice, secretar 
general al Camerei de Comerţ și Industrie, între 1945 si 1947. A făcut 
politică liberală în grupul Bejan. Arestat la 15 august 1952, a trecut prin 
lagărele Galeș, Peninsula, Borzeşti şi Oneşti. Eliberat la 15 mai 1954. 
(date incomplete - nota noastră) 


Gheorghe C. Rizea, din Piteşti, este arestat pe 15 aprilie 1952, 
fiind condamnat administrativ. Detenţia în penitenciarele Piteşti, Ghencea, 
Chirnogi şi Oneşti, de unde a fost eliberat pe 15 mai 1955. A continuat să 
se afle în vizorul Securităţii. (date incomplete - nota noastră) 


loan Berinde, născut în anul 1908 la Budeşti, este absolvent al 
promoţiei 1927 a Liceului din Sighetul Marmaţiei. Și-a sporit cunoştinţele 
dobândite în scoală printr-o intensă muncă de autodidact. Înființează 
biblioteca „V.Pârvan”. 

Între 1945-1949 este inspector şcolar șef al Judeţului Maramureş, 
contribuind la reorganizarea învățământului după război. 

În perioada interbelică activează cu succes în presa 
maramureșeană. A publicat peste 1.000 de articole, recenzii, studii în 


Gazeta  maramureşeană, Graiul Maramureşului (redactor),  Plaiuri 

maramureșene, Maramureşul, Frontul Maramureşului (redactor), Acţiunea 
maramureșeană, Viaţa școlară, Şcoala maramureşeană (redactor), Astra, 
etc. 

Este ales preşedinte al Asociaţiei ziariştilor din Maramureș, în 1939 
şi preşedinte de onoare al Asociaţiei ziariştilor din Maramureşul istoric în 
1995. A fost evidenţiat pentru activitatea sa de Ministerul Învăţământului. 

A făcut doi ani de închisoare politică în lagărele din Ghencea, 
Bicaz, Oneşti, Borzeşti. S-a stins din viaţă în iarna anului 1999/2000. 


Preotul Petre Diaconescu s-a născut la 26 mai, 1909, în comuna 
Măneasa, judeţul Vâlcea, în familia învățătorului şi cântărețului bisericesc 
Ion I. Diaconescu şi a soţiei sale Ana. Petre a mai avut doi fraţi, deveniți şi 
ei preoți Ion (+1926) şi Gheorghe, care a trecut şi el prin închisorile 
comuniste. Petre a urmat primele cinci clase la Nemoiu, iar restul la 
Drăgășani, continuând cu Seminarul la Râmnicu Vâlcea, apoi Seminarul 
Melchisedec Ştefănescu din Ismail. A debutat ca învăţător la Nemoiu. S-a 
căsătorit cu Matilda Popescu, din Zlătărei- Vâlcea, care i-a dăruit cinci 
copii, trei fete şi doi băieţi. La 1 ianuarie 1934, a fost hirotonit preot pe 
seama parohiei Mitrofani. Între 1934-1937 a fost membru PNT. 

Părintele Petre a construit o nouă biserică cu hramul “Sf. loan 
Botezătorul” în comuna Nemoiu, o alta în Mitrofani cu hramul “Sfânta 
Treime” şi o casă parohială. A contribuit la hrănirea a 120 de elevi săraci, 
la cantina şcolii, la stoparea analfabetismului şi alături de o echipă de 
medici la combaterea pelagrei şi a tifosului exantematic. 

Pentru aceste “motive” securitatea raionului Drăgăşani, l-a arestat în 
noaptea de 18/19 iulie 1952, şi pentru “delictul de uneltire contra ordinii 
sociale prin agitaţie”. După anchetele de la Drăgăşani și Pitești a fost trimis 
la Canal, la colonia de muncă Oneşti — Borzești, la construirea 
termocentralei. A fost eliberat la 26 aprilie 1954, revenind la parohie. La 16 
septembrie 1959, părintele Petre a fost din nou arestat pentru că a “agitat 
cetățenii să nu se înscrie în formele socialiste ale agriculturii, pe 
considerentul că regimul actual va fi schimbat prin venirea americanilor” A 
fost condamnat la 5 ani închisoare, 3 ani interdicție corecțională și 
confiscarea totală a averii. A fost eliberat la 28 iulie 1964 cu ciroză 
hepatică ascitogenă şi deficientă accentuată în complexul organului 
visceral. A stat mai mult prin spitale, iar de Sfânta Maria Mare, la 15 
august 1971, s-a mutat la ceruri. 

Alţi deţinuţi care au trecut prin Lagărele de muncă forţată de la 
Onești şi Borzești: 


Apostol Constantin (student la Petrol şi gaze); 
Bentz Gheorghe (electrician, din Bucureşti); 
Bănăţeanu (avocat); 

Belea Radu (Bucureşti); 

Baciu Dumitru (muncitor); 

Borca Gheorghe (Bucureşti, de la Spitalul Colțea); 
Bosie (inginer); 

Burlacu (student la Iaşi); 

Comşa Ion (inginer); 

Crâşmaru (sculptor); 

Dobre Pandele (instalator); 

Ghenadie Marcovici (electronist); 

Soare Gheorghe (ţesător din Roşiorii de Vede); 
Teodorescu Ovidel (artist); 

Neagu (avocat din Panciu); 

Micle Alexandru (avocat, Satu Mare); 

Smeu (din Vaslui); 

Sandu (din Craiova); 

Cepoiu Constantin (din Ploiesti); 

Jon Anghel (invatator din Focsani); 

Teodor Crişan (din Posaga). 


Minea Gheorghe din comuna Negreşti, Constanţa, mort în detenție 


la Oneşti, în 1953 (date incomplete - nota noastră) 

Mărturii despre viaţa deţinuţilor 
politici din Coloniile de muncă forţată de 
la Oneşti şi Borzești (anii 1953 — 1954) 


“ Noi n-am luptat cu armele, ci cu răbdarea. O răbdare care se 
află dincolo de limitele omenești. Și am putut răbda pentru că am 
nădăjduit. ” 


Costache Caragață 
fost deținut politic în Coloniile de muncă 
forțată de la Oneşti și Borzești 


La eliberare, tuturor deţinuţilor politici li s-a spus că nu au voie să 
spună nimănui unde au fost, ce au văzut şi cu cine au stat în lagăre şi 
închisori. De asemenea, li s-a spus că nu au voie să spună nimănui numele 
„cadrelor” din Ministerul de Interne, pe care le-au cunoscut. 

Mulţi au respectat până la sfârșitul vieţii acest jurământ al tăcerii, 
ducând cu ei în mormânt chinurile prin care au trecut. Alţii au avut curajul 
de a retrăi, în scris, calvarul pe care l-au trăit în lagăre şi închisori, pentru 
ca și noi să-l cunoaștem. 


lată câteva mărturii despre viaţa deţinuţilor politici din Coloniile de 
muncă forțată de la Oneşti și Borzești: 


Costache Caragaţă 


Învățătorul Costache Caragaţă, a fost închis de două ori în temniţele 
comuniste: în anii 1952-1954, în lagărul Ghencea, la Canal - Coasta Galeş 
şi Peninsula, apoi la Borzești şi Onești, respectiv între anii 1958-1964, la 
Focşani, Canal - Noua Culme, Galaţi şi Aiud. 


Caietele tristeții 


Autobiografia învățătorului 
Costache  Caragaţă, de la Şcoala 
elementară de 4 ani, comuna Vidra, satul 
Scafari, întocmită la data de 1 mai 1955 
(după prima perioadă de detenţie), este extrasă din volumul "Caietele 
tristeţii — însemnările unui învăţător în cătuşe pentru copiii liberi" 
(publicat de autor pe propria cheltuială, fără sprijinul vreunei edituri  - 
nota noastră): 

M-am născut în com. Făurei, raionul Focşani, la data de 1 octombrie 
1910. Părinţii mei, Vasile şi Catrina locuiau, la naşterea mea, în satul 

Bizigheşti, comuna Făurei. Aici aveau 15 ari loc de grădinărie şi 0,50 ha 
teren arabil, din care-şi scoteau cele de trebuinţă. 

Nu împlinisem încă 6 ani, când războiul din 1916 ne sileşte să ne 
strămutăm domiciliul. Tatăl meu a fost chemat sub arme, iar mama, numai 
cu ce a putut încărca într-o căruţă, a fost nevoită să se refugieze departe de 
zona periculoasă a frontului. Acolo, în comuna Poiana, raionul Tecuci, am 
stat până la sfârşitul războiului. 

În primăvara anului 1916, înapoindu-ne din refugiu, ne-am stabilit 
în satul Străjescu, raionul Focşani, locul de naştere al mamei mele, 
deoarece casa părintească din satul Bizigheşti fusese complet distrusă de 
război. 

În satul Străjescu am urmat şcoala primară, între anii 1919-1924, cu 
învățătorul Costache Verdeş. Tot aici tatăl meu, întorcându-se de pe front, a 
fost împroprietărit cu 2 ha teren arabil. Adăugându-se la această suprafaţă 
şi partea de moştenire a mamei, de aproximativ 1 ha, părinţii mei puteau de 
acum înainte să facă faţă greutăților vieţii. Cele patru surori, două mai mici 
şi două mai mari decât mine, au murit pe când locuiam la Bizigheşti. Alţi 
copii, în afară de mine, nu mai aveau acum. 

Am terminat şcoala primară la vârsta de 14 ani. În toamna anului 
1924 părinţii m-au dat la Şcoala Normală din Focşani, pe care am urmat-o 
între anii 1924-1930. Ca să le pot veni în ajutor părinților, am reuşit să 
obţin în fiecare clasă o medie de trecere care să-mi dea dreptul la bursă. 
Examenul de diplomă l-am dat în sesiunea iunie 1930, reuşind cu media 
8,20, fiind clasificat al 11-lea dintre 68 de candidaţi. La terminarea 
examenului mi s-a înmânat Diploma de capacitate cu numărul 200. 

În timpul celor şase ani de şcoală, cu toată străduința de a obţine în 
fiecare an bursă, cheltuielile erau totuşi mari. Părinţii au fost nevoiţi să 
vândă o parte din pământul ce-l aveau, ca să mă poată întreţine. Astfel, la 
moartea tatălui meu, în 1929, mama nu mai stăpânea decât 1,20 ha. 

Ultimul an de şcoală, din punct de vedere al condiţiilor materiale, a 
fost deosebit de greu. Începusem să-mi dau seama că lumea nu-i alcătuită 
numai din oameni necăjiţi. Că o parte dintre ei trăiesc fără să cunoască 
lipsurile, că au tot ce le trebuie, fără eforturi deosebite. Că pentru o 
categorie de oameni viaţa este un prilej de desfătare, de huzur. Aceştia 
profitau de pe urma muncii celor năpăstuiţi, învârteau tot felul de afaceri, 
mânuind capitaluri şi împrăştiind peste tot necinstea şi imoralitatea. Mulţi 
dintre ei erau înregimentaţi în partidele care se perindau pe la cârma ţării, 
făcând parte şi din diferite consilii de administraţie ale unor întreprinderi, 

încasând şi de acolo venituri mari. Partidele politice tolerau toate păcatele 
acelor vremuri. În goana după putere, ele împărţiseră poporul în zeci de 
tabere care se sfâşiau între ele. 

Aveam 20 de ani şi-mi dădeam seama de toate acestea. Consideram 
că este o datorie să m-avânt în lupta politică. Nu aveam însă încredere în 
partidele politice existente. Vedeam întrânsele instrumentele de destrămare 
a neamului. Invitaţiile unora şi altora dintre politicieni de a mă înregimenta 
în partidele lor, nu m-au convins. Locul meu nu era acolo. Simţeam că 
trebuie să duc lupta împotriva lor, iar nu alături de ei. Această posibilitate 
mi-a oferit-o Mişcarea Legionară. Şi, în vara anului 1930, după susţinerea 
examenului de diplomă m-am înscris în această organizaţie. Era singura 
formaţiune politică pe care o cunoşteam la acea vreme care nu promitea 
nimic membrilor săi şi care se opunea politicianismului venal şi corupt. 

Ca o consecinţă imediată a acestei aderări, în toamna anului 1930 nu 
am fost primit în învățământ. Persecuţia a durat şi în anii următori. Colegii 
mei dădeau definitivatul şi cu nu fusesem numit nici măcar cu titlu 
provizoriu. În aceşti ani grei, ca să mă pot întreţine şi s-o pot ajuta şi pe 
mama am fost nevoit să lucrez uneori cu ziua, ca pălmaş, la construcția 
unor poduri de pe Şuşiţa, fiind plătit cu 34 lei pe zi. 

În acest timp a crescut şi mai mult în sufletul meu revolta împotriva 
nedreptăţilor şi asupririlor. 

În cursul anilor 1931-1932 mi-am făcut stagiul militar, urmând 
cursurile Şcolii Militare Ofiţeri Rezervă Infanterie Nr. 2, Bacău. 

În luna decembrie 1933, Garda de Fier fiind dizolvată, am fost 
arestat împreună cu alţi camarazi, închis la penitenciarul din Focşani, de 
unde am fost eliberat în ajunul Crăciunului. La o săptămână după asta, 
urmând asasinarea lui I. Gh. Duca, pe atunci prim-ministru, am fost arestat 
din nou şi depus la acelaşi penitenciar. În februarie 1934 am fost transferat 
împreună cu alți camarazi la închisoarea militară Jilava. De-aici am fost 
eliberat la 18 martie 1934. 

La 1 septembrie a aceluiaşi an, în baza Ordinului Nr. 139.311 din 1 
septembrie 1934, al Ministerului Învăţământului Public, sunt numit în 
învățământul elementar, cu titlu provizoriu, la şcoala din satul Rădoaia, 
comuna Drăguşani, raionul Adjud. Dar nu funcţionez aici. Obţin detaşarea 
în comuna Tichiriş, judeţul Putna, funcționând la această şcoală de la 1 
septembrie 1934 până la 1 septembrie 1935. 

Pentru anul şcolar 1935-1936 sunt utilizat la Şcoala din satul 
Verdea, comuna Răcoasa, jud. Putna. La 1 septembrie 1936 sunt nevoit să 

mă prezint la postul meu din satul Rădoaia, deoarece nu mi s-a mai aprobat 
detaşarea pe care o cerusem. Pentru anul şcolar 1937-1938 obţin detaşarea 
la şcoala din satul Paltin - Poduri, jud. Putna. La 1 septembrie 1938 obţin 
transferul în comuna Tichiriş, dar n-am funcţionat aici decât două luni, la 
22 octombrie 1938 fiind suspendat din învăţământ. 

În urma unei anchete făcută de un inspector general din Ministerul 
Învăţământului, dovedindu-se netemeinicia acuzațiilor care mi-au fost 
aduse, acuzaţii de natură politică, am fost reintegrat în învăţământ, cu 
obligaţia de a cere un loc de muncă în altă localitate. La 1 ianuarie 1939 am 
fost numit la Şcoala de băieți din comuna Popeşti - Râmnicu Sărat, unde 
am funcționat până la sfârşitul anului şcolar. La 1 septembrie 1939 am fost 
transferat disciplinar la şcoala din satul Umbrăreşti - Tg. Bujor, jud. 
Covurlui. 

Înainte de a pleca la post, m-am căsătorit cu Elena I. Dumitrescu, 
fiica lui Ion Dumitrescu, din comuna Tichiriş. Din căsătoria noastră au 
rezultat următorii copii: Cornelia, născută în Focşani la data de 28 mai 
1941, în prezent elevă în clasa a VIl-a la Şcoala medie de 10 ani din 
comuna Vidra; Mihail, născut în comuna Tichiriş la data de 23 martie 
1943, decedat la 19 martie 1944; Olga, născută în comuna Tichiriş la 1 
iunie 1945, în prezent elevă în clasa a IV-a la Şcoala elementară de 4 ani 
din satul Scafari, comuna Vidra. 

La Umbrăreşti n-am funcționat decât 10 zile. Evenimentele 
internaționale din toamna anului 1939 impuneau statului român măsuri 
grabnice, în vederea apărării teritoriului patriei. Se fac concentrări masive. 
Pe data de 11 septembrie mă prezint şi eu la unitate. Regimentul 10 
Dorobanţi, din care făceam parte, se deplasează din Focşani şi ocupă o 
poziţie în jurul localităţii Darabani, jud. Dorohoi. Aici sunt instruite cadrele 
de rezervă ale regimentului şi se fac lucrări de organizare a terenului. Totul, 
pentru a preîntâmpina un eventual atac din partea trupelor sovietice. 

În aprilie 1940 sunt chemat la Focşani pentru instruirea tinerilor 
recruți din contingentul 1940. În luna iulie sunt încadrat la o companie care 
avea misiunea să execute lucrări anticar în jurul podului de peste Siret, în 
comuna Cosmeşti - Tecuci. 

În septembrie 1940 vine la cârma ţării generalul Antonescu, 
dimpreună cu Mişcarea Legionară. În luna decembrie sunt numit 
subinspector şcolar de control în plasa Vidra. Am funcţionat în această 
calitate până la 1 februarie 1941. În acest timp se produce rebeliunea din 21 
- 23 ianuarie. Ea sapă între generalul Antonescu şi Mişcarea Legionară o 

prăpastie peste care nu se va mai putea trece. Din nou, ca şi pe timpul lui 
Armand Călinescu şi a celorlalte partide, mii de legionari sunt aruncaţi în 
închisori. De data aceasta eu n-am mai fost arestat, fiindcă n-am luat parte 
la rebeliune. Mă găseam în acel timp, împreună cu inspectorul şcolar 
judeţean Viorel Ciocârlan, în comunele din plasa Vidra, făcând inspecții 
speciale învăţătorilor care trebuiau să meargă la examenele de definitivat şi 
gradul II. 

La 1 februarie 1941 sunt rechemat la catedră. Mă prezint la postul 
meu din satul Umbrăreşti, unde fusesem transferat disciplinar în toamna 
anului 1939. În cursul lunii aprilie am susţinut la Galaţi examenul de 
definitivat, reuşind cu media 8,30. 


Impreună cu soţia sa, Elena, 
înainte de plecarea în a doua concentrare (mai 1941) 


Pe data de 4 mai 1941 sunt din nou chemat la concentrare. Se 
pregătea începutul războiului împotriva Uniunii Sovietice. Mă prezint la 
Focşani, unde mi se dă comanda unui pluton de rezervişti, proaspăt 
chemaţi. După o perioadă scurtă de instrucție, de două luni, la 21 iunie 
unitatea noastră se îmbarcă şi pleacă pe front. Făceam parte din Batalionul 
35 Mitraliere aparţinând corpului vânătorilor de munte. 

Prima ciocnire a unităţii noastre cu trupele sovietice a fost în ziua de 
3 iulie 1941, pe linia de demarcaţie de la punctul zis „Pârâul Negru”. 
Atacul a început la ora 14, pe un timp ploios şi s-a soldat cu pierderi mari 

pentru noi. De la Pârâul Negru n-am mai avut lupte cu trupele sovietice 
decât la trecerea Nistrului, prin punctul Koslovo, în noaptea de 20 iulie. 
Trupele sovietice n-au opus în acest loc o rezistență prea dârză. Lupte 
deosebit de grele am avut la trecerea Niprului prin punctul Berislav- 
Kakhovka, în zilele de 10-16 septembrie. Pierderile cele mai mari suferite 
de Brigada a 2-a Mixtă-Munte, din care făcea parte şi batalionul nostru şi 
care sau ridicat la aproximativ trei mii de oameni morţi şi răniţi, au fost în 
luptele de la Malaja-Belosjorka, dincolo de Nipru, care au durat mai bine 
de două săptămâni. La sfârşitul acestor lupte unitatea noastră a trecut 
pentru câtva timp în refacere, pe malul Mării de Azov, în comuna 
Obitocino, la vreo 10 km nord de oraşul Nogaisk. Acolo am stat trei 
săptămâni. 

La 6 noiembrie Brigada a 2-a Mixtă-Munte primeşte ordin să se 
întoarcă în ţară. Cu aceasta se încheie pentru mine campania din Uniunea 
Sovietică, la care am luat parte în anul 1941. În toată perioada acestei 
campanii am avut comanda plutonului 4, din compania a 2-a Mitraliere. 
Pentru fapte de arme am fost decorat cu Ordinul „Coroana României”. 

Ajuns în ţară, am reuşit să obţin detaşarea din jud. Covurlui în jud. 
Putna, la şcoala din satul Bălan, comuna Tichiriş. Aici am funcționat până 
în luna noiembrie 1942, când am fost chemat iarăşi la concentrare. De data 
asta n-am mai fost trimis pe front, ci la un centru de instrucție din Tecuci, 
mutat ulterior la Cetatea Albă. În martie 1943 am fost chemat la Focşani 
pentru instruirea contingentului de recruți 1944, care a durat până în vară. 
După un scurt concediu, de câteva săptămâni, am fost trimis la Făgăraş la 
un alt centru de instrucție pentru perfecționarea şi cunoaşterea 
armamentului greu infanteristic. Întorcându-mă de-acolo, am fost încadrat 
la compania 210 armament greu, administrativ, aparţinând de Regimentul 
10 Dorobanţi, iar operativ, la dispoziţia Marelui Stat Major. În noiembrie 
1943 am fost desconcentrat. M-am prezentat la şcoala Bălan, unde am 
funcționat până la 19 martie 1944. 

În acest timp trupele sovietice trecuseră Prutul. Se fac din nou 
concentrări masive. Primesc iarăşi ordin de chemare. Pe data de 25 martie 
1944 sunt avansat la gradul de locotenent. În cadrul companiei 210 mi se 
dă funcţia de comandant al bateriei de tragere. În dimineaţa de 9 aprilie 
compania noastră porneşte în marş spre front în direcția Paşcani. Ajungem 
în ziua de 16 aprilie. Ocupăm o poziţie de apărare în satul Cosmegşti, la 10 
km sud de Paşcani. Aici se fac amplasamentele pentru branduri şi 
adăposturile pentru muniţie şi oameni. În faţa noastră, la 2 km se aflau cele 

două linii de cazemate ocupate de infanteriştii noştri. Poziţiile sovietice se 
găseau la 2-3 km în faţa linilor noastre. În afară de obişnuitele dueluri de 
artilerie, acţiuni mai deosebite nu s-au înregistrat în acest sector în tot 
cursul verii. În a doua jumătate a lunii iulie compania noastră primeşte 
ordinul să se deplaseze în sectorul din stânga, la 25 km vest de Cosmeşti. 
Ne oprim în satul Soci. Intrăm sub comanda directă a Regimentului 4 
Artilerie Grea. Poziţia pe care trebuie s-o organizăm se află în pădurea de 
la 3 km nord de satul Soci. Aici ne prind evenimentele din 23 August 1944. 

În după-amiaza zilei de 19 august, trupele sovietice, susţinute de 
unităţi masive de artilerie, declanşează atacul împotriva poziţiilor noastre. 
După patru zile de lupte crâncene liniile noastre sunt peste tot străpunse. 
Primim ordinul de rupere a luptei şi repliere pe noi poziţii. Dar aceste 
replieri nu au mai fost posibile, deoarece retragerea s-a transformat în scurt 
timp într-o renunțare dezorganizată şi până la urmă dezastruoasă. Astfel se 
încheie pentru mine şi a doua campanie din Moldova, care pe parcursul ei 
s-a arătat a fi liniştită, dar care, la sfârşit, numai în răstimp de câteva zile a 
devenit atât de bogată în evenimente. 

Întors acasă, la un interval de numai două săptămâni primesc ordin 
să mă prezint la unitate. În Focşani se organiza partea sedentară a 
regimentului nostru. Oamenii împrăştiaţi prin toate colţurile ţării de furtuna 
evenimentelor începeau să se adune din nou. 

La 29 octombrie 1944 sunt chemat, printr-un ordin urgent, la 
Comandamentul Diviziei a VI-a care se afla la Potcoava-Olt. Primesc acolo 
un detaşament de 62 de oameni cu care trebuia să mă prezint pe front. În 
ziua de 16 noiembrie 1944 am debarcat la Câmpia Turzii. Frontul era în 
Ungaria, aproape de graniţa Cehoslovaciei. De la Câmpia Turzii nu se mai 
putea merge cu trenul, fiindcă toate podurile fuseseră aruncate în aer de 
către inamic în retragere. Eram nevoiţi să facem un marş lung, de 500 - 600 
km, numai pe jos. 

Plecaţi la 9 noiembrie din Câmpia Turzii, am ajuns pe front la 29 
noiembrie 1944, în sectorul Regimentului 10 Dorobanţi. La sosirea noastră 
acolo regimentul ocupase satul Megyozu. S-au dat lupte grele şi unitatea 
noastră a avut pierderi în morţi şi răniţi. Se simţea mare nevoie de oameni 
pentru înlocuirea golurilor. Ostaşii din detaşamentul cu care am venit au 
fost repartizaţi imediat pe companii. Eu am trecut la comanda companiei 1, 
deoarece fostul comandant, cpt. Liţă, se îmbolnăvise. Linia frontului se afla 
la circa 1 km nord de sat. Pe înserat, condus de agentul de legătură am 
intrat pe linia frontului, în dispozitivul de apărare, preluând comanda 

81 


companiei. Comandantul Batalionului 1 era cpt. Botescu. Comandantul 
Regimentului 10 Dorobanţi era col. Totu Elefterie. 

Au urmat zile grele. Atacurile se ţineau lanţ, schimbările de pe o 
poziție pe alta se făceau zi şi noapte, iar odihna noastră se reducea la câteva 
zeci de minute într-o groapă plină de noroi sau de zăpadă. 

Războiul de mişcare în timpul iernii este deosebit de greu. La o 
săptămână de la sosirea noastră pe front, intrând pe teritoriul 
Cehoslovaciei, compania 1 a atras atenția comandamentului Diviziei, prin 
ocuparea a două sate alăturate: Hym şi Pereny. În urma acestei acţiuni 
regimentul este citat prin ordin de zi pe Divizie şi Corp de armată. Gradaţii 
şi ostaşii companiei l, care s-au distins în luptă, au fost decoraţi cu 
„Virtutea Militară", iar comandantul ei, cu Ordinul „Steaua României". 

Urmează de aici înainte lupta în munţi, o noutate pentru ostaşii 
noştri deprinşi să ducă lupta mai mult în teren deschis. Misiuni dificile şi 
deosebit de grele îi sunt încredințate companiei 1. Ea rămâne, până la 
căderea mea în prizonierat, pivotul de rezistență, unitatea de efort a 
Regimentului 10 Dorobanți. 

Dar cea mai importantă şi mai îndrăzneață acţiune a ei a fost 
ocuparea cotei 1302 din Munţii Tatra (Episod evocat şi în lucrarea 
memorialistică „ Veteranii pe drumul onoarei şi jertfei”) şi salvarea din 
încercuire a unui detaşament de partizani al cărui comandant era căpitanul 
rus Galicenco. În ziua de 18 februarie 1945, pe când mă îndreptam cu 
compania pentru a ocupa locul în dispozitivul de atac, m-am întâlnit cu 
comandantul Diviziei, generalul Marinescu Gh., însoțit de câţiva ofiţeri de 
stat major. Veneau dintr-o recunoaştere. Generalul m-a oprit şi mi-a spus: - 

„M-aştept astăzi la foarte mult de la dumneata!... " 

Ajunsă la Regiment, vestea ocupării cotei 1302 a fost transmisă 
numaidecât la Divizie, apoi la Comandamentul sovietic. Comandantul 
regimentului era în culmea fericirii. În timp ce unităţile vecine n-au putut 
face un pas măcar, Regimentul 10 Dorobanţi înregistra în fiecare zi noi 
victorii. Au urmat felicitări, laude, decorări. Eu am fost propus la decorarea 
cu Ordinul „Mihai Viteazul”. În raportul regimentului, în legătură cu 
această propunere, se scria printre altele: „N-a existat nicio acţiune mai 
importantă a regimentului la care locotenentul în rezervă Caragaţă 
Costache să nu fi luat parte. El este sufletul batalionului întâi şi mândria 
Regimentului 10 Dorobanţi. De-ar fi fost ofiţer de carieră, ar fi ajuns fără 
îndoială în fruntea marilor comandamente". 

Dar ocuparea acestei importante înălțimi presupunea numaidecât 
organizarea apărării el. (...) 

Noaptea de 25-26 februarie 1945 a trecut liniştită. Se părea că 
inamicul nu va mai încerca un alt atac. În dimineaţa de 26 februarie se 
porneşte un vifor năprasnic. Zăpada viscolită, dimpreună cu ceața care se 
lăsase şi ea, făcea ca vizibilitatea să fie extrem de redusă. Nu se putea zări 
nici la zece metri. Urletul furtunii şi geamătul copacilor aduceau parcă 
presimţiri de moarte. Pe o astfel de vreme inamicul a atacat din nou 
poziţiile noastre. Compania a 2-a este dată peste cap. Ostaşii ei vin val- 
vârtej peste noi, împrăştiind panica. Nu-i mai poate opri nimeni. Fug 
soldaţii, fug şi ofiţerii, lăsând armamentul şi echipamentul pe poziţie. 
Compania 1 rămâne pe loc. Rezistă. Inamicul este însă foarte aproape. Se 
aud şi comenzile în limba germană. Situaţia este extrem de critică. Ostaşii 
care nu mă văd şi nu-i pot vedea fug şi ei. Legăturile telefonice sunt rupte. 
Grupul nostru de rezistenţă, care mai număra doar 14-15 oameni, soldaţi şi 
gradaţi ce se mai aflau în jurul meu, cad prizonieri. Cota 1302 se umple în 
câteva minute cu soldaţi inamici care coboară în grabă după fugari. Lupta 
n-a durat mai mult de o jumătate de oră. În acest timp un regiment întreg 
fusese dat peste cap de un inamic care avea doar tăria a două companii. 

Primul lot de prizonieri în ziua aceea l-au format cei 15 oameni din 
compania 1. Până seara ne-au ajuns din urmă încă nouăzeci de soldați şi 
şapte ofiţeri, printre care se afla şi comandantul Batalionului 1, căpitanul 
Botescu. Ziua de 26 februarie 1945 a fost cea mai nenorocită zi din viaţa 
regimentului nostru. 

Cu căderea mea în prizonierat se încheie şi a treia campanie de 
luptă, campania din vest, la care am luat parte începând cu luna noiembrie 
1944 şi sfârşind cu ziua de grea încercare a Regimentului 10 Dorobanți. 
Spre deosebire de celelalte două campanii, ultima a fost neînchipuit de 
grea. 

Ca prizonier am fost transportat din lagăr în lagăr, pe măsură ce 
frontul se deplasa către interiorul Germaniei. În Cehoslovacia am trecut 
prin şapte lagăre (mi-amintesc doar de Mezdi-Bros şi Banska-Bistricza), iar 
în Germania prin trei: Zwickau, Oschatz şi Mulberg. Ultimul era un lagăr 
central, cu zeci de mii de prizonieri din toate naţionalitățile. Avea 
denumirea de „Stalag 4 B" şi se găsea la aproximativ 60-70 km est de 
Berlin. Am avut şi tăblița cu numărul de prizonier, dar cu prilejul 
perchezițiilor de mai târziu la domiciliu mi-a fost confiscată, împreună cu 
foarte multe alte documente importante. 

În drum spre oraşul Zwickau am văzut marile centre Dresda şi 
Leipzig. Dar ele nu mai erau decât mormane de ruine. Dresda mai ales nu 
mai avea nicio casă în stare de a putea fi locuită. Două mii de avioane 
engleze făcuseră această ispravă în două ore. O sută optzeci de mii de 
suflete pieriseră acolo, cu ocazia acelui bombardament. Populaţia, în toate 
părțile, era îngrozită. 

Sirenele nu mai încetau alarmele, nici zi, nici noapte. Avioanele de 
bombardament anglo-americane nu acționau niciodată în număr mai mic de 
cinci sute. Ele erau pe deplin stăpâne pe cerul Germaniei. 

În ziua de 23 aprilie 1945, ora 9 dimineaţa, porţile grele ale 
lagărului de la Mulberg au fost deschise de primii motociclişti sovietici 
care au ajuns la noi. Lupte nu s-au dat în preajma lagărului, deoarece 
trupele germane se retrăseseră în timpul nopții, lăsând lagărul intact. Zecile 
de mii de prizonieri se revărsau acum către libertate, către viaţă. 

După două săptămâni de drum, timp în care am parcurs peste 500 
km pe Jos, am fost opriţi în oraşul Bunzlau unde am trecut în subzistenţa 
armatei sovietice. Aici, timp de trei luni ne-am bucurat de cea mai deplină 
libertate. Atât hrana, cât şi cazarea le-am avut în condiţii optime. 

În ziua de 31 iulie 1945 am primit din partea comandamentului 
sovietic din Bunzlau hrană rece pentru zece zile, precum şi formele de 
repatriere, părăsind Germania. Aveam sub comandă un grup de o sută 
douăzeci de oameni pe care trebuia să-i prezint la Arad Comandamentului 
Etapelor pentru a le face formele de lăsare la vatră. 

În ziua de 10 august, prin punctul de frontieră Curtici am intrat în 
ţară. La Cercul Teritorial Focşani mi-am clarificat situația militară, cerând 
să fiu scos din poziția de dispărut şi reintrodus în cadrele de rezervă ale 
armatei. 

În cursul lunii septembrie m-am dus la Bucureşti, pentru a cere 
Ministerului Învățământului să fiu transferat din judeţul Covurlui în 
judeţul Putna, unde aveam familia. Am obţinut transferarea la Şcoala 
elementară cu un singur post din satul Scafari, comuna Vidra, judeţul 
Putna, unde am funcţionat până la data de 18 iulie 1952, când s-a produs o 
întrerupere de doi ani. 

Înfiinţându-se gimnaziul unic din Vidra, am primit şi acolo ore 
suplimentare, predând obiectele: muzica şi ştiinţele naturii, în primul an, 
apoi muzica şi matematica, în al doilea an. În al treilea an am predat 
muzica, desenul şi fizica. 

În cadrul activităţilor extraşcolare, ne-am deplasat cu elevii în 
comunele din plasa Vidra, dând serbări cu conţinut ales. 

În 1948, desființându-se gimnaziile unice, am rămas să funcţionez 
numai la şcoala din Scafari. În 1949 am organizat corul căminului cultural 
din Vidra, cu care în cursul lunii iulie am câştigat întrecerea pe judeţ, la 
Focşani. Activitatea mea la căminul cultural din Vidra s-a desfăşurat şi în 
anii următori, fără nici o întrerupere, până în noaptea de 18 iulie 1952. 

În noaptea de 18 iulie 1952 mă găseam la căminul cultural, 
împreună cu soția. După patru ore de muncă încordată, ieşind din sala de 
repetiție pentru a mă îndrepta spre casă am fost oprit şi condus la postul de 
miliție din comună, unde mi s-a făcut cunoscut că sunt arestat. A doua zi 
am fost transportat din localitate, despărțindu-mă de ai mei pentru o 
perioadă de aproape doi ani. 

Arestarea mea s-a produs, fără nicio judecată, în urma unei „decizii 
speciale" a Ministerului de Interne. Nu adusesem nici un prejudiciu statului 
român. Făcusem politică legionară când aveam doar 20 de ani. 

La arestare mi-a fost confiscat şi dosarul cu toate actele personale, 
printre care se afla diploma de învăţător în original. Am intervenit în dese 
rânduri pentru a mi se restitui dosarul, care conţinea circa 100 file, dar n- 
am primit până în prezent nici un răspuns. 

Ca „internat politic” am trecut prin mai multe închisori, lagăre şi 
colonii de muncă. Le voi arăta pe toate, în ordinea datelor: la 19 iulie 1952 
am fost depus la penitenciarul din Focşani, având regim celular. De aici, pe 
data de 26 iulie am fost transportat la Bârlad, la securitate, unde am fost 
ținut o zi. Pe data de 27 iulie am fost depus în lagărul de la Ghencea - 
Bucureşti. La 13 august am fost dus la Canal. Prima colonie de muncă în 
care am intrat a fost Galeş. Aici am lucrat numai la descărcări de pământ, 
timp de nouăzeci de zile, pe şantierul „A.C. Descărcare. Cordonul 3". 

La 16 noiembrie 1952 am fost dus în colonia de muncă Peninsula, 
din comuna Valea Neagră, raionul Medgidia, regiunea Constanţa. Aici am 
lucrat numai în piatră, timp de trei sute de zile fără nici o întrerupere. 

Am trecut, pe rând, prin toate șantierele: „Grădina" (45 de zile), 
„„Concasoare mari" (40 de zile), „Concasoare mici" (30 de zile), „Mustaţa” 
(30 de zile), „Postul 3" (20 de zile), „Staţia Siutghiol” (25 de zile), 
„Transbordări 1" (35 de zile), „C.F." (20 de zile), Transbordări 2" (25 de 
zile) şi „Diguri şi Dragaje" (30 de zile). 

La 31 august 1953 am fost scos din colonia de muncă 
„Peninsula" şi transportat la Borzeşti, raionul Tg. Ocna, regiunea 

Bacău. La Borzeşti am lucrat 150 de zile, fără nicio întrerupere, numai 
la săpături de pământ. Se construia un canal pe o lungime de 7 km., pe 
care avea să fie îndreptată apa din râul Trotuş spre uzina electrică, 
aflată în curs de construcţie. Şantierul nostru se numea „Punctul 6 
Aducţiuni”. 

La 1 februarie 1954 am fost scos din regimul de muncă, dându- 
ni-se, la toţi legionarii, regim de penitenciar. În ziua de 16 martie am 
fost mutat din lagărul de la Borzești, în lagărul Oneşti din acelaşi 
raion. Aici funcţiona o comisie de triere. 

În ziua de 26 aprilie 1954, ora 8 dimineaţa, cu biletul de liberare 
Nr. 8874 al Formaţiunii 0665 Oneşti am fost eliberat din lagăr. 

Trecuseră numai doi ani şi parcă veneam acum din altă lume. În 
staţie, încercând să intru în vorbă cu un civil avui parcă în primele clipe o 
strângere de inimă. Uitasem că sunt liber. Era primul civil cu care vorbeam, 
după doi ani de detenţie. Restricţia de a nu vorbi cu civilii persista încă în 
mintea mea. 

Ce scumpă-i libertatea! Omul n-ar trebui să-şi dorească decât două 
lucruri: să fie sănătos şi să se bucure de sănătate în libertate. 

În momentul de față funcţionez la Şcoala elementară, cu un singur 
post, din satul Scafari, raionul Vrancea. 

te kk 

Viaţa deținutului politic Costache Caragaţă în Colonia de muncă 
de la Borzești este redată în fragmentul de mai jos, cuprins tot în cartea sa 
“Caietele tristeţii — însemnările unui învățător în cătușe pentru copiii 
liberi“: 


Prizonier în lagărul de la Borzeşti 


Pe data de 17 august 1953 (după moartea lui Stalin, din 5 martie 
1953 — nota noastră) o bună parte dintre deţinuţii de la Peninsula, aproape 
nouă sute, am fost îmbarcaţi într-un tren cu vagoane de transportat animale 
şi debarcaţi în gara Rădeana, pentru Combinatul Borzeşti. 

Aici lucrurile erau cu totul altfel. Ne aflam tot sub pază, tot în 
lagăr, dar tratamentul era omenesc. Munca forţată dispăruse. Brigadierii nu 
mai erau dintre cei de drept comun, ci de-ai noştri, politici. Puşi în 
subzistenţa întreprinderii „Energo - Construcţii”, primeam ca hrană peste 
3200 de calorii, zilnic. Barăcile erau bine construite, încălzite şi curate. 
Masa n-o mai luam în bătaia vântului, a ploii şi ninsorii, ci într-o sală de 

mese imensă, în care încăpeau peste o mie de oameni. La fiecare masă 
primeam câte două feluri de mâncare. Cu un astfel de regim alimentar, 
norma, care nu era prea mare, o puteam realiza cu uşurinţă. Un alt mare 
avantaj era acela că nu se mai lucra în schimburi, ci numai într-unul singur, 
de la ora 7 la 15. Deci, aveam timp suficient de odihnă. Duminica nu eram 
scoşi niciodată la lucru. Ne bucuram de regimul de muncă al tuturor 
muncitorilor liberi. 

Chiar în prima săptămână ni s-a dat câte o carte poştală să scriem 
familiilor să vină la vorbitor şi să ne aducă alimente, medicamente, haine. 
Brigadierul nostru era un inginer tânăr, din Ploieşti, pe nume Cepoiu 
Constantin. Era necăsătorit. Cu o temeinică pregătire profesională, cu o 
cultură generală ce impunea respect, un povestitor neîntrecut de nimeni 
dintre noi, tânărul Cepoiu mi-a rămas până la eliberare cel mai bun prieten. 
Peste câţiva ani, în 1957, am trăit bucuria să particip împreună cu soţia la 
nunta lui, la Ploieşti, undeva, pe str. Apelor, la nr. 16. 

Dintre colegii de suferinţă, un alt prieten faţă de care am avut 
întotdeauna un deosebit respect a fost institutorul Ion Anghel, din Focşani. 
Cu zece ani mai în vârstă decât mine, era de un optimism molipsitor. Fost 
revizor şcolar, pentru munca şi experiența lui la catedră Ion Anghel 
devenise foarte apreciat de către cadrele didactice din oraş şi judeţ, A 
funcționat la Şcoala Primară Nr. 1 din Focşani (lângă Tribunal). Eliberat în 
aprilie 1954, a murit după câţiva ani, regretat de toată învăţătorimea din 
oraş şi din întreg cuprinsul judeţului. 

Nu-i pot uita nici pe lon Zăgan, consăteanul meu din Tichiriş, 
care, deşi făcea parte din personalul de pază al lagărului, cu gradul de 
sergent-major, nu s-a temut să mă contacteze şi să mă-ntrebe dacă am ceva 
de transmis acasă. Dacă-ar fi fost descoperit, gestul lui, curajul de care a 
dat dovadă îl puteau costa foarte scump: degradarea pe loc şi aruncarea în 
închisoare pentru mulți, mulți ani... 

Teodor Crişan venea din Munţii Apuseni. Se mândrea cu originea 
lui de „moţ"”. Mic de statură, slab, mai tuciuriu decât un ţigan, era un ins 
foarte vioi şi vorbea aproape tot timpul. Ori de câte ori avea prilejul, se lua 
de caralii. 

Fără să pară că-şi bate joc de ei, le găsea la fiecare câte un mic 
cusur, pe care-l invoca atunci când gardianul respectiv încerca să fie mai 
autoritar. Într-o duminică ceţoasă şi c-o burniţă măruntă de-ţi sfredelea 
oasele, nefiind scoşi pe şantier - la Borzeşti duminicile erau respectate - ne 
aflam cu toţii îngrămădiți în baracă, fiecare la patul lui. Paturile fiind 

suprapuse, Crişan avea locul sus. Deşi eram acolo peste o sută de oameni, 
la un moment dat se aşternuse în dormitorul nostru o linişte suspectă. 
Această lipsă de zgomot a atras atenţia gardianului care se plimba printre 
barăci. Uşa se deschide brusc, gardianul intră şi face câţiva paşi, având pe 
față o pronunţată nedumerire, neştiind ce anume se întâmplase. Cocoţat în 
patul de sus, Crişan, cu talentul lui de narator înnăscut, povestea întâmplări 
din viaţa lui. 


— Ce faci acolo, bă...? 

— Clocesc, răspunse Crişan. 
— Ai scos pui? 

— Eu la primăvară- scot... 


Baraca s-a cutremurat de râsetele celor peste o sută de oameni. 
Mă împrietenisem cu el. Pe şantier, în timpul lucrului, aflasem multe 
despre familia sa care se afla la Târnăveni, lângă Turda. Avea o fetiţă pe 
care o chema Diana, „Diuţa",cum îi spunea el. Când îl arestase, abia 
împlinise 5 anişori. Soţia lucra la o întreprindere, la contabilitate. La 
arestare fusese şi el şef contabil la o altă întreprindere din Târnăveni. Îmi 
vorbea deseori cu duioşie despre satul lui din zona Moților, unde se născuse 
şi unde-şi lăsase părinţii bătrâni să-şi trăiască viaţa din greu. Îmi 
destăinuise că de va scăpa din închisoare va cere soției lui,când va fi să 
plece „dincolo", să-l ducă la Poşaga (aşa se numea satul în care se născuse) 
şi să-l înmormânteze acolo. Peste zece ani, când am scris la Târnăveni să 
aflu veşti despre el, soţia mi-a răspuns că murise şi, aşa cum şi-a dorit, a 
fost înmormântat la Poşaga, printre moțţii lui dragi. De-atunci n-am mai 
aflat nimic despre familia lui. Mă ataşasem de acest om, în primul rând 
pentru că era din „Țara Moților". Pe toată durata detenţiei, ori de câte ori 
am întâlnit macedoneni şi moţi, le-am căutat şi le-am acordat prietenia mea. 
Erau cei mai curajoşi şi mai neîmpăcaţi luptători anticomuniști. Prin toate 
închisorile şi lagărele pe unde am trecut, n-am întâlnit nicăieri vreun 
turnător macedonean sau moţ. Deşi ţara nu le-a oferit întotdeauna ocrotire, 
erau buni patrioţi şi buni români. 

Timpul trecea şi viaţa noastră din lagărul de la Borzeşti se 
desfăşura normal. Nu mai aveam de înfruntat nici foamea, nici anchetele, 
nici munca forțată. Numai sârmele ghimpate, gardienii şi câinii poliţişti ne 
aminteau, la fiecare pas, că viaţa noastră se afla încătuşată între nişte 
mijloace draconice de confiscare a libertății omului. 

Vorbitorul 


Într-una din duminicile lunii octombrie, zi frumoasă, cu soare 
cald, mă aflam afară în curtea lagărului, de vorbă cu un grup de oameni din 
Ardeal. Un gardian cu o listă în mână striga numele celor chemaţi la 
vorbitor. Îmi aud şi numele meu. Vorbitorul era la mai puţin de o sută de 
metri de locul unde mă aflam. Alerg şi mă-ncolonez printre cei chemaţi. 
Eram mulţi, vreo 20-30. În vorbitor, zeci de voci dădeau impresia unei 
încăierări. Fiecare se trudea să fie auzit, dar mai ales să fie înţeles. Când 
mi-a venit şi mie rândul, intrând, dintr-o privire mi-am dat seama cum arată 
un vorbitor: mai întâi, un culoar lung de vreo 15 m şi lat de circa 2 m, 
având la mijloc două garduri de sârmă împletită, unul la interior, pentru 
deţinuţi, celălalt la exterior, pentru cei veniţi de-acasă. Înălţimea gardurilor 
depăşea 2 m. Între ele era un spaţiu gol, de aproximativ 0,75 m, prin care 
circulau 2-3 gardieni care asistau la discuţii. 

Nu aveam voie să discutăm decât despre familia respectivă. 
Convorbirea nu trebuia să depăşească 15 minute. Când am intrat, mi-a fost 
dat să văd un spectacol nemaiîntâlnit până atunci: la gardul de sârmă 
dinspre lagăr ne aflam noi, deţinuţii; la celălalt, dinspre exterior, erau în 
majoritate femei: mame, soţii şi copii. Printre ele şi câţiva bărbaţi mai în 
vârstă. Pentru fiecare dintre noi veniseră din fiecare familie câte 3-4 
persoane, să-i vadă pe cei pe care nu-i mai întâlniseră de ani şi ani. Strigăte, 
mâini întinse, lacrimi. Vacarmul era aşa de mare, că nu se-nţelegea mai 
nimic. Cei care-şi terminaseră convorbirea se retrăgeau spre capetele 
culoarului să-şi primească, în prezenţa unui gardian, alimentele sau hainele 
aduse de-acasă. Ni s-a permis să dăm acasă, rudelor, hainele şi încălțările 
uzate. 

Mă întorc acum la momentul când le-am descoperit, cam pe la 
mijlocul culoarului, pe soţia mea, alături de cumnata Elena C. Dumitrescu, 
din Tichiriş. Nu ne mai văzuserăm de aproape doi ani. Întrebările şi 
răspunsurile noastre, nu ştiu dacă au fost pe jumătate înţelese. Mulţumirea 
cea mai mare a fost că ne-am putut vedea. 

La sfârşitul convorbiri, am mers în capătul culoarului să-mi 
primesc cele aduse de-acasă. Cu acest prilej am mai schimbat câteva 
priviri, apoi ne-am despărțit. A fost singurul „vorbitor” pe care l-am avut în 
toată perioada de detenţie. Când ni s-a dat prima carte poştală să scriem 
acasă, ni s-a spus să comunicăm familiilor că vom avea „vorbitor"” în 
fiecare lună. În baza acestei promisiuni, familiile au venit şi în luna 

89 


următoare, dar dispoziţia iniţială fusese între timp anulată. În ziua 
programată pentru „vorbitor"”, nimerindu-mă afară, mi-am văzut soția 
împreună cu cumnata Elena Dumitrescu, îndepărtându-se de lagăr, spre 
gara Rădeana. N-am aflat nici până astăzi motivul întreruperii 
„vorbitorului”. 


Dar de Crăciun 


Sărbătorile „Crăciunului" şi ale „Anului Nou", 1954, au trecut 
fără evenimente deosebite pentru noi. A fost totuşi ceva: în prima zi de 
Crăciun şi de Anul Nou n-am fost scoşi la muncă. În baraca noastră, şeful 
şantierului (un inginer, tot deţinut politic) a adus un tânăr, cu o voce de 
bariton frumos cultivată, care s-a urcat pe unul din paturile de sus şi a 
început să cânte melodia compusă de Gheorghe Bozenovici: „Dor de 
libertăţi". A fost cel mai frumos dar de Crăciun. Gardienii, aflaţi prin curtea 
lagărului pentru menţinerea ordinii, atraşi de melodia tânărului, au intrat 
înăuntru şi, nu numai că nu l-au oprit să mai cânte, dar au ascultat cu noi 
până la urmă, furaţi de frumuseţea melodiei şi mai ales a textului. Atunci, 
în prima zi de Crăciun, acest tânăr (îmi pare nespus de rău că nu-i mai rețin 
numele) ne-a transportat pe toți acasă, cu ochii înotând în lacrimi. 
Inginerul, un om voinic, de-abia încăpând pe uşa barăcii, plângea ca un 
copil. (...) 

Tânărul a încheiat cu „Colindul prizonierilor români din Rusia", 
cunoscut şi sub numele de „Colindul prizonierilor de la Cotul Donului". A 
fost conceput de învățătorul Ştefan Tumurug, pe versuri de Aurel Ciopone, 
într-un ajun de Crăciun, într-unul din îndepărtatele lagăre siberiene unde 
speranţa de a mai supravieţui era definitiv pierdută. 


La fereastra amintirii ne-adunăm, 
Cântecul de altădată-l colindăm. 
Şi-a cernut un ger, iar, florile-i tiptil. 
Peste fruntea mea senină de copil. 


Refren: Mamă, mamă, cresc nămeţii, suferim, 
Cad pe gene flori de gheaţă, Velerim! 


Răbufneşte-n vaier stepa către cer, 
Brazii-şi leagănă în vârfuri, Lerui-ler! 
90 


Trec în caravane magii dorului, 
Peste fruntea rece-a luptătorului. 


Refren: Mamă, mamă, cresc nămeţii şi pierim, 
Fără ţară, fără nume, Velerim! 


Brazii ard în focul micului cătun, 

Noi cântăm colindul unui nou Crăciun, 
Doamne, pune-n focul inimii zăpezi, 
Fruntea noastră, mamă, iarăşi s-o dezmierzi. 


Refren: Gândul nostru-n gândul ţării să-mpletim, 
Flori de măr într-o cunună, Velerim! 


Celelalte sărbători le-am petrecut pe şantier, purtând în suflet 
nostalgia dorului de libertate şi fredonând din când în când „Dor de 
libertăţi" al lui Gheorghe Bozenovici. 

În interiorul lagărului lucrau din când în când civili, cu autorizaţie 
specială de intrare şi ieşire. Ei executau lucrări de specialitate şi de 
amenajare, lagărul fiind construit cu maximă urgenţă în vederea aducerii 
noastre de la Canal. Aceşti lucrători nu erau folosiți la întâmplare, ci 
riguros „cernuţi" şi bine aleşi de către organele M. A. I., pentru a nu cădea 
în plasa vreunui deţinut şi a-i înlesni eventuale legături cu cei „de afară”. 

Într-o zi, după ce fuseserăm aduşi de pe şantier şi luaserăm masa, 
întâmplător mă aflam singur lângă o baracă. La un moment dat un lucrător 
civil, un băiat tânăr, s-a îndreptat spre mine cu intenția de a mă întreba 
ceva. Am tresărit, pentru că ştiam că ei nu aveau voie să stea de vorbă cu 
noi. Privindu-mă scurt, s-a apropiat şi simulând că încearcă ceva pe 
peretele barăcii m-a întrebat: „ce faceţi, părinte?". Surprins de întrebare, i- 
am răspuns: „faceţi probabil o confuzie, nu sunt preot". Descumpănit de 
greşeala săvârşită, tânărul s-a oprit, neştiind ce să facă. Greşeala lui poate 
că n-a fost atât de mare, pe cât a fost a mea. Intuind la repezeală situația, m- 
am gândit că băiatul era sincer şi ne compătimea. Mizând pe-acest greşit 
raţionament, am încercat să-i fac o propunere: să pună la poştă un plic cu 
un bileţel de câteva rânduri, nesemnat, cu textul: cel ce se află la Borzești 
este sănătos şi aşteaptă să fie eliberat. Indicându-i şi adresa pe care trebuia 
s-o treacă pe plic, tânărul mi-a răspuns, cu o sinceritate în glas pe care nu i- 

am uitat-o nici astăzi: mi-e frică!... Până la eliberarea mea, pe acel tânăr nu 
l-am mai văzut niciodată prin curtea lagărului. 


11 februarie 1954 


larnă grea. Ne întorseserăm de pe şantier şi aşteptam să fim 
chemaţi la masă. Cum am mai amintit, masa o luam într-o sală imensă, la 
adăpost de viscol, ploaie sau ninsoare. Pentru că eram prea mulți, intram în 
două serii. În ziua aceea am nimerit în seria a doua. Încă de la prima serie a 
început viscolul. Un viscol năprasnic, cu ceaţă şi ninsoare. Când am intrat, 
am văzut ceea ce nu mai văzusem vreodată: stoluri de vrăbii năvăleau pe 
uşă, aşezându-se peste tot. Nu se mai fereau de oameni. Pe fiecare masă 
erau 10-20 de vrăbii care ciuguleau firimiturile lăsate de cei care luaseră 
masa în seria I. La bucătărie nu se vedea om cu om, din cauza aburilor de la 
cazanele cu mâncare. Şi acolo vrăbiile au năvălit cu sutele. Nevăzând unde 
să se aşeze, cele mai multe au căzut în cazane. Bucătarii n-aveau cum să le- 
nlăture. Aşa se face că mulţi dintre ai noştri au primit în acea zi în castronul 
cu mâncare şi câte o vrăbiuţă ... 

Când am ieşit din sala de mese, vântul ne lua răsuflarea. Nu era 
vânt, erau nişte vârtejuri gata să ne ia pe sus. Părea că stihiile naturii se 
dezlănţuiseră asupra lumii. Cu mare greutate am ajuns la baracă. Nimeni nu 
mai îndrăznea să iasă afară. Toată noaptea a ţinut-o aşa. Dimineaţa am 
aşteptat ordinul comandantului lagărului. Nici vorbă de muncit pe şantier. 
Viscolul se dezlănţuia cu aceeaşi furie, ca-n prima zi. Depunerea de zăpadă 
ajunsese la aproape 1 metru. Trei zile nu s-a lucrat atunci, până s-au 
deszăpezit fronturile de lucru. Zăpada căzută în acele zile a ţinut până către 
sfârşitul lunii aprilie. 


Eliberarea. 25 aprilie 1954 


Când în 1952 am fost dus la Canal şi internat în lagărul de la 
Coasta-Galeş mi s-a comunicat că aveam o condamnare „administrativă" 
de 24 de luni. Trecuseră doi ani de la prima arestare. În 1954, cu o 
săptămână înainte de Paşti, un lot de câteva sute de oameni am fost scoşi 
din lagărul de la Borzeşti şi transportaţi pe jos într-un mic lagăr din Oneşti. 
A doua zi am aflat că venise acolo o comisie de triere, având ca preşedinte 
un general. 

Chiar de a doua zi au fost chemaţi în faţa Comisiei câte 5-6 
oameni, care, în urma unui scurt interogatoriu şi a semnării unor formulare, 
reveneau în baracă. 

Mi-a venit rândul, cam pe la mijlocul săptămânii. Mi-am dat 
seama că erau aduşi la Oneşti pentru triere numai cei cu „condamnări 
administrative" de 24 de luni. 

Când am ajuns în fața Comisiei, am înţeles că totul se reducea la 
nişte formalităţi uşoare, care nu angajau conştiinţa omului la compromisuri. 
Am răspuns şi eu la acel interogatoriu, am semnat formularele ce mi-au fost 
prezentate şi m-am întors la baracă. Eram în data de 22 aprilie 1954. 

În noaptea de 24-25 aprilie un plutonier umbla din dormitor în 
dormitor cu o listă în mână, strigând numele multora dintre noi, 
îndemnându-i să-şi ia „bagajul" şi să iasă afară. Mai pe la urmă mi-am auzit 
şi numele meu. Mi-am luat repede ce-aveam cu mine, am ieşit afară, m-am 
încolonat lângă ceilalţi şi am aşteptat să văd ce se mai întâmplă. Un gardian 
era lângă noi şi aştepta şi el să vină toţi cei chemaţi. Cei douăzeci şi cinci 
care au fost strigaţi, am fost conduşi la o baracă de lângă poartă. Acolo am 
petrecut noaptea Învierii Domnului. Dimineaţa ne-am spus unul altuia 
„Hristos a înviat...!". 

Cam pe la ora prânzului am fost scoşi afară, ne-am încolonat, apoi 
câte unul am trecut pe la grefă, am mai semnat câte un formular, ni s-a dat 
biletul de tren, hrana rece pentru o zi şi-am fost scoşi din lagăr. Afară nu 
ne-am mai încolonat. Am mers în grupuri de câte 3-4 inşi, discutând. Ni s-a 
dat şi un gardian, care ne-a însoțit până la gară. Cum biserica (biserica din 
Borzești — nota noastră) era aproape şi slujba învierii nu se terminase, am 
intrat înăuntru. De doi ani nu mai intraserăm în biserică. Lumea se uita cu 
multă curiozitate la noi. Eram zdrențăroşi, slabi şi tunşi. Şi-au dat repede 
seama că fuseserăm eliberaţi din lagăr. Afară, femeile ne-au oferit cozonac 
ŞI ouă roşii. 

La ora 14 ne-a sosit trenul. Gardianul încă se mai afla pe peron. 
Un ultim salut şi trenul s-a pus în mişcare. M-am aşezat lângă un călător 
care tocmai lăsase un ziar din mână. După câteva schimburi de cuvinte, 1- 
am cerut permisiunea să mă informez şi eu asupra ultimelor evenimente din 
ziar şi călătorul a încuviinţat cu politeţe. Dar, când am pus mâna pe ziar, 
am avut o puternică reacţie. Uitasem pentru o clipă că eram liber... Am 
privit îngrijorat în jurul meu să văd dacă nu cumva se afla vreun gardian 
pe-aproape. Fără să-mi dau seama, ziarul mi-a căzut din mână. Călătorului 

de lângă mine nu i-a scăpat neobservată schimbarea comportamentului 
meu... 

Am căzut pe gânduri ca într-o transă. M-am pomenit faţă-n faţă, 
la Canal, cu un coleg învăţător cu faţa plină de sânge, bătut cu cruzime de- 
un gardian pentru că-i descoperise la percheziţie un petecuţ de ziar cât 
palma, găsit de el pe şantier. 

Mi-am revenit după mai multe minute. Călătorul a îndrăznit să 
mă-ntrebe: „veniți de departe"? „Nu", i-am răspuns eu. „Vin de la 
Borzești". „Aţi lucrat cumva acolo?" „Da", i-am răspuns scurt. Aspectul 
îmbrăcămintei şi mai ales înfăţişarea mea l-au determinat pe omul de lângă 
mine să nu-mi mai pună întrebări ocolitoare, ci să meargă de-a dreptul: 

— Aţi fost cumva eliberat din lagărul de-acolo...? 

— Da, i-am răspuns din nou. 

— Ce condamnare aţi avut? 

— Am avut o condamnare de 24 de luni, cu caracter administrativ. 
Omului nu i-au mai trebuit alte detalii, ca să capete încredere în mine. 

Mi-a povestit că are şi el un frate, arestat din 1948 şi că în 
momentul de faţă se află într-o mină din Maramureş... Povestea cu fratele 
lui s-a-ntrerupt, în momentul când mi-am dat seama că trenul se-apropia de 
stația Mărăşeşti. Mi-am luat rămas bun, i-am urat călătorie plăcută, 
îndreptându-mă spre uşa de la coborâre. 

Trenul cu care trebuia să-mi continui drumul îl aştepta pe cel cu 
care venisem. Era un personal care mergea spre Galaţi. Am urcat repede, 
am mers doar zece minute şi la prima staţie, Doaga, am coborât. Până în 
satul Străjescu, acolo unde locuia mama mea, era o distanţă de 4 km. În mai 
puţin de o oră am ajuns. Am intrat în curte, apoi în casă. Mama, neavizată, 
a rămas nemişcată câteva clipe. Au urmat sărutări, îmbrăţişări şi lacrimi. 
Întrebările mamei nu mai conteneau. In noaptea ceea de 25-26 aprilie am 
dormit la mama. Dimineaţa am convins-o să meargă cu mine în Vrancea, 
acolo unde trăia soția mea, cu cele două fiice, Cornelia şi Olguţa. Tot acolo 
locuiau şi socrii mei, Ion şi Olga Dumitrescu. 

Când am intrat în Vidra, un grup de tineri cu care lucrasem la 
Căminul cultural, ei făcând parte din corul căminului, s-au arătat foarte 
sensibili la revederea noastră, însoţindu-ne până la intrarea în satul Tichiriş. 
Pe drum mi-au povestit cum, deseori, s-au certat cu securiştii locali, 
reproşându-le că, după ce-am fost arestat, activitatea la căminul cultural 
încetase pe tot parcursul absenței mele din comună. Bineînţeles că 

securitatea locală nu avea vreo vină, ordinul de arestare venind mult mai de 
„sus", dar în felul ăsta îşi mai răcoreau şi ei sufletele. 

Se-nserase binişor, când am intrat în satul Scafari, situat între 
Vidra şi Tichiriş. M-am oprit câteva minute în dreptul şcolii. De-aici 
fusesem arestat cu doi ani în urmă... 


Mihai Buracu 


EU SUNT 
SCRIBUL.. 


Mihai Buracu (1930-2011) s-a născut la Turnu Severin şi a fost unul 
din cei 11 copii ai preotului militar Coriolan Iosif Buracu, fost deputat şi 
senator din partea Partidului Naţional Ţărănesc. A fost arestat ca elev la 
Liceului „Traian Doda”? din Caransebeş, în data de 7 iunie 1949 şi 
condamnat la 2 ani de închisoare pentru apartenenţa la grupul Frăția De 
Cruce Severin, dar a executat aproape 5 ani la Caransebeş, Lugoj, 
Timişoara, Târgşor, Poarta Albă, Peninsula, Piteşti, Ghencea, Bicaz, 
Borzeşti, Oneşti. A cunoscut ororile din cadrul fenomenului Piteşti, făcând 
parte din ultimul lot torturat în celebra cameră 4 - spital. Experienţa l-a 
marcat atât de mult, încât i-a albit părul într-o singură noapte. După 
eliberare, cu mari eforturi a absolvit, la fără frecvenţă, ca şef de promoţie 

Facultatea de Filologie din laşi, secția română-istorie, şi a lucrat ca 
bibliotecar şi profesor de limba şi literatura română în Prăjeni, Coarnele 
Caprei, Cotnari, Strehaia şi, din 1967, la Liceul Economic din Turnu 
Severin. A lucrat şi ca zilier pe şantiere, încărcător şi descărcător de lemne, 
fiind şicanat şi urmărit de Securitate multă vreme după ieşirea din 
închisoare, primind interdicția de a publica (scria poezii şi texte literare). A 
fost membru fondator al PNF Mehedinţi şi senator de Mehedinţi (1992- 
1996). 
kkk 

A scris despre Fenomenul Piteşti în cartea sa “Eu sunt scribul... 
Amintiri şi poezii din închisoare”, scoasă la Editura Filos, în 2012, care 
cuprinde şi câteva amintiri din Colonia de muncă forțată de la Borzești, 
precum şi poezii scrise aici: 

“În toamna anului 1953 am plecat de la Bicaz şi, după o scurtă 
şedere la Onești, am ajuns la Borzeşti, unde mi-am încheiat periplul 
penitenciar. Aici am trecut din nou printr-un regim de exterminare datorită 
mâncării insuficiente şi lipsei de foc. Primeam la prânz și seara câte un 
polonic de apă caldă cu câteva frunze da varză plutind deasupra. Era o 
perioada grea a Războiului Rece, când a avut loc în insulele Bermude o 
conferinţă la nivel înalt, iar regimul sever aplicat nouă era un indiciu că 
lucrurile nu evoluau după cum ar fi vrut sovieticii. În interiorul lagărului s- 
a instaurat un regim de izolare pentru câteva sute de deținuți consideraţi 
periculoși. Nu mai ieșeam la muncă, iar aşa-zisa mâncare era mai mult 
decât insuficientă. Cu toate că a fost o iarnă foarte grea, cu geruri şi zăpezi 
mari, nu ni se făcea nici foc în barăci. 

După câteva luni de izolare şi regim de exterminare s-a produs pe 
neaşteptate o schimbare în modul în care eram trataţi. Într-o dimineaţă, 
gardianul ne ordonă “Drepţi!” şi în baracă intră comandantul însoţit de doi 
ofiţeri şi de fostul şef de brigadă de la Bicaz, ajuns acum şef al spitalului 
aflat în incinta lagărului Borzeşti. Ne-am aliniat conform ordinului dat şi 
comandantul cu însoțitorii lui au trecut prin fața rândurilor noastre. 
Deţinutul medic se uita la noi cu atenţie, arăta cu degetul, iar cel vizat ieșea 
afară din rând şi i se spunea să-şi facă bagajul. Degetul arătător s-a oprit şi 
asupra mea. După ieşirea din baracă, am fost dus şi internat în spital, unde, 
spre marea mea surpriză, am fost supus unui regim cu totul neobişnuit de 
supraalimentare. Dimineaţa, după gamela cu terci, primeam o ceaşcă de 
lapte cald și o lingură cu miere. La prânz, tot ca supliment, primeam câte o 
bucată de carne prăjită în sânge. La scurt timp am înţeles că celor slăbiți, cu 

înfăţişare cadaverică după anii de detenţie, urma să ne refacem măcar sub 
aspectul înfățişării, în vederea unei apropiate eliberări. 

La jumătatea lunii aprilie au început plecările din lagăr, la câte 2-3 
zile, în loturi de aproximativ 100 de deţinuţi. (...) 

Am ieşit şi eu pe poarta lagărului în ziua de 21 mai 1954, de Sfinții 
Constantin şi Elena. În această zi m-am născut pentru a doua oară. Seara 
târziu, după ora 22, înainte de a fi duși la gară, comandantul lagărului ne-a 
ținut un scurt discurs. Lotul respectiv, printre ultimele eliberate în 
primăvara acelui an, era format din peste o sută de deţinuţi şi, în esenţă, ni 
s-a spus că am fost pedepsiți suficient pentru sentimentele dușmănoase 
nutrite față de regimul popular și că societatea ne oferă şansa de a ne 
reabilita prin muncă cinstită în regim de libertate. Singura condiţie 
exprimată pe un ton imperativ în discursul comandantului a fost aceea de a 
nu spune nimănui unde am fost şi prin ce am trecut. 

Am întipărit în conştiinţă cele spuse de comandantul lagărului de la 
Borzești şi ani de zile după aceea grija mea de căpătâi a fost să păstrez 
această taină pentru mine şi pentru cei foarte apropiați mie. Soarta m-a 
favorizat, pentru ca ceea ce am realizat în viaţa mea s-a datorat acestei 


impuse prudențe. Am reuşit să termin facultatea din laşi, depășind condiția 
de bandit. (...)” 


Rugăciune 


Întorşi de departe, cu inima frântă, 
Mi-e gândul la cei ce s-au dus. 
Rugămu-Te, Doamne, adu-ni-i de sus 
Părtaşi pentru ziua cea sfântă. 


Cu Duhul vom trece în chip de lumină 
Prin ţara cu bocete multe 

Şi-n ceasul acesta vor sta să asculte 
La veacul ce încă suspină. 


Şi-n zborul albastru de peste morminte, 
Prin ţarini cu gropi fără nume, 

Durerea din ochii cernitelor mume 

Vor strânge-o în palma fierbinte. 


Şi-ntorşi întru Tine, sub bolta-nserării, 

Ca-n mâini nevăzute de-arhangheli 
Va arde lumina în sfintele candeli, 
Umplute cu lacrima țării. 


(scrisă în drum spre Bucureşti, la ieşirea din lagărul de muncă 
Borzești, în noaptea de 21/22 mai 1954) 


Poezia a fost pusă pe note și înregistrată de Grupul Psaltic al 
maicilor de la Mănăstirea Diaconești, comuna Agăş, judeţul Bacău. 


Pintilie Iacob 


Pintilie Iacob s-a născut la data de 18 iunie 1928 în satul Pilipăuţi, 
comuna Lunca, plasa Herţa, judeţul Dorohoi. A fost arestat în anul 1948, în 
ultima clasă de liceu, pentru apartenenţa la Frăţiile de Cruce. A fost 
condamnat la șase ani, pe care i-a executat la Canal şi în domiciliu 
obligatoriu. Eliberat în 1956, este rearestat în 1959, fiind condamnat la 
douăzeci de ani muncă silnică pentru crimă de uneltire. Spaţii de detenţie: 
Securitatea Rahova, Jilava, lagărele din Balta Brăilei, etc. 

kkk 

Şi-a prezentat propriul calvar în cartea “Băjenie şi surghiun”, 

apărută la Editura Dacia, în 2001, din care redăm fragmentul de mai jos: 


98 


Lagărul Oneşti 


În după-amiaza zilei de 29 august toată colonia a fost încolonată 
într-o coloană lungă de aproape un kilometru şi, la comanda “ia pe cinci şi 
ține-aproape”, am pornit pe jos spre Poarta Albă unde ne aştepta o garnitură 
de tren cu vagoane de marfă închise şi acoperite, cu ferestrele sus, ca să nu 
putem privi prin ele, dar prevăzute cu plasă de sârmă ghimpată. Deplasarea 
noastră la Poarta Albă a fost o demonstraţie de forță a securităţii. Escorta 
care ne însoțea era formată dintr-o maşină tip Jeep cu ofiţeri, care mergea 
înaintea coloanei; de o parte şi de alta a drumului ne flancau ostaşi din zece 
în zece metri cu arma în mână, gata oricând să tragă, iar în spatele coloanei 
alţi ofiţeri care supravegheau escorta. Ca o încoronare a vigilenţei securiste, 
un ofiţer mergea pe motocicletă pe o parte a coloanei întorcându-se pe 
cealaltă parte, pe tot parcursul deplasării. Mi s-a părut puţin caraghioasă 
această manifestare de vigilență, dar era un prilej pentru ei de a-şi 
demonstra ataşamentul faţă de superiori. 

Ajunşi la Poarta Albă am fost urcați câte 50 de deţinuţi în fiecare 
vagon. În vagoane erau aşezate într-un colț câte 50 de pâini şi doi ardei 
graşi pentru fiecare, ca hrană rece în seara respectivă şi a doua zi. De 
asemenea, fiecare vagon avea un butoi cu apă de băut şi cu o cană, iar în 
celălalt capăt al vagonului se afla o tinetă pentru murdărie. Din vagon 
zăream printre crăpăturile scândurilor şi alte coloane de deţinuţi care 
soseau şi erau urcați în vagoane. Erau deţinuţi de la Midia, din Castelu şi, 
probabil, din Peninsula. Cu toate antenele noastre îndreptate spre a afla în 
ce direcţie vom pleca, nici unul dintre deţinuţi n-a putut afla destinaţia. 
Singurul lucru de care eram convinşi era acela că se încheia un capitol din 
viaţa noastră de deţinuţi şi plecam cu speranţa că oriunde am pleca, nu 
poate fi mai rău ca la Canal, unde munca la pământ, mai ales în condiţii de 
muncă forţată, era istovitoare. Canalul rămânea în urma noastră din punct 
de vedere geografic, dar şi ca timp. (...) 

Aproximativ pe la miezul nopții, trenul al cărui capăt nu se vedea 
din cauza numărului mare de vagoane, a pornit din gara Dorobanţu. Trenul 
a circulat cu o viteză de accelerat toată noaptea, fără oprire. Spre ziuă s-a 
oprit circa jumătate de oră undeva în câmp, fără să ne dăm seama unde 
suntem. A doua oprire a fost în Tecuci. Acest lucru l-am aflat întrebându-l 
pe ceferistul care verifica frânele trenurilor, şi tot el ne-a spus că destinaţia 
trenului era Oneşti. La Oneşti am ajuns la timpul amiezii, dar am fost 
debarcaţi după câteva ore de aşteptare. 

Noul lagăr era în plină organizare de şantier. Comandant al 
lagărului era căpitanul Timofte. Aici am primit înştiințarea că mi s-a 
prelungit pedeapsa administrativă cu încă 12 luni. Tot timpul cât am stat în 
Oneşti am lucrat în construcții, diverse munci de zidărie, dulgherie şi alte 
munci necalificate, dar incomparabile cu cele cu roaba de pe Canal. Ca 
zidar am lucrat la tencuirea barăcilor care se construiau şi mult timp la 
Rafinăria Oneşti, a cărei construcţie începuse atunci. 

Iarna lui 1953-54 a fost una foarte grea, cu multă zăpadă şi cu 
geruri de până la minus 30-33*C. Într-una din aceste zile am fost aduşi în 
interiorul coloniei mai devreme decât normal, pe la ora 14, din cauza 
gerului cumplit, la cererea comandantului escortei. Ostaşii de pază aveau 
posturi fixe şi, chiar dacă aveau şube pe ei, fiind în câmp deschis nu mai 
rezistau gerului. Noi deţinuţii eram avantajaţi faţă de ostaşi fiindcă ne 
puteam mişca datorită muncii pe care o făceam şi uneori puteam intra în 
baracă unde se lucrau prefabricatele, iar acolo se făcea foc ca să nu îngheţe 
betonul ce se turna. 

În ziua când am venit în colonie mai devreme am văzut cum a murit 
în faţa mea un deţinut. Cetăţeanul era bolnav de inimă. Zăpada era foarte 
mare şi viscolea. Ostaşii şi şeful de escortă țipau la noi să mergem mai 
repede. Cei mai tineri dintre noi puteam rezista la mersul acesta anevoios 
prin troianul de zăpadă, dar cei mai bătrâni mergeau mai greu. Când am 
ajuns în baracă, începusem să mă dezbrac şi m-am urcat la locul meu de la 
etajul priciului. În urma mea a intrat şi omul de care vreau să povestesc. 
Locuia şi el tot la etajul priciului, vizavi de mine. Când a pus mâna pe prici 
ca să se urce, n-a mai apucat să pună şi piciorul că a căzut jos ca un 
buştean. Grupa de deţinuţi în care era el şi cu care dormea pe acelaşi prici, 
era o grupă de maghiari. Unul dintre ei, care era medic, văzând situaţia a 
mers repede la infirmerie şi a revenit în scurt timp cu medicul, tot deţinut, 
care avea în mână câteva fiole şi o seringă. I-a făcut o injecție în inimă 
chiar medicul maghiar, dar era prea târziu; el era deja mort. Medicul a făcut 
şi el semn că bolnavul a murit. S-au adunat toţi maghiarii din baracă în 
jurul celui mort. Printre ei era şi un preot şi au făcut o rugăciune pentru cel 
plecat. L-au pus într-o pătură, l-au dus la infirmerie şi dus a fost. Cât a ţinut 
gerul n-am mai fost scoşi la lucru, cam vreo lună de zile. 

Spre primăvara anului 1954 conducerea lagărului a făcut o nouă 
redistribuire a deţinuţilor, de data asta după culoare politică. Pe legionari i- 
au băgat într-un ţarc de sârmă, separați de restul deţinuţilor, la fel ca la 

Midia, iar deţinuţii din partidele istorice au fost izolaţi în alte barăci, dar 
fără gard de sârmă, ci împreună cu restul celor fără culoare politică. 

Cei izolaţi în gardul de sârmă ghimpată şi care nu beneficiau de 
dreptul la pachete, au fost ajutaţi mult de Râmboiu Septimiu din Cluj, un 
om dinamic şi curajos, care-i aproviziona în timpul nopții cu pâine 
colectată de la deţinuţii din afara ţarcului. 

Noi cei tineri, arestaţi din 1948, am fost consideraţi fără culoare 
politică şi am rămas în afara celor două categorii, legionarii şi partidele 
istorice. 

De grupul nostru de tineret era foarte ataşat Stan Tache, fost şef al 
poliţiei în timpul lui Antonescu la Brăila. (...) 

În urma redistribuirii făcute în lagărul Oneşti şi a mai multor 
eliberări de deţinuţi administrativi, multe locuri de muncă din interiorul 
coloniei au fost descompletate. În felul acesta am ajuns şi eu muncitor la 
bucătărie, unde am lucrat vreo trei săptămâni. Munca mea se reducea la 
mestecatul în cazane cu lopata, ca să nu se prindă arpacaşul sau terciul de 
fundul cazanului. Alte munci din bucătărie erau spălatul cazanelor şi al 
hârdaielor cu care se căra mâncare la barăci. Când era un volum mai mare 
de muncă, veneau echipe din colonie să ne ajute la curăţat cartofi, varză sau 
morcovi. 


Lagărul Borzeşti 


Eliberându-se aproape la două-trei zile câte un lot de deținuți cu 
pedepse administrative, numărul deținuților se împuțina. Cei care mai 
rămăseseră am fost toți transferați în lagărul Borzești, o subunitate a 
lagărului Oneşti. Aici am fost amestecați fără a se mai ține cont de culoarea 
politică. Acest lucru s-a petrecut prin luna mai 1954. Cât timp am stat la 
Borzeşti, deținuții n-au mai fost scoşi la muncă. Eram toți pe picior de 
plecare fiindcă aproape zilnic se mai elibera câte un lot mai mare sau mai 
mic. Pe la jumătatea lui iunie 1954 au venit câțiva ofițeri de securitate şi ne 
chemau la birourile coloniei unde ni se completa o fişă cu datele personale 
declarate de fiecare şi confruntate cu datele dintr-un dosar alăturat. Cum 
eram la aceeaşi masă cu ofițerul respectiv, unul în faţa celuilalt, trăgeam cu 
coada ochiului la ceea ce scria el acolo, trebuind să citesc de-a-ndoaselea 
scrisul lui nu prea citeț. Pe fișa respectivă am descifrat sigur cuvintele 
"raionul Călăraşi" şi "comuna Olan". Revenind între deținuți şi povestindu- 
le ce am putut eu să observ, cei care mai cunoșteau regiunea nu auziseră de 

acest nume de comună. Adevărul era că eu nu putusem citi bine, fiindcă 
satul se numea Olaru şi nu Olan, care practic nu exista. Și satul Olaru era 
un sat nou format din deportații bănăţeni duşi în Bărăgan și care nu exista 
înainte de comuniști, iar ceilalți n-aveau de unde să-l cunoască. Alții care 
au fost chemaţi odată cu mine au aflat mai sigur denumirea localității unde 
urmau să fie trimiși. 


În Domiciliu obligatoriu (DO) 


În ziua de 27 iunie 1954 am fost citiţi pe o listă toţi cei ce urma să 
fim trimiși în DO şi duşi la Miliția din Oneşti. Aici ni s-au comunicat 
localităţile unde ni s-a fixat DO și unde vom fi trimiși. Întrebat de noi, 
comandantul miliției ne-a spus că fiecare va fi liber pe o rază de 15 km şi 
că vom lucra fiecare în domeniul în care este pregătit. Altă cacealma 
comunistă. La Miliția Oneşti, cât timp ni s-au pregătit foile de drum eram 
liberi prin curte şi ni s-a dat ziarul Scânteia să-l citim. Inginerul Tache 
Funda care mergea cu noi împreună în comuna Fundata, de a cărei 
coincidență cu numele său noi făceam haz, a luat primul ziarul şi l-a 
deschis la ultima pagină. Primul titlu pe care l-am citit şi care era scris cu 
litere mari, se intitula: "Jos mâinile de pe Guatemala!", în care era vorba 
despre nu ştiu ce amestec al nord-americanilor în problemele interne ale 
Guatemalei. Evenimentul era deosebit pentru noi deţinuţii, fiindcă după ani 
de zile puteam citi un ziar întreg, fără a ne păzi ca vreun milițian ne prinde 
citind. După încheierea formalităţilor, am pornit încolonați spre gară, 
însoțiți de doi milițieni care aveau la ei foile noastre de drum şi care au 
mers cu noi până la Călărași. Călătoria cu trenul personal până la Bucureşti 
a ținut toată noaptea. Plecarea din Oneşti s-a făcut aproape către seară și, 
din tren, îi vedeam pe cei din colonia Borzești cum se pregăteau pentru 
numărătoarea de seară pe platou. De la geamul vagonului le-am făcut 
semne de salut cu batistele ca să vadă şi ei că plecăm la destinația 
cunoscută. Ei ne-au răspuns prin ridicarea bonetelor şi cipilicilor de pe cap. 
Recepționaseră salutul nostru, mai ales că nici un deţinut nu pierdea ocazia 
de a privi spre tren, cu speranța că într-o zi îi va veni şi lui rândul să fie 
eliberat. 

Dan Ion 


\ 


Dan Ion, zis a lui Nicuță (1902-1984), fost primar, a trăit în 
Mândra, jud. Făgăraş, în casa de la numărul 45. Toată lumea îl ştia ca pe 
prietenul cel mai bun a lui Horia Sima. Toată lumea îl respecta, indiferent 
dacă erau pro sau contra legionari. A rămas vorba că, dacă legionarii 
rezistau la conducerea României, Ion a lu Nicuţă, țăranul din Mândra, ar 
fi ajuns Ministrul Agriculturii. Pe unde a trecut, Ion Dan a lăsat loc de 
„Bună ziua”. Cheptarul, recalul, cioarecii şi căciula l-au însoţit la biserică 
până-n ultimele zile. 


Dan Ion s-a născut în comuna Mândra, jud. Făgăraş, în anul 1902, 
6 ianuarie. A terminat şcoala, de 6 clase, în 1914. 

Devine simpatizant al Mişcării Legionare încă din anul 1928. L-a 
înfiinţarea Gărzii de Fier a candidat la alegeri pe listele acesteia. A 
candidat la următoarele alegeri în gruparea Corneliu Codreanu - Garda 
de Fier, iar după ce aceasta a fost desființată şi a apărut Partidul Totul 
pentru Țară, în 1937, s-a înscris în acesta. 

A făcut armata şi a fost ulterior concentrat la batalionul 3 Vînători 
de Munte din Braşov. A fost pe frontul din Crimeea. 

Din 1948 este dus la Siguranţa din Braşov, apoi la Făgăraş, Aiud, 
Capul Midia, Borzești, Onești, şi din nou la Brasov şi Codlea, de unde 
a fost eliberat pe 28 noiembrie 1955, după 8 ani de detenție. 

Actul de acuzare spunea în concluzie că având în vedere că a avut 
rol conducător în Mișcarea Legionară, a contribuit la fascizarea ţării şi 
implicit la războiul contra popoarelor paşnice ale Uniunii Sovietice. 

kkk 

Din memoriile sale, rămase în manuscris, dar publicate de rude şi 
prieteni pe internet, redăm fragmentul legat de perioada încarcerării de 
la Borzești şi Oneşti: 

În vara anului 1953 eram în curte, gata aliniaţi să intrăm în Canal. 
Auzim că încep toate locomotivele să fluiere fără întrerupere. Un fel de 
urlet. Ne gândeam și ne întrebam unii pe alţii ce o fi. A trecut timpul de 
plecare și noi eram tot în curte. A venit și schimbul care lucra noaptea. 
Aceştia ne-au comunicat că s-a oprit lucrul la canal. Scăpasem de 
moarte. 

În ultimul timp eram sef de echipă la liniile de 30 — 40 m în ecluza 
pentru macarale. După câteva zile am început demontarea liniilor, 
aducerea materialelor de pe canal şi scoaterea lor pe deal. În vara 
aceasta, într-una din zile, câțiva dintre noi am fost transportați la colonia 
Peninsula, unde am găsit mulți făgărăşeni cunoscuți. (...) 

De aici am plecat la Borzești, unde am lucrat la un detaşament 
care ridica un garaj mare şi a bătut fundația la două blocuri pe planul 
cărora scria "Blocuri de intervenţie”. Eram întreţinuţi de societatea 
„Energo construcţii” care ne alimenta mult mai bine decât la canal. Aici 
m-am refăcut. 

Am avut vorbitor. Au venit fiicele mele, Valerica şi Marioara. La 
plecarea mea de acasă, Valerica era căsătorită, pe Marioara o lăsasem de 
12 ani, acum avea 18. Când am intrat în baraca aranjată pentru vorbitor, 
baracă ce era prevăzută cu un coridor format din două rânduri de sârmă 
cu ochiuri între care se plimba un milițian, am văzut că vine către mine 
o domnişoară. Am crezut că vine către altcineva şi am plecat mai 
departe. În acel moment a strigat: „Tată, nu mă mai cunoşti?” Imediat 
am văzut-o şi pe Valerica, pe care am recunoscut-o. Nu le mai văzusem 
de peste şase ani. M-am bucurat foarte mult. S-au bucurat şi ele că sunt 
sănătos. Apoi nu ne-am mai văzut vreme de doi ani. 

Aici am lucrat până în iarnă când a căzut zăpada cât sârmele care 
înconjurau lagărul. Într-una din zile ne-au oprit de la lucru, ne-au băgat 
în dormitoare şi ne-au dat numai zeamă de varză acră. În câteva 
săptămâni am ajuns să nu ne mai putem scula de pe prici. Când încercai 
să te ridici, ameţeai. Au urmat tot felul de verificări şi mutări. Pe unii i- 

au eliberat. Când am plecat de la Aiud şi am ajuns la Ghencea mi s-a 
comunicat că mai am o pedeapsă administrativă de doi ani. Când am 
fost dus de la Canal la Borzești mi s-a comunicat că mi s-au mai dat 
cinci ani, ca să fie, să nu se gate. Am stat aici uitaţi, când la Oneşti, când 
la Borzești. Vara mai eram cam două sute de deţinuţi. Am fost așezați în 
capătul unei barăci, în două dormitoare. Eram ca sardelele. Nu puteam 
sta decât în chiloti, îngrămădiţi aproape unul peste altul. Împreună cu un 
prieten am găsit un pat cu etaj, aproape de ușă. Credeam ca aici va fi 
mai bine, mai mult aer. Prietenul sta jos, iar eu la etaj. Când m-am urcat 
prima dată mi s-a făcut rău. M-am dat jos, am mers la spălător şi m-am 
spălat. M-am urcat din nou, dar iar mi s-a făcut rău şi m-am dat jos. M- 
am urcat a treia oară, dar când am vrut să mă dau jos mi-am pierdut 
cunoştinţa şi am căzut cu capul în jos pe ciment. Noroc că un cunoscut 
din Vaslui, Smeu, care dormea, a strigat: „Săriţi că moare nea Dan!” Au 
sărit toți în sus. Eu nu mai respiram. Printre cei din baracă erau trei sau 
patru medici, dar în grabă nu ştiau ce să-mi facă. Atunci Sandu din 
Craiova, a strigat la ofiţerul de serviciu să aducă pe doctorul Niţă din 
Craiova, care era izolat undeva. Când l-au adus, el m-a înţepat cu un ac 
în mușchiul de la burta şi acesta a reacționat. Doctorul a strigat la 
ofițerul de serviciu să aducă o anumită injecție, întru-cât nu sunt mort. 
Mi-a adus injecția de la infirmeria dreptului comun și imediat ce mi-a 
administrat-o am răsuflat adânc şi m-am trezit. Plângeau toți din jurul 
meu şi spuneau că au crezut că nu mă mai scol. Mi s-a făcut o gaură în 
cap pe care o s-o port cât voi trăi. 

Am fost dus la infirmerie unde am stat o lună de zile. Nu puteam 
sta cu capul pe pernă, dormeam răzimat de perete. După o lună m-am 
făcut mai bine şi am trecut în ţarcul unde erau politicii. Într-una din zile 
a venit medicul Oancea de la drept comun, ca cel care mă tratase, și m-a 
întrebat cum mă mai simt. l-am spus că mă simt binişor. Cineva din cei 
de faţă i-a zis: „Dacă îl cunoşti pune-l la meniu cu TBC-iştii, să se mai 
refacă.” Doctorul mi-a promis că aşa va face, însă a doua zi am plecat cu 
duba la Brașov. 

Despre poetul Lucian Valea 


Scriitorul, poetul, publicistul şi istoricul literar Lucian Valea, 
pseudonimul literar al lui Alexandru Astăluşiu, (4 martie 1924, Şant, 
judeţul Bistriţa Năsăud - 4 aprilie 1992, Bistriţa) este fiul Ioanei şi al lui 
Alexandru Astăluşiu, învăţător. Şi-a oficializat pseudonimul în 1957. 
Urmează şcoala primară la Sângeorz Băi (1931-1935), liceul la Bistriţa 
(1935-1938), Cluj (1938-1940) şi la Braşov (1940-1943), unde îşi ia 
bacalaureatul. 

În 1939 debutează la ziarul „Tribuna" cu un poem dedicat poetului 
Jon Moldoveanu, iar editorial în 1941 cu placheta Mătănii pentru fata 
ardeleană. În 1942-1944 lucrează ca redactor la „Gazeta Transilvaniei" şi 
în 1945-1946 ca profesor la Năsăud. În 1943 se înscrie la Facultatea de 
Drept din Bucureşti, dar e încorporat şi trimis la Şcoala de Ofiţeri de 
Rezervă din Câmpulung. 

Între 1945 şi 1949 urmează Facultatea de Litere şi Filosofie. În 
1950 este arestat pe motive politice şi condamnat la muncă silnică pe viaţă, 
dar execută numai 5 ani, pe şantierele-penitenciare de la Bicaz şi Oneşti- 
Baraj. După eliberare lucrează ca muncitor necalificat, metodist, profesor 
secundar la Timişoara. Îşi ia licenţa în 1960, apoi este lector universitar la 
Bacău (1962-1963), din nou profesor secundar la Darabani (1963-1966), 
muzeograf la Muzeul Regional Suceava (1966), revenind ca profesor la 
Darabani (1967-1969). Numit, la Botoşani, director al Casei Judeţene a 
Creaţiei Populare, apoi al Şcolii Populare de Artă, funcţionează aici până în 

1971, interval în care inițiază şi organizează, la Botoşani şi Miorcani, 
Colocviile „Ion Pillat". 

Membru al Uniunii Scriitorilor din România, membru în comitetul 
de conducere al Asociaţiei Scriitorilor din laşi. A fondat în 1983 Caiete 
botoşănene, publicaţie apărută iniţial în cadrul revistei Ateneu (Bacău). A 
condus Cenaclul literar „Mihai Eminescu” din Botoşani (1968-1982). 
Figurează în volume colective de versuri: Peisaj sucevean (Suceava, 
1967), Viori Moldave (Botoşani, 1969) şi în antologiile: O mie şi una de 
poezii româneşti (Bucureşti: Du Style, 1997), Antologia poeziei 
româneşti culte de la Dosoftei până în 1993 (Bucureşti: Teora, 
1998), Poezia pădurii (ed. a 2-a; Bucureşti: Orion, 2001), Altare (Botoşani: 
Geea, 2007). 

Mai este prezent de-a lungul timpului în publicațiile „Ardealul", 
„Claviaturi", „Dacia rediviva", „Plaiuri năsăudene", „Tribuna literară" 
(Bucureşti), „Vremea nouă literară" (Buzău), „Gândirea", „Revista 
Fundațiilor Regale", „Zarathustra", „Universul literar", „Cuvântul literar", 
„Luceafărul" (Sibiu) etc. Din 1955 îşi publică versurile şi articolele în 
„Scrisul bănăţean", semnând Marian Virgil, în „România literară", 
„Luceafărul", „Iaşul literar”, „Clopotul" (Botoşani), unde iscăleşte şi 
Valeriu Leonte, etc. 

Primele volume de versuri ale lui Valea, Măzănii pentru fata 
ardeleană şi Întoarcerea lângă pământ (1942), marcate de nostalgia 
Transilvaniei, sunt înrâurite de stilul incendiar şi vindicativ al lui Aron 
Cotruş. 


Pentru Arhanghelii care au căzut 


Doamne, pentru Arhanghelii care-au căzut 
Ca o Bună Vestire peste ţară, 

Să-şi risipească tinereţea-n lut, 

Te-ndură şi le dă Vecia scut 

Şi-n cerul Tău le-aprinde-o stea de pară. 


Pentru Arhanghelii care-au căzut, 
Să ne rugăm în fiecare seară. 


Pentru Arhanghelii ce-au poposit, 
Venind din depărtări pe-ntinse ape, 

Pe plaiul ţării, trist şi cotropit, 
Fă să le fie somnul liniştit 
Şi cerul Tău li-l scutură pe pleoape. 


Pentru Arhanghelii ce-au asfinţit 
Să ne rugăm cu frunțile plecate. 


Pentru Arhanghelii cu frunți de ger 
Şi-n suflet cu toți crinii primăverii, 
Scrie şi Tu cu stele mari pe cer 

Că neamuri cu eroi ca ei nu pier 

Şi că sunt hărăzite Învierii. 


Pentru Arhanghelii cu frunți de ger 
Să ne rugăm cu şoaptele tăcerii. 


Pentru Arhanghelii cu zborul frânt 
În două pentru neam şi libertate, 
Fă să răsară, Doamne, din pământ, 
O floare cum pe lume nu mai sunt, 
Cu roua numai stele nestemate. 


Pentru Arhanghelii ce nu mai sunt 
Să ne rugăm în fiecare noapte. 


Iar pentru Iuda care s-a vândut 

Cum stă în umbra neamului la pândă, 
Cu gura gata iar pentru sărut, 

Strângând arginţii morții-n pumnul slut, 
Ca hiara hăituită şi flămândă, 


Deschide, Doamne, iadul Tău temut 
Şi-aruncă cea mai groaznică osândă. 


Şi cel mai blestemat copac cu ramuri 

Grumazul lui să-l legene cu sfoara, 

Să ştie toţi acei ce-i poartă hramul 

Care-i destinul celor ce-şi vând neamul 

Şi soarta celor ce-şi trădează Țara. 


Iar pe Arhanghelii fără prihană 
Care-au intrat înalt în Veşnicie, 

În suflet să-i păstrăm ca pe-o icoană, 
Furtună în a inimii bulboană 

Şi peste rana Ţării, Apă Vie." 


Eliberată de această influenţă, poezia de după 1970, când scriitorul 
reintră în circuitul literar, va păstra totuşi până la sfârşit o notă mesianică. 
Valea scrie, cu începere de la Întoarcerea lui Don Quijote (1972), o poezie 
a bucuriilor vieții trăite sub raza luminii astrale. 

Ca istoric literar, caută să restituie polemic în Coşbuc în căutarea 
universului liric (1980) chipul originar al lui Coşbuc. Volumul 
memorialistic Oameni pe care i-am iubit (1977) evocă chipuri de scriitori 
pe care i-a cunoscut (de la Liviu Rebreanu şi Lucian Blaga la Octav Şuluțiu 
şi Dinu Pillat), pe fundalul familiarizării cu opera acestora şi al devoţiunii 
pentru frumos. 

Apărută postum Generaţia amânată (2002) este „biografia unei 
generaţii şi istoria literară a unei epoci”. „Generaţia amânată" cuprinzând 
scriitori născuţi între 1918 şi 1925, s-a afirmat între 1938 şi 1948 şi s-a 
definit în raport cu „trei momente istorice cruciale": Dictatul de la Viena, 
guvernarea legionară şi războiul început în 1941, evenimente având ca 
reacție literară antifascismul, „transilvanismul" şi opoziția faţă de cultura 
oficială. 

Kk k 

Mihai Rădulescu (scriitor, 1936 — 2009), într-o discuție, publicată 
pe internet, cu fostul deținut politic Ioan (Ninel) Oancea (cu care a fost 
coleg la Liceul Matei Basarab), ne arată cum acesta la cunoscut pe poetul 
deținut Lucian Valea: 


- "De fapt, ai pomenit că ați fost împreună în lagăr. Dar mai departe nu mai 
ştiu nimic." 

- "Am fost colegi în lagărul de la Oneşti", îmi lămuri nedumerirea 
menționată mult mai sus. 

- "Acolo cum ai ajuns?" m-am interesat, cunoştinţele mele despre 
suferințele sale rămânând foarte sărace. ÎI ştiusem doar robotind în infernul 
de pe litoral. 

- "Am venit dintr-unul din lagărele de la Canal", zise ca şi când mi-ar fi 
citit gândul. "Mai precis, de la Coasta Galeş." Îşi trase sufletul, ca înaintea 
unei recuperări a timpului de odinioară. "Plecasem de acolo în primăvara 
anului 1953, cu destinaţia Oneşti. Pe lângă acest lagăr, la un moment dat, s- 
a instituit o anexă, un lagăr mai mic, de circa 500 deţinuţi, pe când Onegştiul 
cuprindea câteva mii. Noi  denumeam anexa:  Oneşti-Baraj." 
- "Apucase să se înfiinţeze când v-au cărat acolo?" 
- "Nu. După." Zâmbi uşor batjocoritor, pregătindu-se să-mi înfăţişeze o faţă 
a lucrurilor pe care se aştepta să nu o cunosc. "E interesant că Oneşti-Baraj 
a reprezentat, în momentul întemeierii, o dovadă a emancipării naționale a 
securităţii! ..." 
Cu adevărat am amuţit. Constatând cu o satisfacție abia înflorindu-i la 
colțul gurii efectul cuvintelor sale, mă lăsă să plutesc perplex în 
dezorientarea provocată chiar de el, după care mă scoase la mal cu 
explicaţiile: 
- "Da, pentru că Oneşti, lagărul cel mare, se găsea sub administraţia unui 
“sovrom”. La câteva luni de la sosirea noastră, s-au pus bazele lagărului 
mic, de la Oneşti-Baraj, subvenţionat de întreprinderea românească 
"Energoconstrucţia”. În acest al doilea lagăr l-am cunoscut pe Lucian 
Valea. Am petrecut împreună toamna lui 1953 şi iarna spre ‘54. Poetul nu 
venise cu noi de la Canal ci, anterior, muncise la Bicaz. Atât am aflat 
despre temniţele lui. Fusese luat în braţe de către un grup de tineri de care 
eram aproape nedespărțit eu însumi. A jucat un rol destul de proeminent în 
a ne susține moralul şi a ne pune la dispoziţie un exemplu de calitate şi 
integritate." 
- "Prietenii tăi tineri făceau parte din vechiul lagăr sau proveneau, ca şi 
tine, de la Canal?" - "Unii veneau de la Canal; alţii de la Bicaz. Indiferent 
că ne cunoşteam anterior sau nu, amiciţiile dintre noi se legau repede, 
pentru că nici unul nu eram viciat. Nu ajunseserăm prin locuri unde să ne 
pervertim sufletele. Eram sinceri, eram..." 
- "Vorbeşti de reeducări", încerc să ghicesc, dând glas bănuielilor mele. 
"Da. Nu trecuse nici unul dintre noi prin reeducării şi nici nu se 
exercitaseră asupra noastră presiuni de mare anvergură." 
- "Dormeaţi toţi în acelaşi dormitor sau cum de vă legaseţi aşa de strâns?" îl 
întreb. 
- "În orice colonie de muncă - aşa se numeau lagărele în timpul acela -, 
tinerii, indiferent că erau aduşi din locuri diferite, că se cunoşteau dinainte 
sau nu se cunoşteau, la scurt timp se adunau în mici grupuri, sfârşind prin a 

se întâlni în aceeaşi brigadă. Bineînţeles că această mână de indivizi nu era 
foarte numeroasă, întrucât nici tinerii din lagăre nu erau mult prea numeroşi 
la acea dată. Dar exista o comuniune de vârstă, de perspectivă... Mă rog, e 
greu de definit ce ne atrăgea unii către ceilalţi. Însă dacă în cazul unei 
măsuri forte a administraţiei ne pomeneam împrăștiați, peste câteva luni ne 
regăseam iarăşi împreună, în aceeaşi brigadă şi, desigur, în aceeaşi 
prietenie. 
- "Lucian Valea făcea parte din aceeaşi brigadă cu voi?" 
- "Da, era cu noi", îmi răspunde: adică se găsea în aceeaşi brigadă cu ei. 
- "Cine l-a invitat în brigada voastră, ţii minte?" 
- "Nu. Aş putea mai curând spune că noi am ajuns întâmplător în brigada 
unde se afla şi el." 
- "Cum arăta, Ninele? Te-a impresionat prin înfăţişare sau cum?... 
- "La acea vreme era un bărbat potrivit de statură, un ardelean chipeş. Nu 
numai că era frumos, dar era şi foarte instruit. Cu o cultură neobişnuită." 
- "Cam ce vârstă avea Lucian Valea când l-ai întâlnit în lagăr?" 
- "Între 30 şi 40 ani. Nu pot preciza. Cred mai degrabă că era un om între 
33 şi 34 ani. Insist că era foarte plăcut la vedere, vorbea deosebit de 
frumos, logica lui nu lăsa descoperită nici cea mai mică fisură şi punea 
mult suflet în cele spuse. Desigur, era poet. Şi am înţeles că poeţii au 
anumite trăiri mult mai intense decât oamenii normali. De aceea e posibil 
ca uneori constanţa lor în atitudini să mai fie pusă în discuţie. Pentru că ei 
sunt foarte receptivi la influenţe şi pot să treacă uneori de la un sentiment la 
altul cu destulă uşurinţă." 
- "În ce măsură lucrurile i se potriveau şi lui Lucian Valea?" 
- "L-am întâlnit pe Valea şi după ieşirea din închisoare", se grăbeşte să-mi 
dea răspunsul cel mai limpede pe care-l găseşte la o întrebare devenită 
esenţială tocmai datorită insistențelor cu care mi-a lămurit ceea ce, desigur, 
păreau slăbiciuni categorice ale poeţilor. "E cu putinţă să fie astfel fiindcă a 
observat că am fost unul dintre aceia care am ţinut mult la el, l-am apreciat 
poate cel mai mult din grupul nostru. M-am revăzut cu Lucian Valea; de 
data aceasta n-aş mai putea preciza anul când s-a petrecut evenimentul. În 
orice caz, la câţiva ani, cel mult, de la eliberare, l-am revăzut în Bucureşti." 
- "Întâmplător?" 
- "Ne-am căutat. Mai bine zis, el ştiind sau aflând adresa mea, m-a 
contactat. Ne-am revăzut", insistă. "Pentru mine a fost o mare bucurie. În 
continuare, a ţinut să-l întâlnească pe tatăl meu, căruia, cum este firesc, eu 
îi vorbisem despre el şi care, aprioric, avea o stimă specială pentru domnul 

Valea. La fel şi poetul, din cât mă cunoscuse pe mine, dobândise dorinţa de 
a face cunoştinţă şi cu tatăl meu. Discuţia dintre ei a fost plăcută, iar într-un 
punct a fost foarte-foarte precisă. Valea l-a întrebat pe tatăl meu: "Domnule 
Oancea, suntem în anul..." (Putea să fie *55, ‘56, mă rog, nu mai ţin minte. 
Va să zică, l-a întrebat:) "Domnule Oancea, pe mine ei mă cunosc" (Se 
referea la autorităţi.) "Şi mi se cere să scriu pentru cei de astăzi. Să scriu 
ceva care să le folosească lor, mă rog. Dumneavoastră ce părere aveți?" 
Tatăl meu s-a gândit puţin şi i-a grăit: "Domnule Valea, ce perspective de 
viitor putem întrevedea astăzi? Nu prea optimiste. Dacă vi se cere să scrieţi, 
eu unul niciodată nu v-aş condamna pentru asta. Dumneavoastră, dacă vă 
solicită să scrieţi pentru ei, cred că o puteţi face." Lucian Valea nu a jubilat. 
A primit răspunsul cu seriozitate. Mi-a mulţumit. Nu mi-a spus nici că se 
aştepta la acel răspuns, nici că nu se aştepta la el. Şi ne-am despărțit cu 
aceeaşi caldă amiciţie. Însă după ce a plecat Valea, eu m-am uitat la tatăl 
meu şi l-am întrebat: "Cum ai fost de acord cu publicarea şi i-ai dat chiar 
sfatul de a scrie?" Tatăl meu m-a privit lung şi mi-a spus: "Ce voiai să fac? 
Nu înţelegi că răspunsul la această întrebare trebuia să şi-l dea singur, nu 
să-l aştepte de la mine? Eu i-am răspuns ceva care să nu-l supere. Mai 
departe, să fie Dumnezeu cu el." 

- "Ba a semnat mult prea multe poezii, cum se numeau atunci, ‘pe linie” şi 
cu ce conţinut...!” păru să cântărească cu o unealtă nevăzută cantitatea de 
boire prezentă în versurile cu pricina. 

- "Te rog să-mi explici în ce măsură capacitatea poeţilor de a nu fi constanţi 
pe o anumită poziţie se ilustrează şi prin activitatea în puşcărie a lui Lucian 
Valea." 

- "Păi, să revenim la un anumit moment, la o anumită întâmplare ce să 
ilustreze cumva această condiție specială, cum o consider eu, a poeţilor. 
Printre altele, detenţia lui Lucian Valea a luat sfârşit atunci când munceam 
împreună. I se împlini condamnarea pe care o avea, de doi sau de trei ani, 
mă rog, nu prea mulţi, nu-mi mai amintesc, în timp ce noi eram încă la 
Oneşti. Va să zică, până atunci, Valea era poate cel mai îndârjit susținător 
pe plan moral al unei rezistenţe active împotriva comunismului şi al unei 
condiționări patriotice a noastre, a deţinuţilor. Bineînţeles, era o rezistenţă 
paşnică, psihologică mai ales. În aceste condiţii, lui Valea i se sfârşeşte 
condamnarea, este luat dintre noi şi pus în libertate, este însoţit de noi spre 
poarta pe care avea să iasă în lumea liberă. 

Aşa a fost eliberat. Ne-am bucurat. 

Până să ne dăm bine seama de cele ce se petreceau, într-un răgaz mai mic 
de trei luni ne trezim cu domnul Lucian Valea readus înapoi. 
La grefă, în acte, mai ştiu eu cum, se comisese o greşeală. I se scăzuse o 
perioadă, în cadrul aplicării condiționalului, o perioadă ce nu trebuia 
scăzută. În concluzie, mai avea de efectuat o lună sau două de detenţie. 
Conştiincioşi şi credincioşi scriptelor, domnii de la securitate şi miliţie l-au 
adus înapoi, să-şi facă şi acea lună sau acele luni câte îi mai rămăseseră de 
efectuat. Nu fusese prea tare afectat de revenirea între noi. Dimpotrivă, ne 
reîntâlnirăm cu bucurie. Însă, fără întârziere am băgat de seamă o 
schimbare la el. De data aceasta nu ne mai vorbea despre noi şi datoriile 
noastre morale şi despre ce anume ne aştepta pozitiv în viitorul care, fără 
discuţie, urma să se ivească, care trebuia să ne găsească pregătiţi... şi toate 
celelalte! Nu. De data asta, domnul Lucian Valea tăcea. Tăcea. Şi tăcea. Şi 
iarăşi tăcea. Şi era foarte meditativ. 
L-am întrebat: "Domnule profesor, e clar că vi s-a întâmplat ceva ce v-a 
schimbat mentalitatea în oarecare măsură. Aţi trăit o anumită modificare." 
Lucian Valea nu a contestat. Nu mi-a răspuns vehement; totuşi, mi-a dat un 
răspuns. M-a privit lung şi mi-a spus: "Dragă, într-adevăr, am constatat, 
fără bucurie, că, afară, lucrurile nu se desfăşoară aşa cum le consideram noi 
de aici dinăuntru. Noi altfel vedem lucrurile." Am cerut eu precizări, fără 
prea mare energie, însă, până la urmă, n-a fost nevoie de prea multe, fiindcă 
am cam înţeles despre ce vorbea. Valea fusese efectiv şocat de adaptarea 
societăţii noastre le sistemul comunist, a fost şocat de cvasiindiferenţa celor 
de afară faţă de situaţia şi, să-i zic aşa, lupta noastră din interior, luptă 
intelectual-psihologică de rezistenţă. Pe când afară, fiecare se gândea cum 
să-şi pună mai bine la adăpost aşezarea în societate şi, eventual, cum să mai 
prospere. Asta pe Valea l-a mişcat mult, l-a şocat efectiv." 
- "Deci în nici un caz nu făcea un scăzământ față de atitudinea sa de până 
atunci, ci cu adevărat fusese rănit de realitatea de afară, rămânând acelaşi 
luptător. Numai că unul nu suficient de încrezător în izbândă..." 
- "Ninel, acum te rog să revii mult în urmă şi să-mi povesteşti ce a însemnat 
pentru tine întâlnirea cu un poet, prospeţimea ei. Poate că nu ai stat cu 
mulţi poeţi importanţi până la Lucian Valea. Înţeleg că a fost profesor de 
liceu, nu?" 
- "Trebuie să recunosc că deşi, ulterior, despre Valea am auzit nu numai 
lucruri plăcute - se pare că a scris pentru regim anumite versuri car€...; nu-i 
cunosc opera literară nici dinainte, nici de după temniţă... -, pentru mine 
Valea a fost reprezentativ mai mult ca persoană sau poate numai aşa. Am 

ținut mult la Lucian Valea. Am ţinut la el ca la un suflet deosebit de sincer 
şi ca la o minte pătrunzătoare şi foarte cultivată. Pentru mine, Valea a 
rămas una dintre cele mai frumoase figuri atât ale tinereţii, cât şi ale vieţii 
mele." 
- "Insist: cum a fost întâlnirea cu el ca poet? Cum a ajuns să vă spună 
versuri?" 
- "Repet: nu asta a fost important pentru mine." 
- "Mi-ai spus că a fost un personaj controversat chiar şi în lagăr. Ce 
ascundeai când spuneai aceasta?" 
- "Controversarea lui în colonie nu a avut temeiuri reale. Într-o anumită 
perioadă a fost chemat de comandant şi luat dintre noi pentru a fi făcut 
profesor la o şcoală de alfabetizare în cadrul lagărului. Se ştie că politrucii, 
comandanții de lagăr, toate cadrele superioare ţineau morţiş să dobândească 
o aparenţă ce să-i recomande, eventual, nu numai în faţa şefilor lor, ci să 
reprezinte şi un fel de “vitrină” pentru ei. Această şcoală de alfabetizare, 
bineînţeles că avea nevoie de un profesor. A fost ales Valea. Putea să fie 
foarte bine ales altul. Aceleaşi critici i-ar fi fost adresate celuilalt, fie că se 
numea Popescu, Ionescu sau mai ştiu eu cum... Nu am avut nici cea mai 
mică bănuială, informaţie sau dubiu privitor la faptul că Valea a fost un om 
corect, un om de suflet. Este departe de mine cât e cu putinţă ispita de a-l 
crede cumva a fi fost turnător, informator şi alte porcării." 
- "Pe semne că oamenii îl invidiau că fusese scutit de lopată..." 
- "În perioada când a fost profesor de alfabetizare, avea destul de lucru. 
Asta îi era activitatea în lagăr în respectiva perioadă." 
- "Au fost mai mulți profesori antrenați în acea preocupare?" 
- "Nu. A fost unul singur deoarece se făcea foarte mare economie. Cei care- 
| criticau pentru aceasta, o făceau mai mult, cum spuneai, dintr-un 
sentiment de omenească invidie. Fiindcă într-adevăr, atunci când ceilalți 
munceau până le ieşea şi ultima picătură de vlagă şi de viaţă din ei, nu le 
era plăcut să ştie că undeva cineva stătea la o masă şi corecta cu creionul 
nişte hârtii. Nu am auzit, însă, nimic concret despre vreo acţiune...” 
Nu-l las să încheie, străduindu-mă să înţeleg pe căile mele personale acele 
împrejurări mai speciale, inedite pentru experiența mea de penitenciar.” 
- "Alfabetizaţii erau şi ei scutiți de munca la roabă?" 
- "Alfabetizaţii nu erau scoşi de la munca fizică. Se prezentau în ture, ca să 
spunem astfel, de câte zece-douăzeci, nu mai ştiu exact câţi şi fiecare 
participa la curs timp de două ore. Astfel că alfabetizarea avea loc într-un 
număr de şase-şapte serii zilnic. Aceasta se desfăşurase nu în perioada când 

l-am cunoscut eu pe Valea, ci într-una anterioară. Va să zică atunci, pe 
timpul şcolii, nu eram împreună cu Lucian Valea. Am aflat despre astea 
numai din povestirile acelora care fuseseră cu el în acea perioadă." 

- "Poezia (Pentru Arhanghelii care au căzut - nota noastră) pe care mi-ai 
transcris-o este legionară. Valea s-a declarat legionar în faţa voastră 
vreodată?" 

- "Nu s-a declarat nici legionar, nici ca fiind înregimentat în vreun alt partid 
sau că ar fi fost adeptul vreunei doctrine politice." 

- "Poezia este de factură legionară, totuşi.” 

- " Poezia era inspirată de acţiunea legionarilor pe care el, în acea perioadă, 
îi privea ca având un înalt sentiment patriotic." Ninel tăcu o bucată de timp. 
Apoi adăugă cu regret: "Aceasta nu înseamnă că mai târziu nu a scris şi 
pentru comunişti. Vezi, poeţii..." 

DA 
BLOCURILE DE 4. ^ 
INTERVENTIE $ A Ni 


$ ge 


Blocurile de intervenție, din zona RAFO S.A., la care au lucrat şi deținuții politici din Coloniile de 
muncă fortată Onesti si Borzesti 


LII 


Canalul de aducțiune a apei (în lungime de cca. 7 km), aferent barajului Platformei petrochimice 
Borzești, la care au lucrat şi deţinuţii politici din Colonia de muncă forţată Borzeşti Baraj (detaliu de 
început al canalului de aducțiune) 


Barajul de pe Trotuș, (administrat astăzi de Administraţia Naţională „Apele 
Române”) aferent Platforme: Petrochimice Borzești, în zona străzii 
Avântului, din mun. Oneşti, la care au lucrat deţinuţi politici din Colonia 
de muncă forțată Borzești Baraj 

GII 


Canalul de aducțiune a apei (în lungime de cca. 7 km), aferent barajului de pe Trotuș al 
Platformei petrochimice Borzești, la care au lucrat şi deţinuţii politici din Colonia de 
muncă forțată Borzești Baraj (foto 2015) 


OTI 


CANAL ADUCTIUNE 
APA 


Canalul de aducțiune a apei (în lungime de cca. 7 km), aferent barajului Platformei 
petrochimice Borzești, la care au lucrat şi deţinuţii politici din Colonia de muncă forțată 
Borzeşti Baraj (porțiunea de final, cu Casa filtrelor de apă, deservită în prezent de 
personalul Termocentralei Borzești) 


ICI 


Prima etapă de construire a oraşul Oneşti (1952- 1960): cartierul Tineretului şi Cașin, axat 
pe cele două bulevarde, b-dul Republicii şi b-dul Oituz, cu orientare spre podul de peste 
Cașin şi în continuare spre gara feroviară, la care au lucrat şi deţinuţii politici din Coloniile 
de muncă forțată Onești și Borzești 


TEI 


| 


Cartierul Tineretului, din mun. Oneşti (imagine de pe B-dul Oituz) 
la care au lucrat şi deținuții politici din Coloniile de muncă forțată Oneşti şi Borzești 


Ofiţeri de securitate care au ocupat funcții de conducere în cadrul 
Coloniilor de muncă forțată Oneşti şi Borzești: 


1 - BĂSESCU VASILE ANTON; 2 - DIACONEASA ION GHEORGHE; 
3 — FICIOR IOAN; 4 — ISTRATE CONSTANTIN 

Azilul psihiatric cu caracter politic de la 
Oneşti 


Astăzi autoritățile române şi lumea medicală aleg să ţină sub o 
apăsătoare tăcere fenomenul represiunii psihiatrice de dinainte de 1989. 

Cazuri de “pacienţi” ajunși în Spitalul (secţia) de psihiatrie Onești, 
sunt foarte greu de descoperit în lipsa unei cercetări temeinice a arhivelor 
CNSAS sau a mărturiei unor oameni implicaţi în astfel de abuzuri: medici 
psihiatri martori, dizidenți politici internați, medici psihiatri care au 
colaborat cu Securitatea. Totuși în presă şi pe internet au apărut astfel de 
cazuri, dintre care am ales doar două. 


Primul caz este cel al soției dizidentului şi deţinutului politic 
Stelian Chiper Bălțătescu, care a trăit la Tg. Ocna. 

Dintr-o “Scrisoare adresată D-lui Preşedinte Emil Constantinescu” 
de Stelian Chiper Bălţătescu, publicată pe un blog de internet, de fiica 
acestuia Luminiţa Andrei, aflăm o scurtă biografie a acestuia: 

Vă scrie Stelian Bălţătescu, nume pe care îl am din februarie 
1960, urmare a căsătoriei. Până la acea dată m-a chemat Stelian 
Rădulescu, nume cu care am făcut școala primară, liceul, şcoala militară 
de ofițeri de rezervă, armata, captivitatea, cu care m-am repatriat prin 
greva foamei în 1948 şi cu care am fost cunoscut în continuare 
în închisorile din România, de unde am fost eliberat doar în 1956. După 
căsătorie mi-am luat noul nume, după care, la scurtă vreme mi-am fixat 
domiciliul în Tg. Ocna, str. Verii 20, jud. Bacău. Am fost sub arme din 
1937 până în 1948 fără întrerupere (pe front, concentrat, iarăşi pe front), 
iar în 24 noiembrie 1942 am căzut prizonier de război în URSS 
(având grad de sublocotenent). Am fost repatriat în mai 1948 prin greva 
foamei, împreună cu alți aproape 900 de ofițeri prizonieri. Dar ajunși în 
țară am intrat Sub ancheta securităţii, maltratat în mod bestial, urmând 
apoi şapte ani de detenţie în condiţii îngrozitoare. (Sublocotenentul 
Stelian Rădulescu împreună cu învățătorul Gh. Militaru a coordonat 
cunoscuta organizaţie de rezistenţă de pe Valea Râmnicului, “Mihail”. În 
martie 1949 au fost arestaţi, împreună cu alți aproximativ 100 de 
membrii ai grupului. — nota noastră) Aceeași tortură a fost practicată şi 
în închisorile prin care am colindat: Rm. Sărat, Galaţi, Jilava, Poarta 
Albă, Peninsula, Canal, Aiud, Gherla, Cavnic, Satu Mare, din nou la 
Jilava, de aici la Lugoj și în continuare la Aiud, apoi la Gherla, de unde 
în 1956 am fost pus în libertate. 

În 1957 întocmeşte câteva scrisori, pe care le adresează Marii 
Adunări Naţionale, membrilor PCR şi Ambasadei Moscovei la București, 
în care spune că politica pe care o duc este greșită, că nu se respectă 
drepturile şi libertățile fundamentale ale cetățenilor şi că, promovând 
incompetenţa, țara va ajunge la faliment, drept pentru care, mai devreme 
sau mai târziu, comuniștii vor fi făcuți răspunzători în fața poporului. 

După închisoare au urmat alte persecuții ale autorităţilor, pentru 
ca în ianuarie 1970 să fiu iarăşi arestat, anchetat și condamnat pentru 
propagandă contra securităţii Statului (art. 166 punct 2, Cod Penal), fiind 
pus în libertate la 6 iulie 1976. Am stat închis iarăși şase ani și şase luni, 
după ce mi s-au confiscat de la domiciliu manuscrise şi corespondență 
care și azi se află la dosarul cauzei, dosar care probabil zace prăfuit în 
vreun subsol păstrător de arhivă. Totuși el există, pentru că am primit 
copie după sentinţa de condamnare din 1970. Surprinzător pentru mine 
este că, în sentință se spune „fost legionar din 1949”, ori cum era posibil 
când în anul 1949 eram în închisoare, judecat. (Stelian Bălţătescu nu a 
făcut niciodată parte din partidul legionar și nici din alt partid — nota 
noastră). Din martie 1949 şi până la judecată, am suportat tragedia 
anchetelor interminabile. 

După 14 ani munciţi prin închisori şi colonii de muncă forțată, 
în ziua de 24 martie 1984, pătrunde în incinta Ambasadei SUA din 
Bucureşti unde depune o scrisoare adresată Congresului American, 
Camerei Comunelor (Anglia) şi Parlamentului Republicii Franceze. 

Urmărit şi înainte de Securitate, după acest episod va fi supus 
presiunilor permanente ale acestei: Prima percheziție domiciliară a avut 
loc în ziua de 17 iunie 1989, a doua la 22 iunie 1989 şi a treia în 13 
decembrie 1989, însă au mai fost și alte percheziţii legate de situația mea 
la Focșani, Rm. Sărat şi Ploieşti. 

Pe toată perioada 17 iunie - 22 decembrie 1989 am fost sub 
ancheta Securității Bacău, timp în care a fost adusă de la Brașov şi fiica 
mea Luminiţa Andrei, anchetată în zilele de 14 şi 15 decembrie 1989.” 


Revoluția din Decembrie 1989 l-a scăpat pe Stelian Chiper 
Bălţătescu de o nouă arestare și de noi persecuții politice. 

Conştient până în ultima clipă de realitatea politică şi economică a 
țării de dinainte şi după 1989, în 19 decembrie 2003 s-a stins din viață 
Stelian Chiper Bălțătescu, un om greu încercat de viață şi un model greu 
de urmat. 

A lăsat în urma sa lucrări precum: „Asasinări de conştiinţe”, 
„Divina iscusinţă sau Poemul regilor”, „Flori şi spini”, „Emancipare sau 
declin”, „Destăinuirile unui pribeag”, „Arc peste timp — umbrele tiraniei — 
istoria captivităţii ofiţerilor români în URSS“, „Testament“, toate însumând 
mai bine de 30.000 de pagini, rămase în manuscris. 

Kk k 

Fiica sa, Luminița Andrei, povesteşte pe acelaşi blog de internet 
cum situația de dizident politic a tatălui său Stelian Chiper Bălțătescu s-a 
răsfrânt asupra sa (copil fiind), dar mai ales asupra mamei sale: 

După arestarea tatălui meu (din 1970) mama Clementina Chiper 
Băltătescu era tot mai abătută. O dubiță pe care scria mare MILIȚIE o 
aştepta zilnic în fața scolii şi, sub privirile elevilor și sătenilor curioşi, era 
dusă la securitate, să spună ce-și amintește referitor la tata (marturii). O 
torturau psihic, lăsând-o ore în şir singură și flămândă într-o încăpere 
întunecoasă, doar cu o veioză aprinsă pe masă. Până într-o zi, după 
aproape două luni de hărțuială, când a căzut fără cunoștință, tocmai 
când intrase un milițian să o întrebe dacă și-a mai amintit ceva. 

Mama nu mai avea nici un Sprijin și era dărâmată psihic. S-a 
îmbolnăvit, fiind de mai multe ori internată la Moinești, Comăneşti şi 
Onești la secţia Interne. 

După revenirea din detenţie a tatălui meu, mama se îmbolnăvește 
din nou şi este internată de mai multe ori la spitalele din Tg. Ocna și 
Onești, suportând în cele din urmă o intervenție chirurgicală la Spitalul 
Fundeni din Bucureşti. Starea precară de sănătate a mamei a necesitat 
mai multe zile de concediu medical, de la prima internare când i s-au 
depistat mai multe afecțiuni și până la stabilirea diagnosticului și 
intervenţia chirurgicală, însumând în acel an aproape 90 de zile. Din 
cauza faptului că era mereu atenționată că nu i se mai poate prelungi 
concediul medical, tatăl meu a considerat că trebuie să o ajute cumva și a 
apelat iarăşi la singura “relaţie” pe care o avea, Securitatea. Conform 
arhivelor CNSAS (proba nr.23), în data de 21 octombrie 1978 se prezintă 
la sediul securităţii din Tg. Ocna, la Mr. (semnatură indescifrabilă - 
Iliescu?), explicându-i acestuia ce problemă are și rugându-l omenește 
să-l ajute intervenind pe lângă medici să-i prelungească mamei concediul 
până se va mai însănătoși, cel puţin 2-3 săptămâni. Conform 
informatorului “Georgescu Liviu”- CNSAS (proba nr.23), mama ieşea 
doar din când în când la plimbare, sprijinită de braţul unei vecine care 
avea grijă de ea (d-na Moraru — martor). Respectivul securist îi propune 

tatălui meu să depună în numele mamei o cerere la Oficiul de Expertiză 
Medicală a Direcţiei pentru Problemele de Muncă și Ocrotiri Sociale 
(DPMOS) a județului Bacău, prin care să solicite prelungirea 
concediului medical pe baza rezultatelor investigaţiilor și biletelor de 
externare. În data de 20.12.1978 primeşte rezultatul cererii, comisia 
stabilind că starea de sănătate îi permite mamei continuarea activității, 
nefiind motive întemeiate de prelungire a concediului (Proba CNSAS 
nr.24). 

Imediat după aceea, un alt vecin — medic la Spitalul Tg. Ocna (de 
asemenea racolat de securitate), dr. Dobrinescu, se oferă să vină în 
“ajutorul” mamei, “aranjându-i” să se interneze la Spitalul de 
Psihiatrie Onești. Încrezătoare, mama acceptă, însă imediat după 
internare i se administrează un tratament în urma căruia devenea 
incoerentă, urla şi începea să se zbată, lovindu-se cu capul de pereții 
salonului, de multe ori fiind legată de pat. Întâmplarea a făcut ca în 
același loc şi în aceeași perioadă să se afle internată îngrijitoarea şcolii 
Bogata - unde mama era directoare — d-na Bechim, care, observând că 
aceste reacții înspăimântătoare se manifestă imediat după administrarea 
tratamentului și cunoscând faptul că mama a mai fost persecutată politic, 
îşi dă seama că tratamentul îi este dat pentru a o distruge şi nu pentru a o 
ajuta şi ne spune, atât verişoarelor mele (care locuind la Oneşti o vizitau 
mai des), cât şi mie şi tatălui meu, să facem cumva ca mama Să nu mai ia 
tratamentul. Tata a înţeles repede ce se întâmplă și solicită externarea 
mamei, care se face după aproape o lună. De atunci, mama devenise 
extrem de speriată de cruzimea securiştilor și de mijloacele la care erau 
în Stare să apeleze, încât şi după mulți ani de la această înfricoșătoare 
experiență, când se vorbea de securitate, începea să tremure și să plângă, 
uneori trecând ore în şir până să se liniștească. La doi ani după decesul 
tatălui meu, a făcut un atac cerebral în urma căruia a rămas imobilizată 
la pat, fiind nevoită să stea permanent doar pe spate. Cu toate că centrul 
vorbirii nu-i fusese afectat, mama nu mai vorbea decât foarte rar, de 
obicei imediat după ce se trezea, după care își amintea că trebuie să tacă, 
fără să mai scoată vreun cuvânt tot restul zilei. A decedat la 23 aprilie 
2011, la o zi după ce, în sfârşit, depusesem la Tribunal formalităţile în 
vederea reparațiilor morale. 


e de e 

Al doilea caz de internare în 
Azilul psihiatric cu caracter politic din 
cadrul Spitalului municipal de la Oneşti 
este cel al artistului plastic Constantin 
Berdilă (1930 — 2012) - un mare prieten 
al Oneştiului, cel care a realizat în Sala de 
antrenament pentru gimnastică fete din 
Oneşti, celebrul mozaic închinat 
campioanei Nadia Comăneci. 


Despre acest caz aflam din 
interviul său publicat în „Gazeta 
sporturilor”, din 18 Noiembrie 2011: 


În noiembrie 1989, Nadia fuge din România, iar vestea îl dărâmă 
pe Berdilă. Inaugurarea mozaicului era programată într-o gală 
impresionantă, peste o lună, pe 9 decembrie! "Am crezut că e sfârşitul. 
Dar m-am îmbărbătat, insistând până în pânzele albe ca festivitatea să 
aibă loc, fie şi restrâns. Muncisem un deceniu!", spune cu voce 
tremurată maestrul Constantin Berdilă. Regimul comunist nu a cedat şi 
de data asta: "Le-am spus că inaugurez singur mozaicul, iar publicul va 
vedea opera în lumina artistului. Au rămas mască, nu înțelegeau. Și le- 
am explicat: în lumina artistului, pentru că îmi dau foc în faţa lucrării! ". 

Pentru această declaraţie a fost internat o săptămână la 
psihiatrie. Perioadă în care mozaicul a fost inaugurat totuşi, pe 9 
decembrie. Sub titlul: "Preludii”. Fără Nadia şi fără Constantin Berdilă. 
Ca o ironie, spitalul în care artistul era închis se afla chiar în faţa sălii de 
gimnastică din Oneşti. 

Prietenii maestrului erau sfătuiți, de securistul care îl supraveghea 
chiar și în spital, să nu-l mai viziteze la secția de psihiatrie unde era internat 
forțat și drogat, altfel vor avea de suferit. 

Revoluţia din Decembrie 1989 l-a scăpat pe maestrul Constantin 
Berdilă de o posibilă condamnare sau de continuarea tratamentelor 
psihiatrice abuzive. 

Deținuți şi deportaţi politici cu 
domiciliul în Onești 


Pe lângă veteranii de război și văduvele de eroi şi veterani de 
război, Oneştiul trebuie să-i cunoască şi să-i cinstească şi pe deţinuţii 
politici şi deportații care au avut sau au încă domiciliul în orașul nostru. 

Printre noi trăiesc tăcut oneşteni obișnuiți precum Gheorghe 
Ivănescu (vicepreședinte AFDPR - Filiala Bacău), Teodorina Balaş, Sergiu 
Teodoriu, etc., foşti deţinuţi politici sau deportaţi, cărora nu le cunoaştem 
încă povestea vieţii lor şi a familiilor lor greu încercate. 


Jurnalistul Ion Moraru a spart cumva gheața din jurul acestui 
subiect delicat, publicând în ziarul Oneşti Expres două articole: 
Mărturisiri adânci dintr-o temniță rece (9.05.2013) şi Tăcerea grea a 
unei vieţi şi a unui dosar (13.12.2014), în care ne vorbeşte despre prima 

dizidență, împotriva lui Nicolae Ceauşescu, organizată de câţiva oneşteni, 
între care şi Laurenţiu Divile. 


Valu C-TAN 

Viața oneșteanului Laurenţiu Divile nu a fost deloc ușoară, el 
mărturisindu-ne: "Părinții mei din Sagna (jud. Neamţ) au fost 
agricultori. Acasă am fost opt copii (având șase fraţi şi două surori). 
Când s-a terminat cel de-al doilea război mondial aveam 7 ani ... Ţin 
minte majoritatea evenimentelor războiului dar nu le-am înţeles atunci ... 
Ca prin vis văd multe lucruri de atunci, pe care nu am să le uit niciodată! 
N-am Să uit foametea din anii 1946 - 1947, pe care am îndurat-o! Mai 
târziu au început arestările, pe care iar nu le înţelegeam ... Ţăranii erau 
arestaţi zilnic ... unii vorbeau că sunt duşi la canalul ce se construia în 
Dobrogea ... Mai târziu au fost oameni arestaţi pentru că nu voiau să se 
înscrie în cooperativa agricolă (în «colectiv»). Tatăl meu a scăpat pentru 
că a predat o pereche de boi cu căruță și utilaje agricole ... În această 
perioadă de 10 ani, din 1950 până în 1960, am muncit mai mult cu 
părinții. Prin anul 1955 tatăl meu a fost chemat la Primăria Sagna și dus 
de acolo la Poliţia Civilă la Roman, care se zvonea că este foarte 
periculoasă. L-au dus cu o mașină neagră, pentru că ascultase Postul de 
radio «Vocea Americii» ... El îi spusese acest lucru unui vecin și la trei 
zile de la întâmplare a fost dus de acasă ... Mama, care avea un frate 
condamnat la 10 ani închisoare, îl plângea aproape zilnic ... După trei 
zile a venit acasă tata, ce scăpase pentru că era de aproape trei luni 
membru la colectiv. Când am împlinit 14 ani a venit de la Roman, de la 

raion, să mă înscriu în UTM (Uniunea Tineretului Muncitor) şi 
întrebându-l pe tata eu ce să fac, să mă înscriu sau nu, el mi-a spus Să 
fac ca ceilalți tineri”. 

Asupra lui Laurenţiu Divile viața "s-a năpustit” ca un tăvălug şi 
chiar de i s-a părut uneori că puţine raze senine îi vor lumina drumul, 
acesta a rămas unul mlăștinos și anevoios. Șirul întâmplărilor prin care a 
trecut este unul lung, mărturisind: În anul 1956 m-am angajat la 
Drumuri şi Poduri Suceava, iar în toamna aceluiaşi an, la Fabrica de 
zahăr Roman. Am fost încorporat în armată la artilerie antiaeriană, la 
Feteşti, Bateria Cernavodă și după câteva luni am fost lăsat la vatră, 
pentru a aduce nişte acte necesare la organizaţia de partid. Atunci s-au 
ivit primele probleme deoarece tatăl meu fusese exclus din partid, iar eu 
nu mai aveam dreptul de a fi membru de partid. Am avut de suferit și în 
armată, fiind dat la muncile cele mai grele şi mai josnice. Am fost trimis 
la «hidroamelioraţii» în Dobrogea, la digurile şi canalele de pe Dunăre, 
iar când a dat înghețul am fost mutat la Detaşamentul de muncă Onești, 
la construirea platformei industriale de aici. Am intrat în partid şi am 
rămas la acelaşi detașament de muncă, am devenit propagandist, fiind 
scos din producție. În această perioadă am urmat un curs de sudori la 
Onești, asigurându-mă cu învățarea unei meserii. Din anul 1960 m-am 
angajat ca sudor electric la IMB Onești, iar în anii 1965 - 1966 am urmat 
o școală de partid la laşi, fiind trimis de Regiunea Bacău, şi la 
terminarea acestei școli am fost repartizat la Șantierul Energomontaj 
Borzești, fiind şi secretar al organizaţiei de bază. Abia atunci am început 
să îmi dau seama bine despre rolul pe care îl avea partidul comunist, 
cunoscând nemulțumirile și vociferările din mijlocul oamenilor muncii. 
Oamenii munceau 10 - 12 ore pe zi cu salarii foarte mici ... Am avut 
ocazia să văd muncitori mâncând «mămăligă goală» sau marmeladă cu 
mămăligă, săpând cu târnăcopul şanţuri pentru cabluri și conducte. 
Deodată am văzut şi «demagogia» propagandei: una era ce învățasem eu 
la Iași şi alta ceea ce se vedea în practică! Muncitorii se uitau urât la 
mine şi nu aveam posibilitatea să pot rezolva ceva! Între timp a venit 
vestea morții lui Gheorghe Gheorghiu - Dej, pe care am primit-o cu 
supărare deoarece, să zic aşa, Dej era mai iubit, pe când pe Ceauşescu 
oamenii nu îl sufereau atunci! Vreau să se înţeleagă bine, deşi mă 
hotărâsem să încep «să mă lepăd» de partidul comunist, nu ştiam ce să 
fac şi cum să fac, ca să nu supăr pe «mai marii» de la județ şi din Onești 
.. Parcă nu eram hotărât definitiv, fiind într-o perioadă de frământări 

grele. M-am gândit să fac ceva care să ştiu că e un lucru, o lovitură 
puternică pentru partid. Mă feream să trec cât mai curând la acțiune, 
deoarece aveam şi puțină frică ... mă gândeam şi la copiii mei, minori. 
Îmi închipuiam că pot păți multe dar la puşcărie nu mă gândeam ... 

Oneşteanul Laurenţiu Divile este unul dintre cei care, într-o 
perioadă în care se clama că se construiește "societatea socialistă 
multilateral dezvoltată” şi "se formează omul nou”, a luat atitudine 
împotriva "ororilor" comuniste, propagate peste tot de către conducătorii 
de partid și de stat. În perioada anilor 1969 - 1970, împreună cu Ion 
Stamatin, Gheorghe Petrescu şi Costică Târlea au conceput, redactat şi 
difuzat prin poștă un număr de aproximativ 150 de scrisori anonime, 
tuturor primilor secretari ai comitetelor județene de partid, 
comandanților de miliție şi securitate judeţene, comitetelor de partid din 
marile întreprinderi republicane, cu rugămintea ca toţi cei care vor 
merge la Congresul al X- lea al Partidului Comunist Român (PCR), să 
nu-l mai aleagă pe Nicolae Ceauşescu ca secretar general al PCR. (...) 
În aceste anonime scria «Comitetul de acţiune vă cheamă la luptă 
împotriva bandei de trădători ai mișcării comuniste muncitorești ...». 
Scrisorile anonime au fost puse la cutii poștale din Galaţi, Focşani, Deva 
(unde am lucrat timp de două săptămâni la Termocentrala Mintia şi am 
putut pune la poşta mai multe scrisori anonime). 

La 5 iulie 1970 au fost arestaţi Ion Stamatin, Gheorghe Petrescu 
şi Costică Târlea iar la 2 octombrie, în același an, am fost arestat şi eu, 
împreună cu Maria Stamatin şi Tudorache Munteanu. Tribunalul 
Militar Teritorial Bucureşti s-a deplasat la Bacău, am fost judecați 
pentru cazul în speţă și a fost pronunțată hotărârea. “Am făcut puşcărie 
timp de două săptămâni la Bacău, alte două săptămâni la Rahova, o lună 
la Văcăreşti și timp de 6 ani la Aiud”. De aici lucrurile "sunt limpezite” 
de rechizitorii, care arată faptul că "redactarea şi trimiterea acestor 
scrisori anonime a fost o activitate împotriva orânduirii socialiste”. Prin 
Sentința nr. 45 din 5 martie 1971 Tribunalul Militar Teritorial București 
au fost condamnaţi la câte 12 ani închisoare Petrescu Gheorghe și 
Stamatin loan, Stamatin Maria la 10 ani închisoare, Laurenţiu Divile 
primind o condamnare la 15 ani închisoare pentru învinuirea de complot 
şi 10 ani închisoare pentru învinuirea de propagandă împotriva 
orânduirii socialiste. Alături de aceste pedepse s-au adăugat 8 ani de 
restricţii, confiscarea parțială a averii şi degradarea militară, iar un 
recurs la Tribunalul Suprem - Completul Militar a menţinut aceleaşi 

pedepse. "Am executat 6 ani de închisoare fără să existe fapte pentru 
condamnare” — povestește cu cea mai mare amărăciune Laurenţiu 
Divile, menţionând: "În Penitenciarul Aiud au fost pedepse suplimentare 
de teroare, tortură fizică şi psihică pentru exterminare. Detenţia dar mai 
ales izolarea totală în celule neaerisite și fără căldură iarna, mâncarea 
odată la două zile şi foarte rea (din subproduse animaliere) - un an am 
fost ținut în asemenea condiţii - plus interdicția de a comunica cu 
familia, de a primi pachet cu alimente şi nopțile în care nu erai lăsat să 
dormi - toate acestea au fost lucruri oribile ... În acest timp s-a zvonit la 
Onești că am murit! Copiii mei m-au văzut o singură dată la vorbitor, 
după 5 ani de detenţie. Familia mea a fost tot timpul sub teroare psihică 
din partea unora, deoarece la arestare s-au împrăștiat zvonuri 
diversioniste despre mine, adevărul lipsind cu desăvârşire din comunicări 
„ Toţi credeau altceva decât adevărul, astfel ca opinia publică să mă 
dușmănească, nu să mă compătimească, aşa cum ar fi fost normal ... 
Confiscarea efectuată a fost o tragedie pentru cei trei copii minori ai mei, 
fiind tras de sub picioarele lor și un covor de iută, care era prevăzut a fi 
confiscat. Cu o pereche de teniși mergeau doi copii la şcoală, unul 
dimineaţa şi celălalt după — amiaza, iar fata cea mică plângea toată ziua 
la fereastră, ea nefiind primită la grădiniță, cu motivul ce i-l spuneau 
soţiei mele: nu meritaţi! 

În celula de puşcărie de la Aiud s-au redactat două scrisori pe 
care le-am adresat partidelor comuniste și muncitoreşti din ţările vecine 
cu România. În ele am menţionat: «Subsemnaţii Stamatin Ion, Petrescu 
Gheorghe şi Divile Laurenţiu ne adresăm dumneavoastră și prin 
dumneavoastră tuturor partidelor comuniste internaţionale aducându-vă 
la cunoștință că un număr de trei oameni din România Sunt întemnițați 
la Aiud, din cauză că au criticat figurile trădătoare ale Partidului 
Comunist Român, care au înfometat țara!» Aceste scrisori mi-au adus o 
perioadă de temniță la izolator iar apoi am lucrat la o fabrică din incinta 
Penitenciarului Aiud, până în anul 1976 când Consiliul de Stat a grațiat 
această pedeapsă pentru foştii comuniști ce au suferit pentru credința 
lor”. 

Cu glasul tânguind toată durerea trecutului Laurenţiu Divile ne-a 
mai mărturisit: "Noi am fost membri de partid. Am venit cu nişte critici 
la adresa regimului comunist, pentru că însăși statutul PCR menţiona că 
fiecare membru are dreptul să critice.” 


134 


In loc de încheiere 


„Ceea ce ne-au confiscat oamenii, Dumnezeu ne-a dat înapoi în 
cele din urmă. De aceea este bine ca toți să veghem ca urmaşii să nu uite 
fărădelegile din trecut... 


In ciuda socotelilor omenești, nădejdea, dreptatea, credința și 
libertatea au ieşit biruitoare în vremea noastră prin jertfa atâtor eroi- 
martiri. ” 


Preot profesor universitar doctor Gheorghe I. Drăgulin 
fost deţinut politic în Colonia de muncă forțată de 
la Oneşti 


Ştim multe despre Holocaust (asasinarea în masă a populaţiei civile 
din Europa, în special a evreilor, de către naziști, în timpul celui de-al 
doilea război mondial), dar ştim foarte puţine despre Holocaustul Roşu 

din România comunistă (genocid săvârşit de oligarhia comunistă a 
România si uneltele ei, în scopul de a distruge deliberat şi sistematic, în 
întregime sau în parte, colectivități sau grupuri naţionale, etnice sau 
politice). 

O parte din acest Holocaust Roşu au fost şi Coloniile de muncă 
forţată de la Oneşti și Borzești. 


Au fost aceste colonii de muncă forţată o “binecuvântare” sau un 
“blestem” pentru începuturile și dezvoltarea ulterioară, până în zilele 
noastre, a Oneştiului (fostul municipiu Gheorghe Gheorghiu — Dej) ? 
Rămâne ca fiecare dintre noi să caute un posibil răspuns, pornind de la 
textele nepărtinitoare cuprinse în această carte. 


Materialele cuprinse în această culegere de texte nu au reușit să 
răspundă la unele întrebări legate de: 


-  Locaţiile exacte din teren ale Coloniilor de muncă de la Oneşti și 
Borzești; 

- Amintirile localnicilor oneşteni despre Coloniilor de muncă de la 
Oneşti şi Borzești; 

- Viaţa de zi cu zi a deţinuţilor politici din Coloniile de muncă de la 
Oneşti şi Borzești; 

- Lista exactă a ofițerilor implicaţi în conducerea Coloniilor de 
muncă de la Oneşti şi Borzești; 

- Lista completă a deţinuţilor politici din Coloniilor de muncă de la 
Oneşti şi Borzești. 


Cercetătorii din viitor vor aduce cu siguranță mai multă lumină în 
această zonă necunoscută a istoriei noastre oneștene. 

Până atunci noi, oneştenii de astăzi, nu trebuie să uităm sacrificiul 
tuturor deţinuţilor politici, în special al celor din Coloniile de muncă forţată 
de la Oneşti şi Borzești şi, în semn de respect, să le dedicăm o placă sau o 
cruce comemorativă, cinstindu-i ca precursori ai celor care au luptat şi au 
căzut în Revoluția anticomunistă din Decembrie 1989. 


iunie 2015 Gheorghe Bogza 

